
बागबजार, यैँ। 


देछा ! 





स्व. ब्वा चक्रबहादुर मानन्धर 
स्व. मां लक्ष्मीदेवी मानन्धरयात 
भावपूर्ण श्रद्धाञजलिकथं देछा ! 

- प्रमिला 


पिकाकपाखें 


बाखं-च्वज्यां पीखुर्दे पीन्हयूदँ धया थें ब्यागलं च्वने धुंकूम्ह बाख॑मि 
मयूजु प्रमिला सायूमिं समुद्रपारया देय्‌ अमेरीकाय्‌ च्वनाः आ: हाकनं 
न्हूबाखं च्वःगु नेपालभाषा-साहित्य ह्यःमि सकलसितं लसताया खँ 
भाःपा ! 

वयूकलं थनिं पीन्यादँ पीखुदँ न्ह्यः च्वयादीगु न्हयूपु बाखंमध्ये 
ब्वँमि अतिकं ययेकूगु “जि जुजु' बाख॑ं नेपालभाषा-बाखं-ख्यःया 'थीनगु' 
खः । वयूकलं मचा-मनोविज्ञानयात कयाः च्वयादीगु बाखंत थौं नं 
स्यल्लाःनि। तःदै दिनाः ल्हाः न्ह्याकूम्ह च्वमि धाये मल्वयेक वयूकःया 
भाय्‌ नेवा:-पहलं सललं न्ह्यानाच्वंगु झीसं वाःचायेके फइ । 

नेपालभाषा-ख्यलय्‌ मचा-मनोविज्ञानयात कया: बाखं च्वइपिं बाखंमित 
पर्चिंचाय्‌ ल्याख्यायेत जक गाः । वयूकलं मुक्कं मचा-मनोविज्ञानयात 
जक कयूच्यानाः न्हूबाखं सफू छगू च्वयादीसा ज्यू धकाः च्चसापासा 
आसाकुति जुयाच्वना | 


- च्चसापासा, 
कुलांभुलु, यँ । 


पला: - क 


प्रमिलाया पला: 
- मधुरा सायूमि 


जि मथुरा सायूमि । थँहितिमि । थँहिति त्वालयू नं मेमेथायूया सायूमि 
त्वालय्‌ थें छगू साः दु । चिक दयेकीगु साः । साः ल्यूनेसं छकू चुक । 
अन हे चुकय्‌ जिगु छँ । भचा उज्यां चक्रदाइ व लक्ष्मीदेवी तता: जुपिनिगु 
छैँ। उमि हे तःधीम्ह म्ह्याय्‌ खः, थ्व प्रमिला । 

उबलय्‌ जिमि उमेर ज्वालिंज्वःपिं पासापिं धयापिं त्वाःया हे 
दाजुकिजापिं । चुकय्‌ हे म्हितेगु ! भचा तःधी जुसेँलि तिनि चुक पिहां 
वने सल । जिपिं धुंकाः क्वय्‌ यापिं/ क्वँपिं पुस्ताया मस्त धयापिं प्रमिला 
व वया ज्वलिंज्वःपिं । अन हे म्हितल । ल्वायेमाःसां ल्वात, ख्यायेमाःसां 
ख्यात । ऐतिहासिक जुल, आः व चुक । 

व हे चुकय्‌ जिपिं थें पासापिंलिसे प्रमिला न॑ गुलि म्हिता जुइ 
गुलि । अन हे पासापिँलिसे म्हितु म्हितुं, मस्त म्हिता जूगु स्वस्वं वं छपु 
बाखं च्व हे च्वल, भचा ल्यासेचा जुइव॑ । व बाखं खः “जि जुजु' । थ्व 
बाखनयू बाल-मनोविज्ञानया खँ यथार्थ रूपं ब्वयेगुली प्रमिला साप 
ताःलात । काल्पनिक हे जूसां वास्तविकता ध्वये मफुत । नुगलय्‌ थुंमिंगु 
बाखनं ब्बँमिपिं/ न्यँमिपिं सकलें ज्यः जुल । प्रतियोगिताय्‌ न्हाप जुयाः 
साहित्य सम्मेलनय्‌ न॑ व बाखनय्‌ सिरपा: नं त्याकल । उबलय्‌ प्रमिलायात 
म्हमस्यूपिं धयापिं सुं मदु ला धया थें जुल। व बय्‌ बय्‌ जुल। छम्ह 
स्याचुम्ह बाखंच्वमि जुल । 


ख - प्रमिला सायूमि 


थँहिति त्वालयू तःम्ह हे साहित्यकारपिं ब्वलना वल। जिगु हे 
हःपालं दाजुकिजा तःकेहँपिंसं च्वयेगु यानाहल । लिपा फुक्कसित छपु 
छपु बाखं च्च धकाः झन्याम्हसिगु बाखं घानाः 'सायूमि प्रकाशन’ छगू 
स्वनाः थँहिति त्वाःया दाजुकिजापिनिगु हे मुक्कं बाखं घानाः 'मूति' 
नाम॑ छगू सफू पिथना । थ्व ने.सं. १०९२ दँय्‌ । द्वःछिगू पिकयागु उगु 
सफू नं थम्हं थम्हं हे त्वाःत्वालय्‌ वनाः मिया: याकनं फुका । थौं थ्व नं 
छगू इतिहास थें जुल । 

न्ह्यानाच्वंगु इलं दकव मनूयात नं न्ह्याका हे यनी । मनूयात पाका 
हे यनी । घाँघरचा फिनाः चुकय्‌ म्हिता जुइम्ह व प्रमिला ल्यासेचा जुल । 
वयात भमचा याना यन | भमचा जक मखु, व मस्तयू मां नं जुल छेँ 
कत्ताये माल | उखेथुखे स्वये माल । हि-चःति हायेके माल । ज्या सँसं 
लिमलात । बाखं च्वये ला वया भुसुक्क हे ल्वःमना च्वन । 

छन्हु अमेरिकाय्‌ वनेगु डी.भी. चिट्ठा छगू वयात लात। जः 
(परिवार) मुना: व अन थ्यंक: वन । अनया हे नागरिक जुयाच्वने माल । 
व॑ शपथ ग्रहण कायेमाल । नुगः च्यच्यतूसां, थःगु मातृभूमि ल्वःमंके 
मफुसां व अमेरिकाया नागरिक जूवन । न्हूगु देशय्‌, न्हूगु फसय्‌ च्वनाः 
सासः ल्हायेत व॑ न्हिचां छस्वा यात । हि-चःति हायेके माल । थौं वया 
कायूपिंसं भमचा हल । उमि नं मचाखाचा दत । आः अजा-अजि जुयाः 
भुवन व प्रमिला अन हे सासः ल्हानाः च्वंच्वन । 

'छं बाखं मच्वया ला खः ?' धकाः अग्रजत हनेबहःपिं प्रेमबहादुर 
कसाः, केशरमान ताम्राकार, राजा शाक्य अले जिं थम्हं हे नं ध्वदुक्वर्पतिं 
वयात ख्वाख्वा त्यानागु । व थाराक्क न्हुल । झसङ्ग वन । वयात नेपाः 
लुमन । अले व जुरुक्क दन ! पुलां पुलांगु न्हापाया बाखं नं फुक्क मुन । 
न्हू-न्हूगु न॑ अन हे च्वनाः च्वल । साहित्यया संसारय्‌ दुत वयाः व॑ थःत 
छकः क्वथीक स्वत । नुगः च्यच्यतुल । अले वं हानं कलम ल्हवन । 
थःत थम्हं आत्मालोचना यात । थ्व बाखं सफू 'पलाः' उकिया हे लिच्वः 


पला: - ग 


खः । थ्व प्रमिलाया नुगःदुने कुंकुलामय्‌ स्वच्चानाच्वंगु भाषा, साहित्य 
व जननी प्रतिया मायाया चिं खः । 

थ्व सफूचाय्‌ झिंप्यपु बाखं दु । न्हापांगु च्वसु 'जि 'जि' खः ला ?! 
थ्व वया थःगु आत्म-आलोचना खः । वया संवेदनशील नुगलय्‌ गुनुगुनु 
मिनाः पिज्वये मफयाच्चंगु आक्रोश । 

सफुलिइ च्वंगु बच्छि धया थें बाखं न्हापा हे च्वयातःगु पुलांगु 
बाखं खः । न्हापा धयागु ने.सं. १०९३-९४ दँँयू च्वयाः पत्र-पत्रिकाय्‌ 
पिथनातःगु बाखं । मेगु धयागु थौंकन्हय्‌ च्वयाः पूवंकातःगु न्हूगु बाखं । 
थौंकन्हय्‌ धयागु नं आः जुयाच्चंगु कोरोना ल्वय्‌ व संक्रमणया बाखं 
तक्क नं थन झीसं लुइके फु । उकिं धाये- थ्व बाखं सफू 'पलाः' 
प्रभिलाया पुलांगु व न्हून्हूगु बाखं-मुना सफू खः । 

थौंकन्हयू न्हूबाखनय्‌ च्वमिं थम्हं खनागु, स्वयागु जक मखु थम्हं 
हे यानागु थःगु हे अनुभवं प्याःगु घटनायात कथावस्तु दयेकाः बाखं 
ब्वयेगु चलन दु । माःमाःथाय्‌ जक कल्पनां छायूपियाः वास्तविक सत्यया 
खँ न॑ इकिधिकि मपाकुसे च्वयेगु चलन दु । थन "मतया जलयू मा" व 
'कुतः' बाखं अजाःगु हे । मेमेगु बाखनय्‌ कल्पना दुथ्याकूसां बाखंयात 
जीवन्त यायेत च्वमिं यथार्थ घटनाया अध्ययन यानाः वास्तविक जीवनया 
हे किचः थें च्वंक ब्वयेगु कुतः प्रत्येक बाखनय्‌ याःगु दु । 

सर्ज्यान्त लु हे न्ह्यःने लुइकथंया वर्णन यायेत च्वमिया मिखा 
त्येल्लाः । उकिं बाखं जीवन्त जूगु दु । 

खास यानाः पुलांगु बाखनय्‌ पुलांगु हे रीतिथिति व विधि व्यवहार 
न्ह्याना बयाच्वंगु संस्कार न्ह्यब्वयातःगु दु । थुकिं उगु इलयूया सभ्यता 
व चालचलन छर्लङ्ग धया थें सीका कायेफु । 'खबरदार' बाखनय्‌ त्वालय्‌ 
दाफा थानाः छुस्यामुस्या घारांघुरुं याइबलयूया वर्णन व मचा-मनोवृत्ति 
दुरुस्त ब्वयातःगु दु । अथे हे 'स्वःतिपाँय्‌' बाखनय्‌ त्वालय्‌ न्यायेकीगु 
नासःपूजाया वर्णन, मेय्‌ क्वःथलाः भ्वयू नयेमाःगु चलन अले मस्तय्‌ 


घ- प्रमिला सायूमि 


मेयूया च्वाप्वःचा छप्वः थःत कायेगु ल्वापुया खँपु उगु ईया सत्य घटना 
खः, गुगु थौंया जुनीया मस्तसें सुनानं सी हे मखु । 

प्रमिलाया थन दुथ्यानाच्वंगु बाखं व बाखंया घटना नेवा: समाज- 
दुनेया हे किच: खः । तःगू विषययात कःघानाः बाखं च्वयातःगु दु । तर 
च्वमिया छगू विशेषता धयागु मुक्कं न्हयूपु बाखनय्‌ मू पात्रकथं मचायात 
हे थने हयातःगु दु । अले उमि मचासू, मचा-बुद्धि व मचा-मानसिकताया 
खँत स्याच्चुक ब्वयेफुगु दु । स्याचुगु भासं थायूथासय्‌ ल्वःगु उपमां 
अभिव्यक्तियात छायूपियातःगु दु । च्वमि थः हे मिसामचा जूगुलिं मिसा- 
नुगः ब्वयेगुली सजीवता पिज्व: । मिसाया हे चरित्र व मिसा-समस्यायात 
उप्वः थाय्‌ बियातःगु दु । बाखं ब्वना वनेबलय्‌ पाठकयात नं अनया हे 
छम्ह पात्र खः ला धया थें यानातइ । थ्व च्वमिया भाषा-शैलीया चमत्कार 
खः । 

प्रत्येक बाखनय्‌ छगू समस्या दु । व समस्यायात न्हंका छूवयेगु 
हुनिं च्वामं आक्रोशया सः थ्वयेकूगु दु । विद्रोहया आभास प्वंकातःगु 
दु । उकिं प्रमिलायात छम्ह न्ह्यलुवाः च्वाम धायेबहः जू । 

अमेरिकायू च्वनाः थःगु जीवन न्ह्याकाच्वने माःसां आः वयाः 
प्रमलाया ध्यान थःगु हे मातृभूमि व मांभायूपाखे ध्यचूवःगु दु । व जुरुमुरु 
दनेत स्वयाच्व॑ंगु दु । म्ह मथ्यंसां वया आत्मां नेपालय्‌ हे सासः ल्हानाच्वंगु 
दु । थःगु मांभाय्‌ व साहित्ययात नालाः थःगु देशयात नुगलय्‌ 
स्वच्चाकातःगु दु । 

थ्व पला: दीत मखु, प्रमिलां न्ह्यायेत छूयूगु खः । वया पलाः 
न्ह्यानां वनी, दी मखु । जिं थ्व हे म्हगसयू म्हनाच्वनागु दु । 


पला: - ङ 


जि जि’ ख: ला ? 


“प्रमिला तता, बाखं च्वयादी माल ।'- थ्व खः भाजु केशरमान 
ताम्राकारजुया छगू अनुरोध । व नं मखु छगू ध्याचू जिगु लागि, गुम्ह कि 
अत्तेरी जुयाच्च॑म्ह । अथे धाये धाःसा व नं जि मखु | खयेत ला कुतः 
न॑ जिं मयानागु मखु, तर जिगु कलम हे मन्ह्याः, छाय्‌ व जिं मस्यू । अथे 
ला जिं बाखं यक्व च्वयागु ला मखु, अथे हे न्हयूपु-च्यापु जक हे 
जुइमाः । व इलय्‌ साप हे न्ह्यैपुसे च्वं | लुमंलुमं आः ला नुगः क्वाता 
क्वाता म्हू का जितः। छगू स्वतन्त्र, याकःचा जीवन- जिमि मांब्वा, 
किजा-केहँपिंनाप । कलेज वन, वल, आखः ब्वन, उलि हे ई न्ह्याःवना 
च्वन फछ्या। 

अले नेवाःभायूया साहित्य-सम्मेलनय्‌ नं वनेगु जि जुयावल । 
कलेजय्‌ नेवाःभायूया छम्ह विद्यार्थी नं खः जि। उकिसनं जि छम्ह 
थँहिति त्वाःया म्ह्यायूमचा | गन कि, जिमि त्वाःया दाजुकिजा, 
तताकेहीँपि अप्वः थें भाषा-प्रेमीत । उकिसनं जिमि मथुरा दाइनं न॑ उलि 
हे च्वयेगुली हःपाः बियादी । अले जिमि त्वाःया दाजुकिजा, तताकेहँपिं 
मिलय्‌ जुयाः सायूमि प्रकाशनपाखें बाखंमुना सफू 'मूति” पिकायेगु जुल । 
जिं नं कुतः याना । छपु बाखं च्वया । 'सिरपाः' नाँया बाखं सफुलिइ 
वःबलयू साप हे लयूताया । अनं थनं मदयेक लयूताःया खुसि हे बाःवल । 

अले झन च्वये मास्ति वयावल । अर्नौलि “जि जुजु' च्वया, थ्व यलया 
नेपाल कमर्स कलेजया साहित्य सम्मेलनया कम्पीटिशनय्‌ ब्वनाः न्हाप 
जुल, साप लयूताल । तुति हे बँय्‌ मथिल । थुकथं हे न्ह्यानावन च्वयेगु । 

अले जिगु कलेज पद्मकन्या कलेजया साहित्य-सम्मेलन यायेगु 
पाः वल । खूब न्ह्यैपुक नकि जुयाः सम्मेलनया पाः क्वचायेका । उगु 
इलय्‌ भचा थाकु ला थाकु हे धायेमाल । भचा संघर्ष नं यायेमाल । 
प्रिन्सिपल व शिक्षकपिंनाप यकव कचकच यायेमाल । हरेक खँय्‌ पंगलः 
जुयाबीगु इपिं । जुजुं जुजुं लसकुस मे न॑ मजिल धकाः हायेके मबिल । 
अले छु यायेगु, लसकुस न्वचु बियाबलय्‌ लय्‌ मदुगु मे धकाः दर्शकपिन्त 
न्यंकेमाल । अथेसां सकल भाषाप्रेमी पासापिनिगु ग्वहालिं यानाः अःपुक्क 
न्ह्यैपुक्क क्वचाल । 

थथे हे गबलें गन, गबलें गन नेपालभाषा सम्मेलनय्‌ वनेगु जुल, 
न्ह्यैपुसे च्वं | जिमि माम न॑ गनं वनेगुली नं मपं । न्ह्याथाय्‌ वनेत नं 
माँयाके अनुमति कयाः वन । 

'याकनं वा, लिबाक्क च्वनेगु मखु'- माम॑ धाइ । 

'दयू, याकनं हे वये नि, सिधलकि ला व हे वया नि'- धयाः वने । 

गबलें गबलें भचा लिबाये नं यः । अले ग्याग्यां छँयू दुहां वनेमाः 
का । 

अथे हे 'च्वसापासा'या रजत जयन्तीया इलय्‌ न॑ जिमि साप 
लिमलाः, उखेंथुखें वनेगु । राजा शाक्य दाइनाप जिपिं पासापिं 
मुनाः गबलें यलयू, गबलें ख्वपयू थ्यनी । बुद्ध जयन्तीबलय्‌ नं सुथंनिसें 
स्वयम्भूइ सफू मीगुली व्यस्त । थुकथं हे भाषासेवा यायेगुली साप आनन्द 
तायाच्चन । बाखं नं छपु निपु च्वयेगु जुयाच्चन | 

जुजुं छगू समय वल, जिगु इहिपाः जुल । छगू न्हूगु जीवन शुरू 
जुल । जि उकी हे ततःमतः कयन । न्हिच्छिं व्यस्त | छम्ह शिक्षिका नं 
खः जि पद्मोदय स्कूलयाम्ह । स्कूल वन, वल, अले छु, छम्ह भौमचा । 
व हे ला खः नि, तःजलय्‌ दक्कय्‌ न्हापांम्ह भौमचा । अनं जि छम्ह मां 

जुल निम्ह मचाया । थुकथं संसारया जञ्जालय्‌ लाःम्ह जि छम्ह झंगः 
जुल । उकी हे तक्यना च्वन न्हिथं स्वःतिपाँचय्‌ तक्‍यं थें। जिगु व 
न्स्यैपुगु ई नं ल्वःमं थें जुयावन । जि लुम॑, छन्हु प्रेमबहादुर कंसाकार सरं 
धयादीगु- 

'प्रमिला, छ छ मखुत, आ: व प्रमिला ला सित ।' 

धात्थें खःगु धयादिल वयूकलं । जि त्वालां च्वनाः वयूकःया खँ 
न्यनाच्वना, छुं धाये मफु । छँयू लिहां वया: च्वयेगु कुतः याना । अहँ 
च्वये हे मव: । ख्वये मास्तिवल, जि तसक॑ ख्वया व दिनय्‌ । अथे जुज़ुं 
ल्वःमना वन दिनत । धाधां छु जू छु जू, गनं गनं जि आः अमेरिकाय्‌ 
थ्यन । झिँप्यदैँ दयेधुंकल थन वयागु नं | गुकथं ई वन, मचा: । थनया 
जीवन, ज्या वन-वल-नल उलि हे का । थनया नागरिक नं जुइधुन । 
नागरिकता काःवनाबलय्‌ न॑ छकः तसक हे ख्वया । झन्डा ज्वनाः शपथ 
ग्रहण यायेत दनाच्वना, छपा ल्हातिइ झन्डा, मेगु ल्हाःपा छातीइ । थनया 
राष्ट्रिय धुन थ्वया च्वन, उकिया सलं थःत हिस्याना च्वन । नुग: धुक्‌ 
धुक्‌ मिन । छु याये, गथे याये थें जुल जितः । च्च फाये माःथे, खि फाये 
माःथे जुल । जितः ला अनं हे तिन्हुयाः बिस्युँ वये ला, छु याये थे छु 
याये थें जुल । मिखां ख्वबि स्वः स्वः वयाच्वन । मनय्‌ धौर्बाज 
वालाच्चन | छु जूगु थ्व ? छाय्‌ जूगु ? हरे ...... भगवान्‌ ...... जि 
आ: नेपाःयाम्ह मखुत ला ? जि सु ले आ: ? जिं थःथम्हं न्ह्यसः तया । 
तर ...... तर ...... लिसः लुइके मफुत । 

अथे हे दिन न्ह्याःवना च्वन, चाःगु मखु । संसारया घःचाः ला 
चाःहिला हे च्वनी । धाधामधां जि नं बज्ये जुया । साप लयूताः जि । ई 
न्ह्याकेगु छगू न्ह्यब्वःसा जुल जिमि छयू । उकिसनं हिसिचा दुम्ह छयूचा । 
छु मानि जितः ! हानं मेम्ह न॑ छय्‌ दइगु जुल । तःधिकःम्ह भौपाखें झं 
लयूताः जि। 

भौमचायात धौर्बाज नकागु किपात फेसबूकयू न॑ तया, फुक्कसिनं 
फोटो स्वयाः कमेन्ट यायां भिंतुना न॑ बियाहल । स्वस्वं न्हायू तःपुका । 

तर ...... भाजु केशरमानजुया कमेन्ट स्वयाः धाःसा जि झसंग वन । 
आकाशं कुतुंवःगु थें जुल जितः । 

'बाखं च्वयेमाल ।' अय्‌, छु धाःगु थ्व ? अथे ला मथुरा दाइनं नं 
फेसबूकय्‌ च्वया हयादी- “प्रमिला, आ: ल्हाः प्वःचिनाः च्वने माजल । 
च्वयेगु यायेमाल ।' मतलब मदु जितः, वास्ता हे मयाना जिं । गुलि जक 
अत्तेरी धाये आः ! तर थ्व पालयू चाहिँ छु जूगु खः मस्यु । न्ह्यल॑ चाःम्ह 
थें झसंग वन । जिं छायू च्चये मफुत ? छाय्‌ ...... छाय्‌ ...... धात्थें 
जिं च्चये हे फइ मखुत ला? जि गन ? जि सु ? जि 'जि' खः ला ? 
हीमी चाल जि। म्ह छम्हं चुइँ चुई पुत । वाक्कु छिना । तीजक मेचय्‌ 
फ्यतुना, कलम कयाः कापीइ च्चये ला थें धकाः कोरय्‌ यायेत स्वया । 

'पलाः' सफू जिगु न्हापांगु कुतः, न्हापांगु पला: खः । पीन्हयूदँ- 
पीच्यादँ हे दयेधुंकल जुइ जिगु कलम द्यूगु । आः गुकथं खः, गय्‌ जुयाः 
खः जिं हे मस्यू, जिगु ल्हातं कलम ज्वन व नं तीजक तीजक तिनि । 
नेपाः वनाबलयू मथुरा दाइनं धयादी- प्रमिला ! च्वये माल, दी मजिल । 

लिसलय्‌ व हे जुइ- कुतः याये दाइ | उलिं का । गयू गयू च्वयेगु 
कुतः यायेगु मन हे मवं धाये ला, इलं मब्यू धाये ला ! 

शायद पासापिंसं जितः ल्वः हे मंके धुंकल जुइमाः । यक्व च्वयागु 
नं मखु, सिर्फ न्हयूपु-च्यापु हे जक जुइमाः । उगु इलय्‌ पत्र-पत्रिकाय्‌ 
जक पिहां वःगु दु। अथें तुं का । आः हाकनं कुतः यानाः च्वयेगु । 
ब्बँमिपिनि न्ह्यःने वयेत छपलाः छिना । ब्वँमिपिंसं जिगु थ्व न्हापांगु 
पलाःयात ल्हाः ज्वनाः मेगु पला: छिकेत हःपाः बियादी धयागु भलसां 
जि न्ह्यःने वयाच्चना | 

जिं थ्व 'पलाः' सफू जितः हरेक क्षेत्रय्‌ हःपाः बियादीपिं जिमि 
बौ स्व. चक्रबहादुर मानन्धर व मां स्व. लक्ष्मीदेवी मानन्धरयात देछाया 
च्वना । ब्वँमिपिंसं थ्व जिगु सफू ब्वनाः गथे, गय्‌ च्वं धकाः नं थःगु 
नुगलयू वःगु खँ धयादी धकाः जिं भलसा कयाच्चना । छता खँ जिगु 

पुलांगु बाखंत व थौंकन्हय्‌ च्वयागु फुक्क थ्व सफुलिइ दुथ्याकागु जुल । 
छिकपिंस अवश्य नं ब्वनादी । 
थ्व सफू पिकायेगुली ग्वहालि बियादीपिं मथुरा दाइ व जिगु 
पिदने धुंकूगु फुकं बाखंत मुनेगु लिसें थ्व सफूया प्रूफ तक स्वयेगु 
भाला कयादीम्ह भूषण दाइयात जिगु दुनुगल॑निसें यक्व यक्व सुभायू ! 
नापं बाखं च्वयेगुली जितः हःपाः ब्यूपिं जि कायूपिं, भौपिं व जि 
मिजंयात नं यक्व यक्व सुभाय्‌ ! बाखं च्वयेधुंकाः बाखं न्यनाः 'अहो ! 
गज्याःगु बांलाः मम्मी' धाधां च्वयेगुली हौसला ब्यूपिं जि मचातप्रति 
जि तसक॑ आभारी । हाकनं छकः सुभाय्‌ सकसितं ! 
- प्रमिला सायूमि 

धलः 


पिकाकपाखें 
प्रमिलाया पला: मथुरा सायमि 
जि 'जि' खः ला? प्रमिला सायमि 


कुलाड्गार कोरोना 
मतया जलय्‌ मां 
ग्वाराचा फ्वगिं 
मचाम्ह भन्ते 
हारां-मारसाहेब 
चिल्लाय्‌ दंगु सः 
क्‌तः 

भ्वातिं 
खबरदार ! 
दाजुया पलाखय्‌ 
सर्गः-सुपाँय-लः 
स्वःतिपाँय्‌ 
सिरपाः 


कुलाङ्गार कोरोना 


संगीताया मनयू धौर्बाज वालाच्चन- छु याये, गथे याये ! न्ह्याक्व 
न्ह्यसः तःसां लिसः लुइके मफु व॑ । छु यायेगु आः ? 

थः मिजं रवियाके न्ह्यसः तल । 

“छु यायेगु धाये आः जं, जूजूगु जुइ का, भगवान्‌ भलसा का ।'- 
रविं भचा याउँक सासः ल्हात । 

'निन्हु स्वन्हुं ला अस्पताल वने त्यइन उँ ।'- छझाः झसुकाः तल 
संगीतां । 

'वने त्यःसा वनेगु का छु ले ।'- रवि भचा झकय्‌ जुल । 

थ्व अमेरिका खः छु, छाय्‌ धन्दा !'- आश्वासन बिल रिं । 

“व ला खः, गथे यायेगु धैगु का ?'- प्वाथयू दुम्ह संगीतां झ्यातु- 
पहल न्ववात । 

“मचा बुइगु जिगु डेट न॑ झन्‌ झन्‌ न्ह्यःने वयाच्चन । हिस्याइ थें 
छखे कोरोनां थुलि सित, उलि सित धकाः सी.एन.एनं. ध्वांग फुकय्‌ 
यानाच्चन, संक्रमित थुलि थ्यन, उलि थ्यन धयाच्वंगु दु । टिभि हे चायेके 
ग्यायेधुंकल ।' 

अथेसां संगीता तीजक सोफायू फ्यतुत, टिभि अन यात । जि .टिभि 
तल, 'सारेगम', 'लिटिल च्याम्प' वयाच्वन । मचातसें गुलि बांलाक मे 
हालाच्चन । छम्ह थे छम्ह । संगीताया मन धाःसा गन मे न्यनेगुली दु, 

मिखा टिभिइ, मन मेथाय्‌ हे । व नं स्वये मयल । सी.एन.एन. तिल, 
झसंग वन । 

'का यम्माःसा, लाखं मल्याक ला सीधुंकल का । हरे ...... छु 
यायेगु का ...... र 

नुगः भाराभारा मिन । 

थन नापनाप नं न्याम्ह खुम्ह संक्रमित जुल हँ धकाः म्हिगः जुनुचां 
फोन यानाहल का, व नं म्हस्यूपिं हे । हरे भगवान्‌ ! छु यायेगु ...... | 

चःति नाः नाः वल । छु याये छु याये जुल । अस्पतालयू नं संक्रमितत 
नं दइ जुइ नि ...... । थःगु न्ह्यसलं थः हे ग्यात । 

मेगु छगू नं पीर का- अमितया ज्यायागु। संगीतां ला निला हे 
दयेधुंकल ज्या त्वःतूगु । त्व नं त्वःतल, रेस्टुरेन्ट बन्द हे जुल । फुक्क 
रेस्टुरेन्टत बन्द हे जुल। खालि क्यारी आउट जक यानाच्वंगु दु । छु 
याये, मेथाय्‌ न॑ ज्या याये दुगु मखु । स्टुडेन्ट भिसा नं सिधये धुंकल 
संगीताया । धन्न थौंकन्हय्‌ टि.पि.एस. दयाः ला खः । नत्रसा ...... | 
उकि ला मेथायू नं ज्या याये ज्यू । तर ...... थः हे ज्या यायेफइ मखुत 
आः ...... रवि ला छगू इन्डियन ग्रोसरी स्टोरय्‌ ज्या यानाच्वंगु, बिचरा 
रविया ला टि.पि.एस. न॑ मदु । इलिगल जुयाः च्वनाच्वंम्ह व । अले छु 
मानि इमित, पेलय्‌ याये फक्व पेलय्‌ याइगु । न्ह्यागु याःसां छु याये ? 
ज्या याये हे माल । धन्न संगीताया अन-इम्प्लाइमेन्ट फाइल यायेदुगु 
जुयाः भचासां अःपुल का ...... 

'आः छु यायेगु, दुई हप्ता छुट्टी काये धकाः खँ ल्हाना वा ......'- 
संगीतां धाल । 

'व ला खः, अथे धायेबलय्‌ वये हे म्वाःल धाःसा छु यायेगु 
ले ?'- रविया दोमन जुल । 

ज्या मन्ताकि नं थाकुइ, छु याये ? ज्या हुँ धायेत न॑ थन छु 
यायेगु ? सुं दुगु मखु । नेपालं नं सुं सःते ज्यूगु मखु । ग्राजुयसन जूसा 
ला छिं का सःते । मचा बुइगु धकाः सःतेत थःपिनिगु हालत थज्याःगु !' 

'हरे भगवान्‌ ...... न्हापां बुद्धि मवः । अमेरिकन जुइमाः ...... 


खूब जुल का अमेरिकन ...... ब्याहा याये न्ह्यः मचा ...... ई का 
लक ' थःत थम्हं म्वायू चुइकल । कपालयू दाल संगीतां- “अमेरिका, 
अमेरिका ...... द ५4०: ' मू हाल संगीता । 

'का का म्वाःल । नेपालं सुयातं सःतेत आः ला फ्लाइट हे बन्द ।' 

'अले छु ले 

हाहाहा ...... छकः निम्हँ न्हिल । 

'गज्याःगु प्रोब्लेम थ्व कुलाङ्गार कोरोनां यानाः ...... '- रविं 
छकः तं पिकाल । 


'का म्वायूसे ! वनेत नं ग्यानापु, छ॑ नं मचा बुझ, मचा दइ। व थ्व 
मदयेक मनूत वयाच्वनी, सुयाके भाइरस दु, सुयाके मदु, सुनां छु स्यू अन 
स्टोरय्‌ वइपिं ।' 

“थःगु जीउ तःध॑ लाकि ज्या तःधं ? जीउ हे मन्त धाःसा छु यायेगु, 
मखु ला ? छं हे धा ले ?'- रविं न्वात । 

संगीता छझाः वाताहां च्वन । त्वालाहां स्वल रवियात | व धाये 
थ्व धाये मन्त संगीताया | ख्वा: जिल्ल जुल । 

'का सा का थ्व कुलाङ्गार कोरोनां गबलय्‌ जक त्वःता वनी थें! 
थ्व फुक्क समस्याया जड थ्व हे ला खः नि ...... कुलाङ्गार कोरोना'- 
धाधां संगीता वाथाक्क सोफां दनावन ...... 


पलाः - 3 


मतया जलय्‌ मां 


“टिन्न ...... टिन्न ......' मोबाइलय्‌ बेल न्यात । जि भचा अलमल 
जुयाच्वन । नेपाल वनेत प्याकिडू याना च्वनागु । सुथसिया ई । थौंतिनि 
फुर्सद दत | म्हिगःतक ला ज्या वनाच्वना तिनि । प्याकिङ्‌ यायेगु ला 
मौका हे मव: । सामान फुक्क छ्यालब्याल, छु सामान छुकी तयेगु बिचाः 
यायां तयाच्वना । प्वः प्वः सामान उखें-थुखें । न्यानाहल, तल; न्यानाहल, 
तल जुयाच्चन | लुमंकु लुमंकुं फुक्कसित थयेक सामान न्यानाहया । 
जिमि मांयात चिकुलां क्वाक्क फीत धकाः स्वीटर हया । अले नये 
ज्यूगु सिरियल व ओटमीलत हया । केहैँ, किजा, भौ, भिंचा व उखे छेँय्‌ 
न॑ माजुबाःजु, केहँभर्तापन्त नं फुक्कसितं थयेक छता छतासां हया । 
फुक्क जिमि मिजं भुवनं चिं ततं प्याक्‌ यानाच्वन । मांयात “छु यः' 
धकाः न्यंसा 'छुं म्वाः, छ जक वःसा गाः' धाइगु । अथेसां कुत्तुकुलाः 
न्यँसेलि धाल- 'छनाप खँ ल्हायेत थःनाप न्ह्याबलें घानातये ज्यूगु व 
मोबाइल धाःगु छगः ज्वनावा ले सा ।' 

'जीवनयू मांया तःधंगु इच्छा, मोबाइलय्‌ खँ ल्हायेगु । ल्वःमनीभनं 
वनेसातं बी जीक व फोन जिं थःगु हायून्ड ब्यागयू हे तया । बने त्यनाम्ह 
ला जि याकःचा जक खः । फोन न्यानां च्वन। सामानय्‌ ल्हात्तु 
ल्हानाच्चन, सू वयाच्वन । गनथायू लाक्क लानाच्वन मस्यू । मात्तुमालां 
लुइके मफु । फोनया घण्टी बन्द जुल । मन भचा याउँसे च्चन । भचालं 

हानं न्यात फोनया घण्टी । 'ई ...... अलमल जुइक सुनां फोन यात ।' 
जि भचा झर्कय्‌ जुया । मन धाःसा गथखेसे च्वन । 

'सुनाँ फोन यात ?'- थःथम्हं तुं न्ह्यसः तया । जिमि मां मफु 
धाःगु । उकि हे जि वने त्यनागु । मन भचा चिंक मिन । किजा (प्रकाश) 
अले मांनाप खँ ल्हानागु न्हायूपनय्‌ हुन्न थ्वल । 

किजा- 'मां अपायूसक॑ मफुगु मखु, धन्दा काये मते । प्वाः भचा 
जक ठीक मजू का ।' 

मांया खँ न॑ उत्थें हे । न्हिथ॑ थें फोन यायेगु । 

'छु यानाच्वना मां छ ?' 

अथें का, टिभि स्वयाच्चना का ।' 

मांया लिसः न्यनाः मन भचा याउँसे च्वन । 

'प्वाः जक स्याः का । मेगु ला ठीक हे जू। गुबलें गुबलें झाडा 
न॑ जू।' 

'विस्तारं जी का ।'- जिं ह्ययेके । 

'मज्यूगु नयेमते न्हिँ मां ।' 

'बाबुपिं गन ले ? आम्कन हे दु लाकि ?' 

मां- "जि कुने क्वथाय्‌ का । थन मेगु हे टिभि तयाब्यूगु का ।' 

'छायू ले ? तलयू हे वंसा छन्त म्हाइपुइ मखु नि मां ।' 

मां- 'बाबुं थहां कुहां जुइ मते, थाकुइ धाल का ।' 

मांया झ्यातु-पहःगु लिसः वल । 

'छन्त थाकुइ धकाः धाःगु का मां ।' 

जिं मांयात हाकनं ह्ययेका । 

'केहैँ (वीणा) न॑ लिमलाः फमलाः वयाःसां मांयात बिचाः याःवया 
च्वनी । छु याये ...... जि हे छम्ह जक का अभागी, मांया सेवा याये 
मख॑म्ह । माया सेवा यायेगु भाग्ययू हे च्वयाहःगु मदुगु जुयाच्चन ।' 

'छु याये, छिमि केहँँचिया नं लिलाःगु मखु, स्कूल हुँ, छँय्‌ स्व, 
गुलि थाकु ।'- मांया मतिनां न्ववात । 

'म्वाःल का, वं स्वयाः याइ का । छं व बिचाः याये म्वाः ।' 

मां दुगुलिं जिपिं धुक्क जुयाः अमेरिका वना, निम्ह मस्त वाना: । 
वने मास्तिवःगु ला ख हे मखु जितः । मस्तयूगु जिद्दी हे जक वनेमाल । 
छु याये, उल्टा, मेपिनि मस्त विदेशयू वनी मांबौ त्वःताः, जिमि धाःसा 
मस्त वानाः थःपिं बनेमाल । सि हे मस्यू 0४ भरय्‌ याःगु खँ नं । काय्‌ 
सम्पूर्णं फोन यानाहल । 

'का, ममीयात 0४ लात Congratulation.’ 

(0४ लात ! गयू, जिं ला भरय्‌ यानागु हे मदु । गथे ? मेपिं हे जुइ 
का! 

“जिं भरय्‌ याना बियागु का ।'- कायूनं धाल। 

'अयू ! लाःसा लात का। जितः लानां छु याये, छिमित लाःसा 
धकाः । जि ला वनीम्ह ख हे मखु थें । थज्याःगु उमेरय्‌ वनां छु याये ? 
छु ज्या याना नयेगु अन ?' 

कायूनं छुँ छां हे मधासें फोन तयाबिल । लिपा वनेगु ई त्यःलिसे 
कायूनं वनेगुली कर यानाहल । 

'ममी वने मखु धाये मते । जिमिगु लागि जूसां वनाब्यु ।' 

थुकथं वने हे माःगु करं क्यन । मन ला गन च्व॑ धकाः ! म्ह जकं 
अमेरिकायू । मन न्ह्याबलें छँयू हे । फुक्क जःपिं ला अन हे। उकिसनं थः 
पुता निम्ह, अले मां । अथेसां मां लुमनकि मन याउँसे च्वं । किजा-केहेँनँ 
उलि हे बिचाः याइ मस्तयूत । मस्त ला तःधिकः जुइधुंकल । अथेसां 
मांअबुया लागि ला बुरा हे जूसां मचा मचा हे जुइ नि मखु 
ला? 

फोन मामां थपाय्‌ हाकयेक ना ना थरी खँ मनय्‌ वायेकु वायेकु 
फोन लुइका । 

'हेलो !' 

जिगु सः तायेसातं उखें सः तायेदत किजायागु । झसङ्ग वन जि। 
चिकुसे च्वनाः म्ह थरर खात । सेकेन्ड भर॑ हे ना ना थरी खं धौर्बाज 

वाल मनयू । वयागु खँ हे मन्यँसे धया- 'थौंतिनि प्याकिडू याना च्वनागु 
का । छायू, छुँ सामान माला: फोन यानागु ला ?' 

अँ, खँ न्यँ छं । छुँ हे मखुगु बिचाः याये मते । मां मन्त, १ घण्टा ति 
जाल । झी फुक्कसित त्वःता वन ।' 

'छु धया५ ?! हानं धासा, जिं मथुल ।' 

जितः इक्कुसे च्वनावल । जिमि किजा हे मखु थें च्वनावल । 
छु धाः, छु धाः जुल । जिमि किजाया सः हे मखु ला थें च्वन । न्ववाये 
मफुत जिं । वाताहां जुल । छझाः शून्य । ई न॑ थप्प । जिगु ख्वा: स्वयाः 
भुवनं फोन काल । वं हे खै ल्हात । फोन दिकाः जितः ज्वनाः फ्यतुकल । 
न्ववाये मफुत जिं, त्वालाहां स्वयाच्वना । 

'म्वाःल का, जूगु जुइधुंकल छु याये !- व॑ आश्वासन बिल । 

जिगु मिखां विस्तारं ख्वबि स्वः स्वः वल, अले सः नं पिहां वल- 
माँ ...... यः मां ...... जि वये त्यनागु मखु ला ? छ छाय्‌ हथासं 
वनागु मां ? जि वइ धकाः छं तप्वाःगु देवा दयेकि धकाः इताः नं 
निलाब्यूगु धाःगु । खइ मखु, जिमि मामं जिमित त्वःतावंगु खइ मखु । 
जि उलिमछि दत खँ ल्हाये मखंगु । गुलि खँ ल्हायेमानि ।' 

जि पत्याः मजुल । जितः ख्वये वल । ख्वया, ततःसल॑ ख्वया- 
'मां मां' धाधां । भुवन न॑ जितः स्वयाः वाताहां च्वन | छुं न्ववाये मफुत 
वं । ख्वया, लुधंक ख्वया । छु याये, ख्वयां छुँ जुइगु ला ख हे मखुत । 
वनेमानि छन्हु ला थ्व संसार त्वःताः सकलें धकाः मन भतीचा थःथम्हं 
त्याका । हाकनं बहनिसिया फ्लाइट। ६ बजे ला पिहां हे वनेमा: । ज्या 
सिधःगु मखुनि । घाराघुरु यानाः याकनं प्याकिङ सिधयेकाः कुहां वया । नये 
माल, नये यःगु ला ख हे मखु । भुवनं हाला: हाला: भतीचा छुं नकल । 

बहनिइ ठीक टाइमयू पिहां वना । याकःचा, तसक॑ थाकुल । फुक्क 
ज्या सिधयेकाः जहाजय्‌ वनेत पियाच्वना । प्युप्युं बोर्डिङ्ग नं जुल । 
जहाजय्‌ दुहां वनाः थःगु सीट मालाः फ्यतुना । अनेक अनेक खँ लुयावल 
मनय्‌ । थःत थम्हं ब्वः बिया । भचा न्हापां वनेमाःगु । स्वन्हु प्यन्हु न्ह्यः 

जक वंसां मां नापलाइगु । हरे ! छु जूगु थ्व ! धिक्कार का ! टिकट नं 
काचाक्क मिलयू मजुल । जिं न्हापां हे वये ला धयां किजां 'म्वाः, ठीक 
जू मां, अपायूसक छुं जूगु मखु' धाल । सम्पूर्ण न॑ ठीक जू धाइगु । छकः 
ला व॑ जितः धाःगु नं खः- 'मम्मी, मामायात नं छकः आम्कन अमेरिकायू 
हे छूवया हयेगु लाकि ?' 

जिं 'ज्यू' धाये मफु । 

'गथे यायेगु बाबु, जिपिं निम्ह जक । छुं व्यवस्था मजूनि । छकू 
क्वथा कयाः च्वंच्चनागु । ज्या वनेमाल । छिपिं सुं दुगु मखु । जिं गथे 
यायेगु ? फइ मखु बाबु । लिपा हये का मामायात ।' 

जिं वयागु अर्थ थुइके मफुत। थःत थम्हं धिक्कार याना । छु 
याये ! मलाकाः आः कपालय्‌ दायां जी ला ! 

'सीट-बेल्ट च्यु, लायून्ड जुइ त्यइन' धयागु एयर-होस्टेसया नायूगु 
सः थ्वल | झसंग वन जि । सीट-बेल्ट चिना, नुग: भाराभारा मिनावल । 
नेपाः थ्यन । गथे यानाः छँय्‌ दुहां बनेगु, मां मदुगु छँ ! छय॑ इन्न मिन । 
धाधामधां थ्यन । मतलब लायून्ड जुल, कुहां वना । इमिग्रेसन क्लीयर 
यायेत लाइन च्वना | याकनं सिधल, अनं पिहां वना । निम्ह कायूपिं नं 
वयाच्वन । नापं केहैँभत नं । जितः खनेवं निम्हं मस्त वाताहां च्वन । 
अमिगु मिखाय्‌ जिं खना- 'ममीनाप गुकथं खँ न्ह्याकेगु ।'- निम्हेसित 
निपा ल्हातिं क्वातुक्क घयूपुया, चुप्पा चुप्पा ननं ख्वया । मस्तय्‌ नं 
मिखां ख्वबि स्वः स्वः वल । निम्हस्यां ज्वना यंकाः गाडीइ तल । 

थँहिति चुकय्‌ थ्यन। मोटर पिहां वया । अन च्यापसःया फलय्‌ 
मनूत मुनाच्वंगु दु । फुक्कस्यां तुलुतुलु स्वल । मांयात मयंकुसे तयातल 
तिनि, जितः ख्वा: छकःसां क्यने धकाः । थःगु त्वालय्‌ थ्यन। मिखां 
जिं छुं हे मखन । मस्तसें जवना यंकल । छेँय्‌ नं थ्यन । थहां वना, जिं सह 
याये मफुत । ख्वये मज्यू धकाः स्यू जिं। जिमि बाज्यां धयातःगु- 
'थज्याःगु इलय्‌ लायूलायूबुं तसक ख्वये मज्यू हँ । मदुम्हेसिया नुगः 
ख्वइ हँ ।' अथेसां जिं थःत ची मफुत । ख्वख्वं थहां वना । जिमि 

केहँ-किजा निम्हं बयाः ह्ययेकेत स्वल । झन्‌ अमित नापं जिं ख्वयेका । 
भचालं तिनि जितः मांया क्वथाय्‌ यंकल । मांयात ख्वख्वं भागि याना । 
ख्वा: भचा फरक जुयाच्वने धुंकल। यक्व हे गलय्‌ जुयाच्वन । जिं 
स्वयां स्वये मफुत । जि तसक ख्वया । 

'मां, जि छनाप गुलि खँ ल्हायेमानि। जि वये धयागु मखु ला ? 
भचा हे पी मलाः ला मां छ॑ !'- धाधां ख्वया । केहँनं ब्यूगु खादा-गा 
म्हयू तयाबिया | ख्वख्वं थःगु ब्यागय्‌ तीजक ल्हाः वन । 

“अहो ! गज्याःगु क्वाः का स्वीटर ला । नाइसे नं च्वं का, बांलाः, 
साप हे । अँ, छं न्ह्यागु इलय्‌ फोन याःसां जिं ल्ह्वने । फोन ला जिं 
घानातये धुन'- धाधां थम्हं घानातःगु फोन कयन । मां साप लयूताल । 
मां नापनापं जि नं लयूताल । 

'थुखे वा छ !'- केहँया सल॑ जि झसंग वन । फोन व स्वीटर ला 
थःगु ल्हातिइ तुं। तीजक मांया लिक्कसं तया । सकलें जितः स्वयाः 
वाताहां च्वनाच्वन । हूल हूल दु छँय्‌ । जि अनसं तुं तीजक फ्यतुना । 

जि थ्यन थःगु छँय्‌ । अमेरिका वनेत सगं कयाच्वनागु । माजु, 
सस: अबु, केहँभतपिं, काकिपिं सकलें दु । जिमि मां, केहँ-किजा, भौपिं 
नं दु। जि निम्ह मस्तयूत कसिक्क घयूपुयाः साप ख्वया । माजुँ जितः 
ह्ययेके थें मखु, ध्याचू नके थें धयादिल- 'छ जक कायूपिं वानाः वनेत्यंगु 
मखु । जिं नं जिम्ह कायूयात छूवये त्यनागु ।' 

जि झसंग वन । 'अयू, खः नि हला ।'- भचा मछिना वल जितः । 
नापं भचा ल्यूनेपाखे च्वनाः जिमि मां ख्वबि स्वः स्वः वयेका च्वन । 
जि वनाः जिमि मांयात कसिक्क घयुपुयाः ह्ययेके थें धया- 'मां, जि 
याकनं वये न्हिँ।' 

पत्याः मजूगु मिखां ख्वबि वयेक वयेक॑ जितः स्वयाः झन्‌ 
हिहि लन | निम्हं छकः घयूपुया: ख्वया । न्ह्यर्कुन्हु जिमि तःबाःयात 
नापलानाबलय्‌ नं तःबाःनं खादा क्वखायेकाः मिखां ख्वबि वयेकु वयेकुं 
धाल- “थ्व हे अन्तिम का छन्त नापलायेगु ।' 

जिं पत्या: मजूगु सलं न्ह्यसः तया- 'छायू धयागु तःबाः ? जि 
याकनं छकः निं लिहां वये ।' 

उँ, धा जक धाइ का छिमिसं । वनकि वनं का ।' 

जिगु म्हुतुप्वाः तित । धात्थें जिमि तःबाःनं नं त्वःतावंगु निला 
दयेधुंकल । तःबाःया खँ खःगु जुयाच्चन । जि हे फटाहा जुल । अमित 
जिं झंगः लाना वना । आः मामं त्वःता वन। अले, अले झसंग वन 
जि। मिखा चाल जिगु। न्ह्यःने ग्वारा तुइका तःम्ह मां, च्यानाच्वंगु 
ततःप्वाःगु देवात । न्ह्याम्ह पिहां वनीगु जूसां वइगु जूसां माया देवा 
च्याकेमाः । जि वइगु जुयाः नं मामं तप्वाःगु देवायात थम्हं इताः दयेकाः 
देवा थंके बियातःगु । 

'का, अनं जहाज ब्वल धालकि थ्व देवा च्याकाबी धाःगु हँ !- 
जिगु मिखा व हे च्यानाच्वंगु देवायू जूवन । स्वया, बालाक च्यानाच्चन । 
झ्यालं वःगु फसं च्यानाच्चंगु मि-जःयात भचा उखे थुखे संकाच्चंगु दु । 
स्वयाच्चना, व हे मतया जलय्‌ जिं खना- जिमि मां मुसुहुं न्हिलाच्वन । 
जितः हे स्वयाच्वं थें च्वन | न्यन- 'छाय्‌ ख्वया छ ?' 

जिमि मामं ह्ययेका च्वन जितः । मचाबलय्‌ चकलेट बिया: मुस्या 
ग्ययेके थें- 'छिमि सकस्यां सुख जुइमा ! जि न्ह्याबलें छिपिंनाप हे दइ । 
छिपिं फुक्क जि हे खः । जिगु हे जः खः । छिपिं जिगु प्रतीक खः ।' 

अय्‌, खः नि धात्थें । जिमि मांबौया ला-हि हे खः नि जिपिं। अले 
छु ले, जिमि मां दनि, जिमि मां दु। जिं मतया जलयू स्वया । तीजक 
ख्वाब हुया, मुसुहुं न्हिलाः मतया जलय्‌ स्वया, स्वयाऽ च्वना , स्वयाऽ 
च्वना, स्वयातुं च्वना । 

ग्वाराचा फ्वगिं 


गर्ने थ्यनी, गनं थ्यनी- त्वालयू सुयां छँय्‌ भ्वय्‌, सुयां सराद्ध जुलकि 
तुपुलुक्क थ्यने धुंकी व ग्वाराचा फ्वगिं । सँ फुक्क जत्था जत्था 
झ्याप्लाङ्ग;, ख्वा: तप्पाः, फोहोरी खनेदु | नवः, न्ह्यःने हे वने मज्यू । 
स्वयेबलय्‌ घच्चायापुसे च्वं | गथे मजुइ !- म्वः ल्हुइमाःगु गबलें मखु, 
न वसः हे ही । अले ... छेंय्‌ छँय्‌ मचातसें हायेकलकि मांबौपिंसं ख्याइगु 
नं- 'हयू, सुम्क च्वँ न्हि, मखुसा ग्वाराचा फ्वागिँ सःते ।' 

ग्यानाः मस्त नं सुम्क मांपिंनाप प्यपुं वनी । अथे जूसां त्वाःबहाःया 
मस्तय्‌ ग्वाराचा वर्लाक वनाप खँ ल्हाःवने न्ह्याः । 

'अय्‌ ग्वाराचा, थौं छु वार हां ?' 

थौं ला शनिश्चर वार का ।'- घ्वंसः वयेक नवाइ ग्वाराचां । मस्त 
फुक्क अजू चाइ । 

'छं गथे सिल ले थौं शनिवार धकाः ?' 

'छायू धाःसा, छिपिं फुक्क स्कूल मवंसे थन हे म्हिताच्वंगु दु, उकिं 
का ।' 

न्ह्यःने फुक्क हायेधुंकूगु वा, छपु-निपु जक ल्यं दनिगु वा छ्याताहां 
क्यनाः न्हिली व । ख्या: नं याये न्ह्याः वया मस्तनाप । 

हा हा हा ...' मचात फुक्क लहा: निप्पां लापा थाना: हररर न्हिली । 

अँ, थौं गुलि तारिख ले ? धा सा ! 


पला: - ११ 


“पाँच तारिख का । पञ्चमी तिथि का ।' 
मस्त व॑ वयागु, बं वयागु ख्वाः स्वयाः मुसुकाइ । 
हाकनं मेगु न्ह्यसः तयेत स्वइ । 
'आसे, आः जितः नये पित्यात | तलय्‌ थहां वनाः छिमि मांपिन्त 
ग्वाराचा वल, भ्वयू छब्व हयाब्यु धा, हुँ ।' 
'उ, अन हे चिप-लप्ते वाँछ्वया तःगु दु नि गुलिमछि नयेगु दु, न 
ले ।'- चिप-लप्ते क्यँक्यं पुष्पचां धाइ । 
'मयः जितः चिप । चोखोगु माः का ।' 
मस्तयूसं तेरय्‌ याइ मखु । 
'यः बज्ये५ ... यः बज्येऽ ...'- भचा भचा पाक्क ग्वाराचा हालां 
च्वन । 
बिचरा सः हे सुक्क हालाच्चन । 
बिचयू बिचय्‌ मस्तनाप नं खँ ल्हानाच्वन- 
'नेपाःया जुजुया नां स्यू ला छं ?' 
'छाय्‌ मस्यू, महेन्द्र वीर विक्रम का ।' 
'अले प्रधानमन्त्री ले ?' 
'व नं स्यू । पहिला जितः भ्वयू छभाग कयाहिँ, अले जक धाये का ।' 
'का न ना।'- सराद्ध सिधःगु छँयूनं भ्वयू छभाग हयाः बीहइ । 
ग्वाराचां भ्वयूब्व ल्हातिइ फयाः याउँक मुलपतिं थ्यानाः फ्यतुइ । भ्वयूब्व 
सवयाः छकः मुसुकाइ । 
ना, अयूलाः भचा नं त्वँ ।'- सलं छगः बियाः अयूलाः तयाबी व 
मिसां । 
ग्वाराचा मुसुहुं न्हिली । 
'यःनि ला! त्वँ का, थन दनि'- धाधां ब॑ गिलासय्‌ तयाहःगु अयूलाः 
फुक्कं तयाबी । 
ग्वाराचां लुधंक त्वनी । भ्वयू बीहःम्ह साहुनीयात स्वया: छकः 
वास्याहां न्हिली व । 

'गात ला, नये यःनि लाकि ?' 

ग्वाराचाँ मयल धकाः छूयं संकी । 'न्हापा हे गाक्क तयाहःगु खः 
साहुनीनं ।' 

'यः मां, व ग्वाराचां छायू चिप मनःगु ? मेपिं फ्वगिंतसें ला नः !- 
पुष्पचां मांम्हेसिके अजू चायाः न्यन । 

“व ग्वाराचा ला गुभाःजु का । व॑ गुबलें चिप मनः । चोखोगु ब्यूसा 
जक नइ का वं।' 

'वयागु छे गन ले ? मांनं म्हस्यू ला वयात ?'- पुष्पचिया न्ह्यसः । 

'बांलाक ला मस्यू । वं हे कनी नि गबलें गबलें ।' 

'व ला न्हापा यक्व ध्यबा दुम्ह, धनीम्ह धाइ । वया दाजु-किजापिंसं 
झंगः लानाः फुक्क काल हैँ- सम्पत्ति, छँ, बँ फुक्क । अले छु याये, 
बिचरा फ्वगिं जुल का व। आः बुरा जुइधुंकल । ज्या यानाः नयेफुगु 
मखये धुंकल । फ्वनाः नयेमाल का । न्हापा मांबौ दतले यत्थे मोज 
यानाः चाःहिलाः नल हँ ।' 

मस्त फुक्कसियां पुष्पचिया माया खँ सुम्क च्वनाः न्यनाच्चन | सुं 
छम्ह हे तिरिक्क महाः । ग्वाराचत छकः फुक्कस्यां स्वल । फुक्कसिया 
मनय्‌ माया दनावल । खल्ती वास्या वास्या यात फुक्कस्यां । 

थौं झीसं चकलेट, पाउँ न्यानानये मखु न्हिँ'- धाधां थःथःगु खल्तीं 
न्यागः-झिगः ध्यबा पिकाल । फुक्कं मिलय्‌ जुयाः ग्वाराचिगु ल्हातिइ 
तयाबिल । ग्वाराचां ल्हातिइ च्वंगु ध्यबा प्वःच्युच्युं धाल- “का मस्त, 
यक्व आखः ब्वनाः छिंपिं फुक्क ज्ञानी जु नहैं ! 

ग्वाराचा थःगु धिकयूप्वः व कथि छपु ज्वॅज्वं, मिखाय्‌ वःगु ख्वाब 
हुहुं तीजक गल्लीपाखे थःगु पलाः न्ह्याकाः वन । 

मचाम्ह भन्ते 


“अय्‌ साहुनी म्हं फु ला ?”- आकाझाकाया सलं मिला झसंग 
वन । भचा परिचित सः । लिफः स्वल । छम्ह अपरिचितम्ह मनू । ख्वा: 
भचा हाकु ख्वाः, मिखा ततःग्वः । न्हिलाख्वाः वः । स्वीन्याद ति दुम्ह 
थें च्व॑ । म्हमस्यू । छ्यनय्‌ क्याप- खरानी रंगया, पाइन्ट नं व हे रंगया । 
ल्वयेक छिरिबिरि बुट्टा दुगु, भचा भचा गुलाफी रंग ल्वाकज्याःगु फिका 
बँचुगु शर्ट । मिलां वाताहां स्वयाच्चन वयात । न्वमवाः । न्ववाइ न॑ गथे, 
म्हमस्यू । निपा ल्हाः लुखाया निखे तयाः दनाच्चन । मुसुहुं न्हिलाच्वन । 
मानो कि अन न्ह्याबलें हे वया च्वनीम्ह थें। भचा लनेव॑ व॑ हाकनं 
धयाहल- 

“म्हमसिल ला जितः !” 

मिला वाताहां च्वनाच्वंगु खनाः छपा ल्हातिं छ्यनय्‌ च्वंगु क्याप 
तीजक लिकाल । 

सः नं म्हस्यू थें च्वन, ख्वा: नं लुमना वल मिलायात । मुसुहुं 
न्हिल । अले धाल- “मनू मेम्ह जुया वसेँलि गथे म्हसी ले ? न्हापायाम्ह 
व आःयाम्ह आकाश-जमीन थें पायेधुंकल ! अले छु ले ? मचाम्ह भन्ते, 
दुहां बिज्याः हुँ ! फ्यतुना बिज्याः हुँ ! 

मचाम्ह भन्तेया नाम॑ नांजाःम्ह व । सकस्यां मचाम्ह भन्ते धकाः हे 
धाइगु वयात । व तीजक दुहां वल । सोफायू फ्यतुत । तीजक खँ थ्वयेका 

हल- “मनू मपाः, खालि वसः जक हिल का । न्हापा ह्याउँगु-कलेजी 
रंगया वसः, आः मेगु जुल का । मनू न॑ व हे खः छुं मपाः ।” 

“गबलयू बिज्यानागु अमेरिकां ?”- मिलां न्यन । 

“निन्हु दत, थौं तिनि छिकपिन्त नापलाः वया का ।” 

न्यादँ खुदँ दयेधुंकल व अमेरिका वंगु; स्वयम्भू गुम्बाय्‌ च्व॑म्ह 
भन्ते व । न्ह्याबलें मिलापिनिगु छँयू वयाच्चनीम्ह व । वया मिजं देवनाप 
साप मिलय्‌ जू व । मिलाया छँजःपिं न॑ फुक्क लामा गुरु मानय्‌ याइपिं । 
देव ला गुरुपिं धालकि भुतुक्क का । 

व सुम्क च्वनाच्वन । क्वथायू उखें थुखें मिखा ब्वयाच्चन । छुं 
बिचाः यानाच्वं थें | मिलां हे खँ छुत- “अले छाय्‌ ले छःपिंसं भिक्षु 
वसः त्वःता बिज्यानागु ? अन अमेरिकनतसें भिक्षुतयूत मानय्‌ मयाः 
ला ? झी गुरुपिंथाय्‌ ला गुलि अमेरिकनत वयाच्चनी ।” 

“अँ खः ।”- वं ताःहाकयेक सासः ल्हात । अले तीजक खँ स्वाना 
यंकल- “व ला खः । तर झी थज्याःपिनि लागि मखु का । व वसतय्‌ 
म्वाये हे थाकुल, अले गथे यायेगु ले ? उकि जिं भिक्षु-वसः त्वःता । 
मनू जुया च्वँँसेंलि नये माल, त्वने माल । जिगु नं ला इच्छा दइ, आकांक्षा 
दइ, मखु ला ? जितः नं अनयापिं थें स्वतन्त्र जुयाः म्वाये मास्तिवः । 
झंगः थें थः यत्थे ब्वये मास्तिवः । व हे का, उकि हे का ।”- ख्वालय्‌ 
भचा तंया किचः खनेदत | हीमी चाल व। सोफां दन, फ्यतुत हानं । 
ल्हाः नं ब्वब्व स्यात । ख्वा: नं ह्याउँसे च्वनावल । हाकुख्वाः, त॑ वयाः 
ह्याउँका हःबलय्‌ भचा ग्यानापुसे खनेदत । वा न॑ किरर किरर न्ह्यल । 

न्ह्यःने अंगलय्‌ लिधनाः दनाच्व॑म्ह मिलाया व याये थ्व याये 
मन्त । मछिना वल । 

“अथे मखु भन्ते”- मिलां तीजक न्हिलाः धाल । 

व ला झन्‌ तं चाल । 

“जि भन्ते मखुत । आः जितः भन्ते सन्ते धायेमते साहुनी ।” 

“जिनं गनं साहुनी जुइ ले ? डलर कमयू याइम्ह ला छःपिं नि !”- 
वयागु तं लंकेत मिला न्हिल- “हा हा हा ...... 

“स्वयादिसँ, जिमि मांबौनं जितः भिक्षु यायेत न जिके छकः न्यं । 
जिं सि हे मस्यू व इलय्‌ भिक्षु धयाम्ह सु धकाः । ह्याउँगु वसः पुनीम्ह 
भिक्षु धकाः धाइ उलि हे का। मेगु छुं मस्यू । न्यादँ दुबलय्‌ हे जितः 
सिक्किमया छगू गुम्बाय्‌ तयेयंकल हँ ! जिमि मांबौ नं निम्ह॑ भिक्षु-भिक्षुनी । 
जिं उकि मांबौ नं धाये मखं उमित । गुरुबाः गुरुमां धायेगु । उकि मेपिं 
मचात थें जिमि मांबाःनाप जि उलि प्यासिं पुने मखं | अपिं निम्ह नं 
गुम्बाय्‌ हे च्वनाच्च॑पिं । निम्हसिया मतिनाया छफ्वः स्वां जि जुल । छु 
याये, बिचरात अपिं न॑ विवश । गुम्बां पिहां वयेमाल । अथेसां भिक्षु- 
वसः मत्वःतू । थःगु हे छगू निवासस्थानय्‌ च्वनाः धर्म-कर्म यानाः थःगु 
जीवन हनाच्वन । थ्व फुक्क जिँ लिपा तिनि थुयावल । जि नं गुम्बाय्‌ । 
भिक्षु-वसः शुरू शुरूइ ला न्ह्यइपुसे च्च॑ । म्हिते दु, नये दु, आखः ब्वने 
दु । सँयूभाय्‌, अंग्रेजी नं ब्वनेमाः । पाठ यायेगु फुक्क स्यनी | हप्ताया 
छन्हु सिनेमा न॑ क्यनी। गुबलें गुबलें आउटिङ्ग न॑ यंकी । थुकथं न्हि 
न्ह्याःवना च्चन । जुज़ुं तःधिकः जुयावल जि। ब्वनेगु, पाठ यायेगुली 
अले धर्मया बाखं कनेगुली जि च्याम्पियन । फुक्क लुध॑ जिं कनेगु बाखं 
न्यनाः । लिपा जितः जिमि मांन्वां नेपालय सःतल, थनयागु छगू गुम्बाय्‌ । 
अर्नौलि छुं ई लिपा जिगु मन भचा हिल । जितः नं पिनेयागु वातावरणय्‌ 
थःत यंके मास्तिवल । छम्ह ल्यायूम्ह ला खः । अथेसां जिं धर्म मत्वःता । 
छन्हु पिने पिहां वनेगु चान्स वल, गुम्बापाखें हे। मतलब अमेरिका 
बनेगु । जिगु नां वल । जि साप लयूताल । स्वलाया लागि । जि बनेगु 
जुल । मांब्वा न॑ वल एयरपोर्टय्‌ । बाई बाई यायां बिदा कयाः दुने दुहां 
वना । हवाईजहाजयू च्वना । जिगु लयूतां इपांथिपां मथिल । हवाईजहाज 
वल, जि नं ब्बल । आकाशयू झंगः थें । मेगु हे दुनियाय्‌ थ्यन जि । 

जि थ्यन अमेरिकाय्‌ । ‘ओहो, का बाउचा । आः ला खुशी जुल 
ला छ ?'- मनं मनं थम्हंतुं न्यना । ल्हाः निपां तन्कय्‌ यानाः ताःहाकयेक 

सासः ल्हाना । प्यखें छकः मिखा ब्वया । जितः अनया बुद्धिस्ट सेन्टरय्‌ 
ब्वना यंकल । अनया सेन्टर नं उलि तःधं मजू। अनया छखा छेँय्‌ हे 
सेन्टर यानातःगु जुयाच्वन । अथेसां बांलाः, चक्कं । न्याम्ह खुम्ह द्यःया 
मूर्ति दु । बिचय्‌ लाक्क ३ फिटयाम्ह बुद्ध तयातःगु दु, जवय्‌ गुरु पद्मसम्भव 
अले खवय्‌ दु बज्रसत्त्व । दण्डवत्‌ याना । 

थुकथं स्वला न॑ फुत । अन टिचिङ्ग याःवइपिं नं यक्व हे अमेरिकन 
व मेमेथायू देशयू च्व॑पिं नं दु । न्ह्याइपुक्क हे ई न्ह्याःवना च्वन । जिगु 
धाःसा लिहां बनेगु ई नं त्ययावल | तर जिं लिहां मवनेगु क्वःछिना । 
जिगु नुगलयू वयाच्वंगु न्ह्यसलं धाःसा जितः त्व हे मत्वःतू । 'छाय्‌ 
जितः मचाबलय्‌ हे भिक्षु याये यंकूगु ? छु जिं जिमि मा-ब्वायाके भिक्षु 
जुइगु इच्छा तल ला ?' मेपिं मचात थः मांबौनाप प्यप्यपुनाः न्हिलाः 
न्हिलाः जुया च्वनीगु मिखाय्‌ झलझल वयाच्चनी | हीमी हीमी चाइ, 
मिखा तिस्सिना छूवये । अथेसां छु याये, सत्य ला सत्य हे जुइ । 

न्हायपनयू 'मचाम्ह भन्ते, मचाम्ह भन्ते’ धकाः सःतू थें च्वनी । म्ह 
जिरिङ्ग जिरिङ्ग क्वाना वइ । अले द्यनाच्व॑म्ह जि जुरुक्क जारुक्क दना । 
थम्हं पुनातयागु भिक्षु-वसः झातापाता यानाः त्वःताः मेचय्‌ तया । चित्त 
बुझयू मजुल । हाकनं कयाः ध्याकुनय्‌ हुतिनाः वांछ्वया । भचा सिच्चुसे 
च्वन । ख्वालय्‌ वयाच्वंगु चःति हुया । अले दराजं मेगु वसः लिकया । 
पाईन्ट न्ह्याना, टिशर्ट फिना । तीजक सोफाय्‌ फ्यतुना । ताःहाकयेक 
सासः ल्हाना । हाक्ने दना, वाथरूमयू वनाः न्हायूकं स्वया । थःत 
म्हसीकेत स्वया । न्हिले मास्तेवल । सिक्क न्हिला । भचा लुधन । अहँ 
मज्यूनि । छूयं सुचुनि । दराज चायेकाः क्याप लिकयाः न्हायूकं न्ह्यःने 
वनाः पुना स्वया । हऽ, आः ठीक जुल का ।” 

खँ न्यनाच्व॑म्ह मिला ठिङ्ग मूर्ति । छुं धाये मफु । त्वालाहां एकटक 
मचाम्ह भन्तेयात स्वयाच्चन । छखें माया बन । 

“बिचरा, तर छु याये । मेखें त॑ व: मांबौ खनाः । मचा दयेकल, थः 
मचा धायेमफु । छु याये ले, इपिं नं विवश । साप माया वन । समाज, थ्व 

समाज । दिक्क चाल । छु यायेत थज्याःगु समाज,- मनूतयूत म्वाःम्वाकं 
स्याइगु ! छि» छि; ... भिक्षु-भिक्षुनी जुयाः नं मचा दयेकल का । गुलि 
पापी | हरे शिव शिव! थुलि हे ला धाइ नि। म्हिगः तिनि फेसबूकय्‌ 
बःगु छपाः किपा, बर्मायागु । मांया दुरु त्वनाच्च॑म्ह निदै ति दुम्ह मचा । 
अले मेगु भिडियो- मचा मचापिं भिक्षु-वसतय्‌ प्रार्थना यानाच्व॑पिं । थ्व 
नं पिने देशयागु हे। मिखाय्‌ हाकनं थन थःथाय्‌ देशया गुम्बाय्‌ मचा 
मचापिं भिक्षुत मिखाया न्ह्यःने झल्ल झल्ल वल । हरे, मांया दुरु हे 
त्वने मगाःपिं मचात ! मांया मुलय्‌ क्वाक्क हे च्वने मख॑पिं मचात ।' 

ताःहाकयेक सासः ल्हात मिलां । निदँ दुम्ह थः काय्‌ न्हिलाः न्हिलाः 
ब्वाँयू ब्वाँयू जुयाच्चन क्वथाय्‌ । मिलां काचाक्क बुया काल । क्वातुक्क 
घयूपुल, चुप्पा नल । मचां न॑ 'मामा मामा’ धयाः चुप्पा नल | मिलाया 
मिखां ख्वाब स्वः स्वः वल । व॑ नं त्वलहं स्वयाच्चन जिमित | तीजक 
बं मखंक ख्वबि हुयाछूवत मिलां। छझा: शून्य । 

“अले मचाम्ह भन्ते गुलि च्वना बिज्यायेगु ले ?”- मिलां हे शून्यता 
भङ्ग यानाबिल । 

“जि आः मचाम्ह भन्ते मखुत साहुनी । जितः आः भन्ते भन्ते 
धयादी मते प्लीज”- धाधां बिन्ती यात । “छम्ह मनू खः नि । मनू जुयाः 
म्वायेगु अधिकार जितः नं दयेमाः नि । छम्ह मचा जुयाः मांबौया मतिना 
ला काये मखन मखन का जिं। जि मेपिं मस्त थें चुकयू म्हिते मखन 
मखन का । मांबौयाके पिरयू यानाः थः यत्थे नये, त्वने, पुने मखन मखन 
का । आः ला जि छम्ह मनू जुइ दयेमाः नि, मखु ला ? जि आः मचाम्ह 
भन्ते मखु । जि छम्ह मनू, मनू सिर्फ मनू ......” 

हारां-मारसाहेब 


झसंग न्ह्यलं चाल । मिखा ग्यग्य याना । अंगलयू च्वंगु घडीइ 
मिखा वन- 'का, ९ बजे हे जुइन का, हरे ...... छु यायेगु आः ...... 
गुबलय्‌ ख्वा: सिलेगु, गुबलय्‌ च्या त्वनेगु, गुबलय्‌ छु ! छु यायेगु का 


जितः ला व याये थ्व याये हे धाये मसल । म्हय्‌ च्वंगु सिलः 
हुत्यंक वांछ्वयाः जुरुजारुं दना । हुत्तय्‌ जुयाः क्वथां पिहां वया । 
काचाकाचां ट्वाइलेट वना । तुरुन्तमयू ख्वा: नं सिले सिधल । कापि- 
किताब काकां तस्सलं धया- “य: मां, य: मां । का जि च्या नं त्वने 
मखुत लिबात, लिबात, जि आखः ब्वंवने न्हैं ...... १! 

“का का, च्या नं मदायेका नि । च्या त्वनेत छकः मारसाहेबयाके 
न्यना वा ले सा।” 

माँयागु लिसः न्यँन्यं जि कुने छेलिइ थ्यनेधुंकल । 

अथे ला मारसाहेबया छें तापाःगु ला ख हे मखु, जिमिगु चुक मेगु 
छगू चुक जक पाः का । गल्ली वंसा ला झन्‌ हे याकनं थ्यं । भचा तसकं 
हे फोहोर का, व गल्लीइ धाःसा खि-च्व फानाः फोहोर यानातइगु का । 
थुखे न्ह्यःनें वंसा भचा ताहाः गल्ली, हानं सतक न॑ भचा वनेमाः । का 
म्वायूसे, नवःसा नवः का । व हे खि नवःगु गल्ली हे वने । सासः हे 
मल्हासे हुतुतु ब्वाँय्‌ वना । गल्ली पुलेवं छकः ताःहाकयेक सासः ल्हाना । 
मेगु छगू चिकिचा हाकःगु गल्ली पुलेवं मारसाहेबया छँय्‌ थ्यन । 

लुखा चाः । अमि हिति नं अन हे छेलिइसं तु, जि स्वाराक्क दुहां 
वना । हितिइ सु सु दु, स्व न॑ मस्वया । तीजक थहां वना ग्याग्यां । निपु 
स्वहाने थहां वनेवं च्वतयू थ्यन । सुंसां मदु, भचा सासः थहां वल । 
सुम्क अनसं तुं सुकुलिइ फ्यतुना । किताब पुइका- अंग्रेजीयागु । याकःचा 
तुं ब्वनेगु शुरू याना ...... Cow is an animal. It has four legs, 
two eyes & one tail. ...... मनय्‌ ला म्याःचिकु द हे दनि, अबलयू 
हे लाक्क मारसाहेब न॑ क्वथां पिहां वल । जिगु मिखा किताबय्‌ 
जूसां जिं सिल, व मारसाहेब वःगु धकाः । जिं थहे मस्वया, थःगु हे 
तालं ब्वनाच्वना | 

“छायू लिबाःगु हां ?”- थप्पायू सलं सिंह गर्जय्‌ जूगु थें सः वल । 

थाराक्क न्हुल जि। तीजक थस्वया । 

“दनागु भचा लिबात का ।”- ग्याःचिकु-पहलं लिसः बिया ।- 

“का का म्वाःल । कन्हसंनिसें याकनं वा ।” 

जिं छूयं जक संका, लिसलयू । 

मारसाहेब हाकनं क्वथायू तुं दुहां वन । 

ब्वना च्वँच्वं भचा लिपा प्वाः खसखस मिनावल । मांन॑ छुना 
तइगु क्वाःक्वाःगु छुचुंमरि व च्या मिखाया न्ह्यःने झल्ल वल | “छु 
यायेगु ? न्यने हे गथे न्यने- च्या त्वनावये ला धकाः । थौं हे हानं 
लिबाःगु का। उँ ...... मारसाहेब नं ला न्ह्यःने मदु न्यनेत | सुयाके 
न्यने ? आंगःयाके न्यनेगु ला ? छु याये छु याये का ? मन्यँसे नं गथे 
वने ! सिलकि द्यः खाः थें खाइ । खि हे छ्वरम्हुक्क ब्वः बी । हानं मामं 
नं ब्वः बी, मन्यँसे वल धकाः । व मारसाहेब नं धात्थेंयाम्ह हे मारसाहेब 
का । न्ह्यःने नं च्चनीम्ह मखु । अले छु यायेगु ले ? आखः ब्वंवसेॅलि 
थः नं ला न्ह्यःने च्वनेमाः नि, अले धकाः मवःगु-मसःगु न्यनेदइ । 
खालि मास्टरयाथाय्‌ ब्वंवनागु खः ला खः धया थें जक का। थथे 
याकःचा ब्वनेत ला जिं छँय्‌ नं ला ब्वने सः नि । चिकुलां मीन पचासया 
बिदाबलय्‌ न्हिनय्‌ नं ब्वंवयेगु का । अबलयू ला यक्व हे दु ब्वंबइपिं । 

च्वत हे जा: का । जिमि दाइ, तःबाःया कायूयात नं अन हे छ्वयाहल । 
जिपिं निम्हं नापं वनेगु । अबलय्‌ ला व मारसाहेबया स्कूल वने म्वाः । 
ब्वंका नं च्वं । छम्ह छम्हसिके पाठ न्यनी । जिमि दाइ धाःसा भचा 
नर्भस जुइयः । जिं धाःसा कण्ठ यायेफु । जितः न्यनेधुंकाः जिमि दाजुया 
पाः वइ । वःगु नं व हारां-मारसाहेबया न्ह्यःने ल्वःम॑के यः का व दाइचां । 
भचा धायेधुंकाः अँ ... अँ ... यानाच्वनी । अले छु मानि व हारांचा 
मास्टरयात ! कथिं मुइके धुंकी । जि ला ग्यानाः मिखा तिस्सिना च्वनेगु 
का | गुबलें ला 'आसे छन्त, आव॑निसें छिमि हे केहँनं दाइ का” धाधां 
जितः न्ह्यःने तइ । 

“का छिमि दाजुयात न्यतालय्‌ निख्खें छत्थु छत्थु दा”- धकाः थः 
पन्छय्‌ जुइ । 

अले छु यायेगु ! जि लाइ दोधारय्‌ । ल्हाः थरथर खाकाः मयः मयः 
दाजुयात दाये, निखे न्यतालय्‌ छत्थु छत्थु च्याराक्क च्याराक्क | मदा 
थम्ह हे कथि नयेमाली, दा थः दाजु । 

तुझसे च्वंगु जिमि दाजुया ख्वा: हि थें ह्याउँसे च्वनी । अझ ला 
जितः हे छ्वरम्हुक्क ब्वःबिल तिनि । 

“छिमि दाजु जुयाः चीसकं दायागु ला ? छन्त हे दायेमाली का 
आः । का हाकनं दा तसक ।” 

हानं दायेमाल छु याये ! मिखां ख्वबि स्वः स्वः वयेकाः हाकनं 
दाया । जितः स्वयाः दाजुया नं मिखां ख्वाब हाइ । 

छँय्‌ वना, मांया न्ह्यःने ह्वाँयू ह्वाँयू ख्वया । 

“वने मखु जि व मास्टरयाथाय्‌ । न्ह्याबलें न्ह्याबलें दाइचित 
दायेमाः ।” 

ख्वयां छु याये, मांया छुं लगय्‌ मजू। अबुं छुं धालकि ला वने हे 
माल । 

अले व मारसाहेबया स्कूल वनेमालीबलयू जि सुथयू सुथयू जक 
ब्वंवनेगु । जितः स्कूल मछूवसे तयातःगु। जि भचा रोगी। न्ह्याबलें 

बिरामी जक जुइयःम्ह | उकिं आ: भचा स्कूल छूवये मखु, छँयू हे तयाः 
आखः स्यनेगु धकाः बाज्यां धाःगुलिं जि स्कूल वने म्वाः । 

थपाय्‌ हाकः बिचाः यायां हाकनं प्वाः हीसे च्वनावल । च्या-मरि 
न्ह्यःने झल्ल वल । 

'का म्वायूसे ! जूजूगु जुइ का, वँ हे वने । व दनावइ मखुनि ला खः 
नि। वनाः याकनं-इकनं झट्ट-झिट्ट नयावये का ।' उखेंथुखें खुनिमिखां 
छकः चाकःलिं स्वया । सुंसां मखं, तीजक जिगु पलाः स्वहानेपाखे 
न्ह्यात । काचाकाचां कुहां वना | छत्थुं छेलिइ थ्यन । ब्वाँयू वना: थःगु 
छँय्‌ थ्यंकः वना। मां नं जितः पियाच्चंगु जुयाच्वन । जि स्वहानेय्‌ 
घ्वारघ्वार थहां वःगु तायेवं 'का वल का छम्ह नं, का का याकनं वा । 
च्या न॑ क्वाःनि का' धाधां मांनं मरि व च्या न्ह्यःने तयाबिल । 

च्या न॑ अपायूसकं पू मजू । काचाकाचां मरि च्याय्‌ थुँथुं प्वःप्वःचिंक 
याकनं याकनं नया | जिमि छँय्‌ धाःसा पिने हलवाइ पसलय्‌ मरिचरि 
न्यानाः नयेगु चलन मदु । छँय्‌ हे गुबलें जाकिमरि, गुबलें छुचुंमरि छुनाः 
नकीगु । नये सिधयेवं ल्हां हुहुं उश्रिमय्‌ ब्वाँय्‌ वना । धायेव॑ मारसाहेबया 
छँय्‌ थ्यन | तीजक खुनि-पलाखं थहां वना, सुं मदु । ताःहाकयेक छकः 
झसुकाः तया । नुगः भाराभारा मिंगु दिकेत कुतः याना । उकिसनं ब्वाँय्‌ 
ब्वाँयू वयागुलिं सेंसें मिं । छुं मखु थें यानाः फ्यतुना, सफू पुइका, ब्वनेगु 
शुरू याना । भचाल॑ मारसाहेब रुमालं ख्वा: हुहुं कुनें थहां वल । जिं 
ल्हाः निपा प्यपुंकाः नमस्ते याना । 

का, मारसाहेबं ला जिगु नमस्तेया लिसलय्‌ ला द्यः वयेकल का । 
नकतिनि दनाः ख्वा: सिलावःगु, मिखा निगल ह्याउँसे च्च, थपाय्‌ थपाय्‌ 
ग्वयेक मिखा कनाः जागयू जुल,- “गन वनागु छ हां ? सुनां मस्यू 
धकाः च्वनागु ला छ पिहां वंगु ?” 

जि थाराक्क न्हुल। छु धाये छु धाये। जिल ला आः ...... छु 
धायेगु आः ? खि फाःवनागु धाये ला, च्च फाःवनागु धाये ला । साप 
ग्यात । मारसाहेबयात त्वालाहां स्वया । छुं धाये मफु । 

“अझ न्वमवाः । म्हुतुइ धौ फिनातया ला ? धा, गन वनागु ? तंसा 
गन माःवनेगु छन्त ?” 

“अँ, जि छँयू वनागु । ट्वाइलेट वनेमाल उकि ...... ”- बलजफ्ती 
सः पिकया । 

“छु धया५ ? न्यनाः वने मसः ला ? अथें वनेगु ला ? व हे झ्याल 
कुर्काछ्वये ला छन्त ...... ” धाधां न्ह्यःने वल । 

का ...... जिल ला आः ! छु यायेगु ...... । धात्थें हे कुर्का छूवइ 
ला छु ? ग्यानाः मिखा तिस्सिना, च्व हे छुरुक्क वल का । च्या-मरि नल 
छः साप । फुक्क पिकाल का मारसाहेबं । प्वाथयू च्वंम्ह किमि 
हे सिक्क ब्वःबिल । छु याये, दोष ला जिगु हे खः नि । जिं हे इंकागु खः 
नि । मन्यँसे खुनि थें बिस्युं वनाम्ह ला जि हे खः नि। क्‌ ... न्यनेत नं 
गथे न्यनेगु ? सुयाके न्यनेगु ? अंगःयाके न्यनेगु ला ? सुं न्ह्यःने दुसा 
धकाः न्यनेत । अले छु यायेगु ले ? न्ह्यात्थे हे जुइमा व मारसाहेब हारां 
हे खः, हारां । हारांम्ह हे मारसाहेब खः का छु व ...... 

चिल्लाय्‌ दंगु स: 


भाःत दुहां मवःनिगुलिं न्ह्यः मवयेकुसे च्वंच्चन समिरा । मस्त 
निम्हसितं नका-निका: थ्यन । थः भाःत वयेकाः नये धकाः भचा 
पिल | मवः ताउत जालं नं । घडी स्वल, लिबाये धुंकल । अले थः नं 
नया-नियाः थःगु क्वथाय्‌ सुंक टिभि स्वया: च्वंच्वन । मनसे च्वँ, गबलें 
चच्छिं द्यांलाः । अले छु याये ? न्ह्याक्व खँ न्यौकि, मिजनं खँ न्यंगु हे 
मखु । लुखाय्‌ नं लक मयासे तये ज्यूगु मखु, खुँतसें उलि हे दुःख ब्यू । 
खापा लक याना ति, थः भाःतयागु अज्याःगु ताल । खापा हे तज्याइ 
थें च्वंक ध्वा ध्वा याइगु। व नं थःगु छे ला। कतकिया छँ । अले 
घरपतिं तालकि हाली । महाली नं गनं, छन्हु मखु निन्हु मखु, न्हियान्हिथं 
थज्याःगु ताल । अमि नं ला अफिस वनेमाः, मस्तयूत स्कूल छूवयेमाः, 
न्हापां दनेमाः । डिस्टर्ब यासेलि महाली ला ! अथे हे जुयाः निथायू ला 
डेरा सरय्‌ जुइधुन । अथेसां चेतय्‌ जूगु मखु । थःगु दुगु न॑ फुकेधुंकल, छु 
याये'- ताःहाकयेक सासः ल्हात समिरां। छकः द्यनाच्वाौपिं मस्तयूत 
त्वालाहां स्वत । मस्त थःगु हे संसारय्‌ । न्हयूदँ दुम्ह तःधिकःम्ह म्ह्याय्‌ 
धाःसा बिचयू बिचय्‌ झसंग झसंग वंकाः न्ह्यलं चायेकी, मांयात स्वइ । 

“मामा, बाबा मवःनि ला ? मामा च ले ।”- मचां मायां धाइ । 

“मवःनि । म्वाःल का, जि न्ह्यः मवःनि पुता । छ द्यँ ।”- समिरां 
म्ह्यायूयात ह्ययेकी । काय्‌ प्यदैँ दत, भचा मस्यूनि वं। व थःगु हे 
संसारय्‌ आनन्द द्यनाच्चन | 

छु याये, म्ह्यायूम्ह थाराक्क थाराक्क न्हुइ न्ह्यलय्‌ ला ज्वलय्‌ 
ला । छकः निकः म्हगसयू हाला नं हइ- “बाबा, दाये मते धया मामायात । 
बाबा सिक्क हे हारां । न्ह्याबलें न्ह्याबलें मामायात दाइम्ह ।” 

मामं म्ह्याय्यात कसिक्क घयूपुइ, तिति याइ । अले सुम्क च्वनी 
मचा । समिराया मिखां ख्वबि स्वः स्वः वइ । थःगु न्हापाया खँ मिखाय्‌ 
झल्ल वइ । गुलि न्ह्यैपुसे च्वं व ई। कलेज वन, पासापिंनापया ई । 
ब्वनेबलय्‌ ब्वन । गुबलें पासापिंनाप प्रोग्राम । 

“कासा थौं झी सिनेमा स्वःवनेगु न्हैं !” 

“घ५, गथे यानाः वनेगु कलेजया यूनिफर्म सारीइ नं !”- छम्ह पासां 
धाल । 

छु जुइ म्वायूसे । सारी सा सारी का ।”- मेम्ह पासां प्वाक्क 
न्ववात । 

अले वनेगु हे क्वःजित । सिनेमा-हलयू भचा खिउँकाः, मतलब 
मत स्यायेधुंकाः दुहां वनेगु, पिहां वयेबलय्‌ नं भचा न्हापां हे पिहां वल, 
फछ्या । सुनानं खनी नं मखुत। थुकथं भचा हारां नं । मुसुहुं न्हिली 
समिरा । अथे धकाः ब्वनेगुली न॑ कम मजू जि । गुबलें फेल नं मजू। 
फस्ट डिभिजनय्‌ हे पास जुइ । मांबौनं नं छुं धायेथाय्‌ मदु । दाजु नं 
तसक हे ब्वनीम्ह । व ला डाक्टर हे जुल । बाः प्रोफेसर, युनिभर्सिटीइ 
ब्वंकीम्ह । मां सरकारी अफिसर | छुं दुःख मदु । धाधामधां कलेज नं 
सिधल । मास्टर नं ब्वना । बाःनं थें अंग्रेजी हे । ई वंगु हे मचाः । व नं 
सिधल । मास्टर ब्वँब्वं हे किशोरनाप मतिना जुल । बां हे लाःम्ह खः व, 
माने भिंम्ह हे खः । काठमाडौंनं पिने च्वंम्ह, निम्हासिया मतिना साप 
क्वातु । न्ह्यैपुसे च्च जीवन । निम्हं नापं सदां सदांया लागि जीवन हनेगु 
क्वःजित। तर ...... व धाःसा नेवाः मखु, क्षेत्री जात | छँयू दाजु व 
जिगु इहिपाः नापं यानाबीगु ख जुल । दाजुयात मिसा क्वःछी धुंकल । 
जिगु नं खँ वयाच्वंगु जुयाच्वन | बहनिइ जा नयाच्वनाबलय्‌ बाःनं 
तीजक खँ छुनाहल- “कासा समि, छिमि दाजुया डाक्टर नं सिधल | छं 

न॑ मास्टर सि हे धल, आः ब्याहा यानाबीगु । छिमि दाजुया ला पक्का 
जुल । फुक्क ठीक जुइधुंकल, आ: छं नं छकः स्व, नापलानाः खँ-खिँ 
ल्हाना स्व । चित्त बुझय्‌ जूसा पक्का यानाछूवये । न्यनेकने यानाः 
स्वयेधुन । फुक्क ठीक जू ।” 

समिरा झसंग वन । छु धाये छु धाये जुल । छुंछां मधासे नये 
सिधयेकाः सुंक दनावन । चच्छिं मिखा ध्वाखा, न्ह्यः वःगु मखु । मनय्‌ 
धौर्बाज वालाच्वन । 

'छु यायेगु आः ? किशोर ...... खँ ल्हाये, मानय्‌ जुइगु खः ला ? 
नेवाः जूसा ला धन्दा हे मदु का | जिमि मांबौ न॑ उलि कन्जरभेटिभ ला 
मखु । अथे न॑ भचा ग्याना वल ।' 

यँय्‌ छँ न॑ मदु । गामय्‌ च्व॑म्ह व । छु धाइ, छु धाइ। म्वायूसे, 
जूजूगु जुइ का । कन्हय्‌ तीजक मांनाप खँ ल्हायेमाली का । छँ मदुसां छु 
ले, निम्हस्यां ब्वने सि हे धल । ज्या याये, कमयू याये । अले दयेके का 
छँ । मांबाःयात थुकथं हे ह्येके माली का । 

समिरां भचा मन बल्लाकल | सुथ गुबलय्‌ जुइ थें च्वन वयात । 
घरी घरीइ मिखा घडीइ जक । 

सुथ न॑ जुल । बाः पिहां बनेधुंकल । तीजक च्या त्वनेत समिरा 
टेबुलयू फ्यतू वल । मां जक दु अन। 

“छाय्‌, छु जुल ? च्या त्वँ । त्वलय्‌ जुयाच्वंगु स्व; ।”- मांया 
सलं समिरा झसंग वन । च्या-कप ल्हातिइ | तीजक छटघुतु त्वन । 

“मखु मां, जिं छगू धाये न्हैं !” 

“धा सा याकनं, जितः लिबाइ अफिस वनेत । छु, म्हिगः छिमि 
बाःनं धाःगु खँ ला? व ला जितः नं चित्त बुझय्‌ जू । मिर्ज न॑ बांलाः । 
कम्प्यूटर इन्जिनीयर, घरानीपिं खः । फुक्क ठीक जू ।”- मामं छगू हे 
सासलं धाये सिधयेकल । 

“व ला खः मां। तर ...... " 

“तर छु ?”- मांनं खँ त्वाःथल । 

“जि ययेका तयाम्ह दु धायेत्यनागु का ।” 

“छु धया; ...... ”- मान च्या छघुतु घुर्कल । 

मिखा भचा तग्वयेक कन । सुंक च्वन | जितः तुंक स्वल । छुंछां 
मधासे अनं दनावन । भचा लिपा भुतुलिं पिहां वल । 

“का आः लिबात । हन्चा छिमि बाःनाप च्वनाः खँ ल्हाये का ।”- 
धाधां माँ अफिस वनेत तयार जुल । समिराया मन भचा याउँ थें जुल । 

थुकथं मांबौयात गुलि ह्ययेकाः ब्याहा याना । छँ नं चिकिचाखासां 
बांलाः । ठीक्क जू । थासयू लाः । बाःनं हे न्यानाब्यूगु । जिमि निम्हसिया 
नं ज्या दत । निम्हसियां कलेजय्‌ ब्वंकेगु । न्ह्यैपुक्क जीवन न्ह्याःवना 
च्वन । गनं गनं गथे जूगु धायेमफु । व गनं म्हितेगु, मतलब तास म्हितेगु 
लतय्‌ लगय्‌ जुल । जुजुं क्यासिनो वनेगु नं यानाहल । त्वनेगु न॑ यानाहल । 
अले छु मानि, न्ह्याक्व दुसां मगात। ज्यायू ला ध्यान हे मन्त वया । 
वनी, गबलें क्लास हे त्वःता: वना बी । छँजःपिनिगु ला ध्यान हे मन्त 
वयात । छँय्‌ नं पासापिं सःताः ग्याडरिङ्ग यायेमाः वयात । नयेगु-त्वनेगु 
व म्हितेगु उलि का । कलाःयात थाकुइ, मस्त दु धयागु ला मतलब हे 
मदु । खालि मोजमस्ती । जुजुं छँ नं फुना वन । थ्व म्हुतु-प्वालयू छु 
जक मन्ह्यं, फुक्कं न्ह्य॑ । छँ बुँ फुक्क । उकिसनं म्हितीम्ह जुसॉलि ...... | 

समिराया बाज्यां धयातःगु लुमंसे वल । अले छु मानि। मदया 
ब॑लिसे बैयूचाःम्ह थें का। लिबाक्क दुहां वल । वयात माक्व ब्यूसा 
सुंक च्वन, मखुसा द्यः वःम्ह थें खात । जुजुं ल्हाः वायेगु न॑ यानाहल । 

हर ८८८०७ छु जक यायेगु । मांबौया नं उलि हे पीर थः म्ह्यायूया 
बिजोग खनाः । इपिं नं बुराबुरि जुइधुंकल । रिटायर्ड जुइधुंकल । दाजुया 
थःगु हे परिवार, सुनां छु धाइ, सुनां छु याइ ।” 

द्यनाच्च॑पिं मस्तयूत स्वल समिरां । ताःहाकयेक सासः ल्हात । घडी 
स्वल, २ बजे जुइधुंकल । 

“समि, अय्‌ समि ...... खापा चायेकि । गुलि याकनं न्ह्यः वःगु 
FE ” धाधां लुखाया खापायू ध्वाध्वा यात किशोरं । 

बिचरा समिराया भुसुक्क न्ह्यः वल । मवइ नं गर्ने । बाचा 
जायेधुंकल । छन्हु मखु, निन्हु मखु | न्हिथं व हे ताल । कन्हय्‌ सुथ 
न्हापां दनेमानि । मस्त स्कूल छूवयेमाः, थः नं टाइमय्‌ वने हे माल । 
अले ...... 

निकः स्वकः ध्वाध्वा यात नं मचा: समिरां । अले झं तसक॑ यात । 
खापा हे तज्याइ थें च्वंक | घरपति-मांया नह्यलं चाल । कुहां वनाः 
खापा चायेका बिल । तलयू थहां वया: नं क्वथाया खापायू प्यंकल । 
झसंग वन समिराया | दनाः क्वथाया खापा चायेकल । अले छु मानि- 
तुयूम्ह सल गयावःम्ह काजीयात । 

“नह्यलं चाल ला महारानी ?”- थपाय्‌ थपाय्‌ ग्वयेक हयाउँसे 
च्वंगु मिखां स्वयाः सिंह गर्जय्‌ जुल । 

“न्ह्यः मवयेकुसे च्वंच्चनागु ला खः नि । नकतिनि हे झुम्म न्ह्यः 
वल खनिं। ता हे मताल का, सएरी ...... र 

“स्री ...... छिमि अबु सऽरी का ...... "- धाधां न्यतालय्‌ 
यांकयाः च्याराक्क दाल । समिरा चात्तु वाःवन । दराजय्‌ ध्वाक्क न्यात, 
छयनयू हात । मचातय्‌ नं न्ह्यलं चाल । म्ह्यायूम्ह दनाः हुत्तिनाः मांयात 
घयूपू वन | ख्वल मचा | 

“छाय्‌ दायागु बाबा ? का ...... मामाया छूयनं हि न॑ बल । घाः 

चीधिकःम्ह मचाया नं न्ह्यल॑ चाल । 

“मामा ...... मामा” धाधां घयूपुल मांयात । 

अले अबुम्हसिया झं तं वल । हानं मचातयूत झातापाता यानाः 
चीकल । वा किररर्‌ किररर्‌ न्हयल । समिरायात ल्हाः जवनाः सालाकाल । 
ल्हाः लम्हुयाः यां कयाः दायेत ल्हाः ल्ह्वन । न्ह्यःने दनाच्व॑म्ह म्ह्याय्‌ 
सन्ध्यां स्वयाच्वने मफुत। त॑ वल मचाया तसक । तमं हुं हुं हाल । 
चिल्लाय्‌ दंक छकः हाल । अथे नं ख्वया: मिखा ह्याउँसे च्वं वया । 
ख्वाब हुल मचां । हुत्तय्‌ जुयावनाः बौम्हेसिगु ल्हाः त्याप्प ज्वन । निपा 

ल्हातिं बौम्हेसित थःगु बलं फक्व घ्वाना छूवत । बौम्हं छुँ भाःपी मफयेक 
त्वनातःगु दु । ग्वारातू वन ग्वाङ्ग्राङ्ग ...... । मचाया म्ह जिररर ...... 
जिररर खात । वा किररर किररर न्हयल । 

“बाबा, हाकनं हाकनं दायेदइ मखु मामायात । हानं हानं थथे दाल 
धाःसा जिमिसं बाबा नं धाये मखु । जिमित थज्यःम्ह हारांम्ह बाबा 
मयः । मामा व जिपिं पिहां वने ।”- सन्ध्याया सः झं झं तस्सः जुल । 

बँयू चात्तुवाः वंम्ह बौम्ह वाताहां जुल । छुं धाये मफुत । त्वनातःगु 
रंग हे तनावं थें च्वन । कथु गन । ल्हाः-तुति याताप्याता वन । म्ह्यायूयात 
त्वालाहां स्वयाच्चन । स्वयाच्वन ...... स्वया हे च्वन ...... 

कृत: 


बे 


मनचां साप हेपय्‌ याइगु जितः- सँ छयने मसः धकाः । गुलि जक 
मात्तयू जूम्ह धाःसा व । गपायूधंगु खँ धकाः व, सँ छयने मसःसा मसः 
का छु ले ! लिपा लिपा स हे सइ नि। आखः ब्वनेगुली वं स्वयाः 
बांलाक ब्वनाच्वनागु दु हे दु थें । मन त्याका । हानं मनयू खँ ल्हात- 
'वयागु खँ न॑ खः नि । प्यंगू क्लास थ्यनेधुंकल, सँ छकः हे छूयने मसः । 
अले छु ले ।' 

स्कूल ला छँ न्ह्यःनेसं हे खः, साल्बिइ, शान्ति शिक्षा मन्दिर पिने 
थँहिति चुकय्‌ । सतिक्कसां वं स्कूल वनेत न्ह्याबलें जितः सःतः वइ । 
जि धाःसा सँ छयनेत जिमि मांया ल्यूल्यू जुयाच्वनेगु। मांया धाःसा 
लिलाःगु मखु । केहँँ-किजा न॑ मचा तिनि। उकिसनं तःजः जिमि। व 
मनचा धाःसा टुप्लुक्क थ्यंकः वयेधुंकी । 

“का नु, वनेगु मखु ला स्कूल ? सिधल ला, जा नयेधुन मखु 
ला ?”- मनचां स्वहाने-बहालय्‌ च्वनाःतुं न्यन । 

'नयेधुन' धकाः जिं वयात स्वयाः तीजक छ्यं संका । भचा मछाःपहः 
दु जिके ल्हातिइ ककीचा व ह्याउँगु रिबन नं । व वास्याहां न्हिल । 
व॑ सीकेधुंकल । 

“न्ह्याक्व धाःसाँ मज्यू छन्त । सँ छकः ला छूयने सयेके माः । 
न्ह्याबलें माया ल्यूल्यू । मांया न्हिप्यं छ्या ! हि हि हि ...... "- 
हिस्यानाः, म्हुतु प्वाः तिनाः न्हिल मनचा । 

जितः तं बःगु स्वये ला वयात अनंतु घ्वानाः स्वहानें हे कुर्काछूवये 
मास्तेवल । छु याये पासा, न्ह्यात्थे धाःसां वाक्कु छिना: वयात पुलुक्क 
स्वयाः सुम्क च्चना । 

भुतूज्या दिनाः मामं जितः ल्हाः ज्वनाः सुकुलिइ फ्यतुकल । चिक 
तयेकाः बांलाक सँ छ्यंकाबिल । क्वातुक्क निगू सतबत थुकाः रिबन 
तयाबिल । सतबत बच्छि यानाः ह्याउँसे च्वंगु रिबनया स्वां दयेकाबिल । 

“का हुँ, बालाक आखः ब्वँ”- माम॑ धाल । 

'का नु' धाधां किताबया झोला ज्वनाः पासानाप स्कूल वनेत कुहां 
वना । गल्लिदुच्छिं मनचां धाःगु सः जक न्हायूपनय्‌ हुन्न थ्वयाच्चन । 
बनाप न-नि मवासे सुरुसुरु स्कूल वना । 

न्हिच्छिँ हे जक न्ह्यपुइ चाःहिला च्वन । आखः ब्वनेगुली उलि 
ध्यान मवं थौं जितः । छँयू वयाः न॑ व हे जक मनय्‌ । मनचिगु ख्वा: जक 
न्ह्यःने वयाः जितः हिस्याना च्वन- धत्‌ भुस्यः । उलि हे यानानये भाः 
मख॑म्ह धिक्कार का छ।' 

प्यखेर॑ व हे मनचा । ओहो ... जिगु छूयं हे इन्न मिन । न्हायूपं 
थ्वल- वयागु सलं । न्हायूपं काचाक्क निपा ल्हातिं प्वाः तिना । जिं 
क्वःछिना- “का सा, कन्हय्‌ जिं हे सँ थुयावनेगु का । जूजूगु जुइ । 
सःसःथे थुइ का सँ । का, कन्हयू छंगु न्हाय्‌ त्वःथुलेगु जुल का जिं । 
आः स्व रे छ मनचा भनचां ।' 

कन्हयूकुन्हु सुथयू भचा याकनं दना । ख्वाः-खी सिला, च्या त्वने 
सिधयेवं क्वथायू वया । ककीचा कयाः न्हायूक॑या न्ह्यःने फ्यतुना । सँ 
छ्यना, सतबत थुयाः उकी रिबन नं तयायंका । माम॑ थुकीगु थें सतबत 
क्वातु मजू। अथेसां थजु। थौं जिगु हे न्हापांगु कुतः । सःसःथे स्वां 

दयेका । फुक्क सिधल । न्हायूकं स्वयाः छकः मुसुहुं न्हिला ।- 'आहा, 
ठीक जुल का ।' 

थःत थम्हं स्याबास बिया । लुधंक सासः ल्हाना । हाकनं छकः 
तीजक ल्यूने ल्हाः छ्वया | निगू सतबतया दथुइ ठीक जू ला मजू ला 
धकाः वास्या वास्या याना स्वया । ल्हातिं छप्वाँय्‌ सँ थिल । सँ त्वःफित 
खनिं । 'घाऽ ... हत्तेरि का । मजिल । हानं फ्यनेमाल का । सँ हे छप्वाँय्‌ 
त्वःफित। आः छु यायेगु ? ई ... घड़ी स्वया | १० बजे जुइत १० 
मिनेट जक बाकी दनि। लाइ हे मखुत। व मनचा कुने वयेधुंकल । 
सःतेधुंकल । हरे ... छु यायेगु ...' 

“आसे न्हैं मन । जि वयेत्यल । छ कुने हे च्वनाच्वँ ।”- व थहां 
वइभनं ग्यानाः धया । 

अले छु यायेगु, उपाय हे मन्त । काचाकाचां दराजय्‌ च्वंगु कैंची 
कया, न्हायूकं न्ह्यःने वना, च्वाईँड्र छप्वाँयू सँ चाना बिया । भ्वँतय्‌ 
प्वःचिनाः झ्यालं फुट्ट वांछूवया | ल्हातिं थिया, भचा छिरिक्क च्व॑ । 
अथेसां खने मदु । म्वायूसे, जिल । मन त्याका । न्हिले न॑ मास्तिवल 
जितः छखें । ग्यासें न॑ वल, कन्हयू मामं सँ छ्यंकेत स्वइबलय्‌ खनी । 
ब्वः फयेमालीगु जुल का आः ...... 

'आ५ ...... म्वायूसे । ब्वः ब्यूसा ब्यू का । सुम्क च्वने का । ब्वः 
फये का छु जुइ ! छुं नं धाये मखु का । अयू, कन्हय्‌ ला शन्चरवार ला 
खः नि । पाउपिंथाय्‌ वनेगु ला खः नि ।' 

'का, ब्वः हे ब्यूसा छकः ख्वये का, अले ला मामं ह्य हे ह्ययेकी 
नि। तःधंगु खँ न॑ ला मखु नि। हानं बुया हे वइ नि व सँ धयागु ला । 
न्ह्यागुसां व मनचिगु म्हुतु ला प्वाःतिके माल ।'- मन त्याका | 

जि फूर्तिसाथ किताब कयाः स्कूल वनेत तयार जुयाः क्वथां पिहां 
वना । 

“यः मां, जि स्कूल वने न्हैं ।” 

“क ... सँ छ्यने म्वाः ला ? जा नं नःगु मखुनि ।” 

सँ ला जि हे छयने धुन । जा नं हाफटाइमय्‌ नःवये का ।”- 
धाधां कुहां वना । 

लिमलाःम्ह मां नं लयूताल थें च्वं । मनचां नं ताल जिं धयागु । 
कुने हे थ्यने मलाःनि मनचा न्हिल । 

“ओ हो सा ... धात्थें खः ला ... ! थौं छं हे सँ छयनागु ला ? का 
का, वा वइगु जुल का थौं तसक ।” 

मनचित स्वया: जं न्हाय तपुका । व नापनापं खँ ल्हाल्हां स्कूलपाखे 
पलाः न्ह्याका । 

जि जुजु 

क्वःतय्‌ पुचलयू ब्वः थें- धनमां साहुया भरायूखागु तैसेच्वंगु छँ- 
जवयू-खवय्‌ थःथःगु भ्वाथःगु छँ- लाखयूया न्ह्यःने झ्यालिंचात थें । 
फुक्क पुलांगु, गुगुं गुगु झन्‌ सुपौचा- ल्यायूम्ह दाजुया न्ह्यःने क्वँय्‌ 
छूवां छूवां वःपिं बुरात थें । कुस्ले चउर त्वालय्‌ दक्कय्‌ दुस्यः बल्लाःम्ह, 
बाज्यः वनाः नं धिसिलाःम्ह, पाँय्‌म्वः लायाः बँ त्वपुइ फुम्ह छम्ह व हे 
धनमां साहु । छुँ खँय्‌ नं सुं नं वया न्ह्यःने तस्सः यानाः हाले मफु। व 
वइबलय्‌ त्वाःया नायः-नकिंत न॑ क्वछू- जुजु वइ थें । 

धनमां साहुया छँ-क्वय्‌ चुक । थाय्‌ गाक्क तक्कू । चक्कं । मस्तय्‌ 
यत्थे म्हिते छिं। मोटर, साइकल छुं हइगु भय मदु । उकि अन च्व॑पि 
मस्त अप्वः यानाः चुकय्‌ ययःथाय्‌ म्हिताच्वनी । द्यः तुइवं हे अन मस्तयूगु 
कालाकुलु सः तायेदये धुंकी । साहुपिं ला कु हे चायेधुंकल- मस्तयूगु 
नँ न्याःगु सल॑ । मस्त धाःसा धात्तले । लखं लुकूसां ग्याःगु मखु । अटेरी । 
अथे ला अन धनमां साहुया कायू-म्ह्यायू नं ला म्हित: वः । इपिं दइबलय्‌ 
सुनानं छुँ धाये मफु । 

गबलें गुच्चा, गबलें च्याम्पतिसा, गबलें बलं कयेकाः व दागादुगु- 
कासा नं मस्त मम्हितूगु मखु । अयून॑ उप्वः इमि जुजु जुयाः म्हिते माः । 
धनमां साहुया कायू किसमांचा अप्वः यानाः जुजु हे जुइगु। थौं नं 
धनमां साहुया कायू किस्माँचा जुजु हे । मेपिं मस्त फुक्क गुम्हं मन्त्री, 

गुम्ह सिपाही, अले गुम्हं च्यः । सुकुचित नं च्यः हे याइगु । तर सुकुचिया 
धाःसा कुनुकुनु त॑ पिहां वः | न्ह्याबलें व हे किसमांचित जक जुजु 
याइगु । सुकुचिया न॑ छक: जुजु जुइगु तःधंगु इच्छा । उकि व॑ पासापिनि 
पुचलय्‌ छ्वाराक्क धाये वयेकल- “थौं जि जुजु जुइगु, न्ह्याबलें व हे 
किसमांचा जक जुजु जुइगु ला ! बिसंचा, स्यंचा, भुयूचा फुक्क छकः 
छकःसां जुजु जुइधुंकल । जि जक छकः हे जुइ मखंनि। थौं जि जुजु 
जुझगु। 

“हा... हा... हा ...”- मस्तयूगु न्हिला-सलं चुक छकः थ्वल । 
अमिगु न्हिला-सलं सुकुचिगु सः तन । मस्त फुक्कस्यां सुकुचित हिस्यात । 
सुकुचा वाताहां । पासापिं फुक्कसिगु ख्वालय्‌ त्वालाहां स्वल | व अजू 
चाल । सुकुचिया सुख मन्त । वया पासापिंसं वयात गबलें हे मधाः । 
पुचलयू खया: नं याकः-खिचा थें । वया सिक्क त॑ पिहां वल- वयागु 
खँ न्यनाः छत्थुं हिस्याये थें न्ह्यूगुलिं । पनां पने मफुत, अले वं धा हे 
धाल- “थौं जि हे जुजु जुइगु । थौं जिगु पाः । कन्हयू छिमि यत्थे । दः 
जुजु याये लाकि याये मखु ?” 

पासापिंसं झन्‌ हिस्यानाः धाल- “छ जुजु जूसा ला पृथ्वी पल्टयू 
जुयाः सी का फुकक ।”- छक्वलं छपाखं ह्वाररर न्हिल । 

“छाय्‌ पल्टय्‌ जुइ ? छाय्‌ सी ? सी मखु, सिल्ला ! छिपिं जूबलय्‌ 
सित ला?” 

“छ जुजु जूसा अनिकाल जुइ का, भ्वखाय्‌ ब्वइ का, नये मखनाः 
सी का ! छं छु नके फु जिमित ? छला च्यः जुझ्त जक लायक का, 
सिल्ला- सुकुभुकु !” 

छचाःलि पासापिं च्वनाः फुक्कसिनं सुकुचित हाऽ हू यात । सुकुचा 
सिमां कुरका हःम्ह माक: थें, वयात छकः थ्वयात छकः पालाक्क पुलुक्क 
सवयाः पातां दनाच्वन । 

ख नं सुकुचित न्ह्याबलयू म्हितूसां मन्त्री तक्क हे गन्लें याःगु 
मदुनि । बरु जुजुयाथाय्‌ बँ पुइम्ह जक याःगु दु । सुकुचित धाःसा बँ 

पुइम्ह जुजु हे द्वालुइ धुंकल । पासापिंसं वयात च्यः जुइ जक लायक 
धाःगुलिं न्हापा स्वयाः नं दुगंछि अप्वः तं पिहां वल । नुगलय्‌ तिक्क 
मिन- मुलुं त्यू थें । वया छु याये छु याये जुल । बलं फुसा जबरजस्तींसां 
जुजु जुइ मास्तेवल । फुगु मखु । मनय्‌ जायेक निराशां भुन। ख्वा: 
खिउँसे च्वन । 

सुकुचा तम॑ तमं नुगलय्‌ मि ग्वाकाच्चन- 'छाय्‌ जितः च्यः 
याःगु ? जि जक जुजु जुइ मथ्याः ला? जि जक मनू मखु ला ? जिनं 
इपि थें हे मामं बुझकातःम्ह मचा खः। जिके नं इमिके थें हे न्हायू दु, 
मिखा दु, ल्हाः दु, तुति दु । अज्ज धाये धाःसा जि ला इपिं स्वयाः यक्वं 
बांलाः । व स्व ले किसमांचा छु ख्वा: वः- ध्वं ख्वा: वः । पासापिं 
फुक्क पाकः, माकः, छ्याकः, नयेफ्वंगः । अज्याःम्हसित हे जुजु 
यायेमाः ।'- सुकुचिया पालिंनिसें मि च्यात- जि जक ज्यूसा व दुश्मन 
किसंधिसंचित ला न्याकू टुक्रा याये मास्तेवः । 

उकुन्हु नं का जिपिं फुक्क म्हिता च्वनागु । किसमांचा छम्ह मदु । 
जि जुजु जुइ त्यनागु । पासापिंसं 'का सा का छ हे जुजु का थौ' धकाः 
दः जुजु यायेत पकरी दयेका च्वंगु । जिं नं बापालाः-अप्पा दकव माला 
हयाः, तःजायेक गही दयेकाः, नाइसे च्वंक स्वपाः प्यपाः भांग्रा लाना 
च्चनागु । किसमांचा वया पाजुपिनिथासं इमिगु ट्याक्सीइ च्वनावल । 
वयाकथं न्याचा पिप्लांमेच छप्वःचा पिकयाः 'सुयात सुयात यः' धयाः 
पासापिं फुक्कसित थःपाखे साला यंकल । ध्यबा दयाः फुइँ याःगु ला 
खः नि। आसे रे! ध्यबा दुसा वया हे दु का । साहुसा व हे साहु का। 
साहु मखु राहु का । छाय्‌ फुइँ क्यनेमाःगु ले सा! साहु जुयां छु याये, 
ख्वा: स्वःसा माकःख्वाः, क्वँयूकालीद्यः । पासापिं नं छम्ह छम्ह थें 
खिचा । पिप्लांमेच निगू दयेसातं ला वया ल्यू ल्यू हे बंगु का । त॑ पिहां 
वलकि, छत्थु छेकि तया बियाकि, कबंद्यः ला थस्सः पाःवन । हानं स्व 
रे गुलि जक भुस्यः-कःनिस्यः, थःम्हस्यां छुं न॑ याये मफुत कि- 'यः मां 
त खं ला व सुकुभुकुचां ......' धकाः चुक थ्वक्क ख्वःगु । छँय्‌ 

सुं मदयाः ला खः, नत्र वया अबुं स्याइगु जुड जितः । अज्याःम्ह, जाबा 
जि थज्याःम्ह सुकुचा छम्ह खनाः ग्याःम्ह जुजु हँ, क्‌ ...... । अज्याःम्ह 
ग्याफर, खिचुलु । अथे स्वये ला जि हे बल्लाः । उकुन्हु न॑ जिं लत॑चित 
ला माम्लित नक्सां हे छ्वावाना बिया । जुजु धयाम्ह ला बल्लायेमाः- 
जि थें ।'- थुकथं सुकुचां मनं मन॑ थःत थम्हंतु तारीफ यात । व तस्सकं 
लयूताल । वयागु लयूताया खुसिबाः अन न्ह्या: थन न्ह्याः मन्त | अले 
व मचायेक हे वास्याहां न्हिल । ख्वालयू आशाया किपा उसिहिं दनावल । 
न्ह्यःनेसं अप्पा लायाः भचा तज्जायेक मेच थें दयेकातःगु दु। जुजु 
च्वनीगु सिंहासन व । सुकुचिया मिखा अन जूवना च्वन । सिंहासनं नं 
वयात हे सःताच्वं थें च्वन । वयात धयाच्वं थें च्वन- 'सुकुचा थन ला 
छ थें जाःम्ह हे जक फ्यतुइ ल्वः, जुजु ला छ हे जुइमाः, छ हे ।' 

सुकुचां क्वःछित- थौं ला जि जुजु मजुसें हे त्वःते मखु । जि जुजु 
जुइ । धाःधाःम्हेसित धाःधाःगु याना बी। थौं जितः फुकस्यां सलाम 
मयासे गाइ हे मखु । थौं जक जुजु जुइ मखंसा फुक्कसित खौ छ्यानाः 
ह्वाँयू ह्वाँयू मख्बयेकूसा । दायाखतं कुइँच जुइ का छु जुइ । 

सुकुचां तीजक लतंचा छम्हसित थः नाःवन- “वा लतं वा, झी 
मेगु हे गद्दी दयेके । जि जुजु जुइ, छ मन्त्री जु न्हिं ..... |” 

“महा: म्हाः, छ जुजु जुइगु मयः”- लतंचां वयात वास्ता हे मयासे 
नवात । “किसमांचा हे जुजु याये ज्यू व॑ जूसा पिप्लांमेच नं नकू, छं छुँ 
न॑ नकी मखु । हानं छ॑ जितः दाये नं यः ।” 

सुकुचा हानं ह्ययेकल- “आः दाये मखु का, सत्य दाये मखु वा 
लि , व॑ पिप्लांमेच नकूसा जिँ चकलेट नके का वा ...... !” 

लतंचा पक्क जुल । चकलेट्‌ । चकूलेट्‌ नये दुसा वया म्हां धाये 
मयल । चकूलेट्‌ लुमंकाः व॑ सुकुचित त्वालाहां स्वयाच्चन । न्यन- “ग्व 
चकूलेट्‌ ?” 

“दुका।बीका।” 

“सयू सा, क्यँ सा ।”- लतंचां चकूलेट्‌ दु-मदु सीकेत स्वल । 

म्हिचा ह्वगंम्ह सुकुचां चकूलेट्‌ पिकयाः क्यने मफुत । वया इज्जत 
तये थाकुल । “पासा वनाः फ्वसा कयाः नयेमाःम्हेसिया चक्लेट” धकाः 
लतंचा वयात वाना: किसमाचिया पुचलय्‌ वन । लतंचां झन्‌ वया 
पासापिंनाप भुनु भुनु खँ ल्हात । फुक्कस्यां वयात भ्वाना भ्वाना स्वत । 
“सुकु भुकु लैंसुकू, सुकुभुकु लैंसुकू” धकाः बिसंचा, स्यंचा, फकंचा, 
लतंचा, प्याथःचा व दक्कय्‌ किसमांचा छूयनं क्वात्तु क्वानाः थथायूसलं 
हाल । म्हमस्यूगु त्वालय्‌ वःम्ह खिचायात थें सकसिनं वयात ह्वाउ 
ह्वाउ उल । सुकुचां छम्ह छम्हेसित ज्वयू ज्वयूपियाः स्वयाच्चन । वया 
मतिं धयाच्वन- 

थौं छिप फुक्कसितं च्यः यायेमानि, थौं जि जुजु जुइमानि । छिमिसं 
मयाःसां जुइ । गद्दी फ्यतुइम्ह जुजु ला खः नि । जि हे फ्यतुइ । का सुनां 
फ्यमतुको दः !- मतिइ मतिइ खँ वायेकाः सुकुचा सिंहासनपाखे 
न्ह्याःवन । वया ख्वालं त॑ पिहां वयाच्वंगु सकसिनं स्यू । पारापुरुं भाराभुरु 
दाये बल्लाः व । सकस्यां नुगःद्यः भचा भचा ग्याना वल । लातां केरा 
स्वः थें सकस्यां वयात स्वयाच्चन । छुं धाये मछाः । व गद्दीया न्ह्यःने 
वनाः फ्यतुइत सन । किसमांचा न्ह्यः न्ह्यः तयाः पासापिं फुक्क वपाखे 
न्ह्याःवन । 

सकलें छप्पँ जुयाच्वंगुलिं सुकुचां छत्थुं छुं मयासे सुंक च्वन | 
फकंचां खँ थ्वकल- “किसमांचिया ला मोटर दु, ध्यबा दु, मखु ला !” 
बं हानं सुकुचित न्यंकाः धाल- “छं ग्व ? जुजु धयापि ला न्यासि हे वनी 
मखु, स्यू ला ! उकुन्हु जिमि मामं धाःगु- जुजुपिनि ला बांबांलाःगु छँ 
दइ- किसमांचिया थें । जुजुं ला फुक्कसितं नकातइ, सिल्ला ! छं छु 
नकागु दु ? पिप्लांमेच नकागु दु ला ? पोस्तिकं नकागु दु ला ? चाकुपाउँ 
नकागु दु ला ?” 

“जिं चकूलेट्‌ नके”- सुकुचां फुइँ यात । 

“ग्व?”- छप्वाः म्हुतुं थें सकस्यां न्यन | 

“कयाहये का जिं। दः जुजु यायेगु खः ला सा ?”- सुकुचां न्यन । 

“जिं थें छप्वः हयेमाः नि। का कयाहिँ हुँ !”- किसमांचां वया 
फूर्ति छकः स्वयेगु बिचाः यात । 

“कयाहये सिल्ला, तुरुन्त कयाहये, गद्दी फ्यतू फ्यतू पञ्चमहापाप”- 
धाधां लिफः लिफः स्वयाः सुकुचा गल्लिइ दुहां वन। फुक्क वाताहां 
च्वन । सुकुचां छप्वः चकूलेट्‌ हइगु । सकलें पत्याः जुइ थें मजुइ थें । 
दक्वसिया मिखा गल्लिइ । चकूलेट्‌ हइगु । हःसा नयेगु । 'महःतले जि हे 
जुजु' धकाः किसमांचा गद्दी फ्यतुत । बखुंपा, घाँयू व छफ्वः निफ्वः 
सुखू गंगु स्वां तयाः छायूपातःगु पकरी हयाः भुयूचां वयात पुइका बिल । 

सुकुचा छपलाखं ब्वाँयू वल । किसमांचां जुरुजारुं दनाः पकरी 
त्वःतल । सुकुचा उघध्रिमय्‌ पासापिनि पुचलय्‌ वनाः प्वःचिनाहःगु ल्हाः 
उलाः कयन । म्वहः स्वम्वहः | पासापिंसं वयात आः विश्वास यात । 
सुकुचा आ: जुजु जुइ लायकम्ह जुल | सकसिनं सुकुचित मानयू यात | 
“जि थत्थें चकूलेट्‌ न्यानाहये' धकाः सुकुचा स्वारररं चुक पिहां वन । 
चकूलेट्या चाकुगु-माकुगु सवाःया लोभयू सकलें वफादार जुयाः गद्दी 
मथ्युसे दनाच्चन । पलख हे मजावं भ्वंया बायूग-जायेक छप्वः चकूलेट्‌ 
जवनाः सुकुचा न्ह्यःने थ्यंकः वल । म्हं स्वंगू स्वंगू चकूलेट्‌ इनाबिल | 
सकसिनं सुकुचित थौं जुजु यायेगु निर्णय यात । सकसिनं वयात मानयू 
यात । सुकुचिया न॑ न्हाय्‌ म्वात | चिम्सँ प्वालं प्वाल॑ फुइँ पिहां वल । 
छम्हेस्यां गद्दी सफा यात । सिपाही जुइपिंसं क्व:या पा छपा छपा म्हिचायू 
स्वचाकल । कथि छपु छपुया छपु छपु बन्दुक भेरय्‌ यात । सुकुचित जुजु 
यायेत फुक्क तम्सय्‌ जुल । 

उघ्रिमय्‌ सुकुचिया मां चुकयू लसिं खाखां नँ न्याःगु सलं- “खुँ 
मचा, जाकि न्याःवने धकाः त जक तैगु दां खुयाहये धुंकल का, अय्‌ ! 
चन्नाल, बेइमान, छंगु आम ल्हाः हे पाला मबिसे ला ...... ” धाधां 
सुकुचिथाय्‌ ब्वाँय्‌ वल । सुकुचा गल्लि कुइँच जुइक बिस्युं वन । मांम्ह 
भः भः न्हूम्ह माखा थें जुल । मस्तयूत छकः फुक्कसितं स्वल । मस्त 

चकूलेट्‌ सुचुकाः म्हुतु मसंकुसे दनाच्वन | धनमां साहुया काय्‌ मचाम्ह 
साहु किसमांचा दु अन । सुकुचिया मां मचायात ज्वनेत पिहां वन । 

मस्त तिं तिं न्हुल । फुकस्यां चकलेटू नयेदत । सुकुचित आः 
स्वत्ताक्क ची यनीगु जुल । पिप्लांमेच नकीम्ह किसमांचा अन द हे दु । 
सकसिनं वयात हे जुजु यात । छम्हेस्यां पंत्वाःचिया बिगुल पुल । छम्हेस्या 
टिनपाताया डूम थात । मेपिं सकसिनं सलाम यात । किसमांचा गद्दीइ 
धुकुमुकु धायेक फुइँकेसाथ फ्यतुत । 

“कुलाडूगार मचा, दुहां जक ला वयेके, आसे जिं ...... ” धाधां 
मांम्ह मन्त्र मगाःम्ह बोक्सी थें भुनु भुनु हाला: थःथाय्‌ वन। भचा हे 
मजावं सुकुचा गल्लिं तुइँ-तुइँ-तुइँ-तुइँ स्वयाः दुहां वल- जुजु जुइत । 
किसमांचा जुजु जुयाच्वंगु खनेवं सुकुचिया पालिनिसें मि दन्कय्‌ जुल । 
जाकि न्यायेगु दां खुयाः चकलेट्‌ न्यानाहःम्ह अधिकार सम्पन्नम्ह जुजु 
व । मांम्हं खनकि स्याइतिनि धयागु स्यूसां मग्यासे सुकुचा चुकयू दुहां 
वल । वनाखतं किसमांचित ल्हा: ज्वनाः सालाकाल- “गद्दीइ फ्यतूम्हेसित 
स्याना बी जिं |” सुकुचां झातापाता यानाः किसमांचित दाये त्यन । 
सकसिनं जानाः किसमांचित ल्यूने तल । छम्ह निम्हेस्यां धयाहल- “छ 
जुजु मखु, छन्त च्यः नं याये मखु जिमिसं, खुँ, दाखुँ, चोर- हाय !” 

“छिपिं का खुँ, खुँया सरदार, जिगु चूकलेट्‌ ल्ह्व”- सुकुचां थःगु 
चकूलेट्‌ लिहां वइगु आशा यात । सकसिनं “का छंगु चकलेट्” धकाः ई 
छपातः छपातः फानाबिल । सुकुचिय। तं झन्‌ बरय्‌ जुल । फुक्कसित 
मारामुरु याना: भकुग्वारा थ्वाः थें थ्वाये मास्तेवल । 

मेम्हस्याँ अझ छूवःमिइ घ्यः लुल- “खुँया मचा खुँ, धुँया मचा 
धुँ । छिमि अबु हे सु ? सी थुनीथाय्‌ पाः च्वनीम्ह खुँ । सीपिं थुनीथाय्‌ 
च्वंगु सतः हे छिमि छे ।” मेम्ह पासां नं वयागु खँय्‌ तैसा तन- “उलि 
जक गन खः, करपिंथाय्‌ चुकय्‌ चुकय्‌ बँ पूवनीम्ह का वया ब्वा ला । 
करपिनि भ्वयू न्यातकि चिप फ्वना हइम्ह का वया ब्वा, सिल्ला !” थुलि 
धायेवं पासापिं फुक्क छगू पाखं हररर न्हिल । सुकुचिया न्हायूपनय्‌ 


80 - प्रमिला सायूमि 


पासापिनिगु खे छता छता दत्तले हुन्न थ्वयाच्वन । वया न्हायूपं-पिलि हे 
गुइ थें च्वन । वयागु मनयू मलख॑ कल । सह यानां सह याये मफुत । 
मिखां छुं मखन | जःखः छकः मिखा ब्वल। व भः भः न्हुल- खाचा 
त॑म्ह माखा थें । अले ...... अले सुकुचा छगः बापलाः-अप्पा कयाः 
कयेकेत ठीक यात । ल्यूनें वयाः सुनानं वयात गःतां ज्वनाः हवस्त्यंक 
सालाकाल । लिफः स्वल- मांम्ह । “खुँ आः लात का छन्त । छन्त ला 
छन्त जिं यायेगु स्यू का”- धयाः सुकुचित ज्वनाः साला यंकल । सुकुचां 
पासापिनि ख्वा: हे स्वये मछाल । ख्वा: ह्याउँसे, हि तिकि ननी थें 
च्वन । झन्‌ अन हे मांम्हस्यां न्यतालय्‌ नित्थु लापा थानाबिल । सुकुचा 
क्वछुना च्वन, मानो छम्ह तःध॑म्ह अपराधी थें। “का धा, ध्यबा गन 
छूवया ? ह्वागराय्‌ छुनानये धुन लाकि, छु याना ? स्वम्वहः स्वम्बहः 
मछिं। फुक्कं फुत ला ? साया घाः क्वखं मस्यूम्ह मचा”- मांम्हेस्या 
म्हुतुं ख्वखना व त॑ ल्वाकज्याःगु सः पिज्वल । ज्यान वनी माम्हेस्यां 
सुकुचिया म्हुतु चायेके मफु । मिखां छुं मखन । अले घिस्स साला य॑काः 
थामय्‌ स्वत्ताकक चिनाबिल । 

“बेइमानम्ह मचा, च्वनाच्वँ आ: आम्थे हे, नये-नी नं म्वाःल । 
झन्‌ थौं छकः जा हे थुयाः नके धकाः च्वनां ला, नल का आः, तप्ययेक 
जा । नये पित्यात जक धाःवा ले दः- ल्वाप्पा नकाबी ।” 

थौं सुकुचिया नये-त्वनेगु धन्दा मखु, जुजु जुइगु धन्दा । वया थौं 
नये मखनीगु जूसां नुगलयू मस्याः । व॑ साहस मत्वःतू । मांम्हसिगु हाःसः- 
हीसः ताये मन्त। वां आईं-आईं यानाः खिपः चफ्फुत । तीजक पिने 
स्वत । मांम्ह खने मदु । अले दगुरय्‌ जुयावन- अन हे चुकय्‌ । सँ हाऽहू 
धायेधुंकल । पासापिं फुक्क थःथःगु छँय्‌ वनेधुंकल । अथेसां वया छकः 
गद्दीइ फ्यतुनाः पकरी छकः पुइगु तःधंगु इच्छा । फाये फाये थें व हथासं 
गद्दीइ थ्यंकः वन । व पक्क जुल । आशां द्यात । ख्वये मास्तेवल । छाती 
तज्याइ थें जुल । गद्दी ला फुक्क घाराघुरु यानाः स्यंकातये धुंकल । 
पकरी नं फुक्क चुं चुं थलातये धुंकल । बखुंपा-पि फुक्क फसं पुइका 


पला: - ४१ 


यंकेधुंकल । व ख्वख्वमख्व धाल । छु याये गयू याये । मायूबिलिचा 
आशां द्याः थें द्यात व । लिहां वनेत न॑ पला: मन्ह्यात । अर्थे हे पुतुं 
दनाच्वन । 

“अज्ज बिस्युँ वयेधुन का मखु ला छ, गुलि जक मुल्याहा जुयाः 
प्याहाँ वःगु अय्‌ थ्व, फुक्क छँय्‌ वनेधुंकल, छ कुलाङ्गारया म्हिते 
मगाःनि का”- धाधां मांम्हस्यां लप्पु ज्वनाः लुत्तुलुयाः साला यंकल । 
छगू इच्छा, छगू आकांक्षा, सुकुचित उकि सुत्तु सुल । छगू लसता गनं 
सुनावं थें- पित्याःगु इलय्‌ न्ह्यच्याका तःगु जाब्व सुनानं लाकाकाः थें 
11000 सुकुचा ख्वल, हाकनं ख्वल । मांम्हेस्यां मत्वःतू । सालायन । 
“थौं छकः जि जुजु जुइ पाः, जि जुइ ...... जि जुजु जुइ ...... 
ख्वख्व॑ वनाच्वंम्ह सुकुचिया म्हुतु दिप्पा: हे मकासे चिल्लाय्‌ चिल्लाय्‌ 
दनाच्वन- “जि जुजु जुइमानि धया ...... जुजु, जि जुजु ...... हे 


('मिमलः', नेपालभाषाया न्हापागु बाखपौ, ने.सं. १०९४ कछला-सिल्लापाखे) 


89 - प्रमिला साय्‌मि 


भ्वातिं 


“अयू, सुकु, अय्‌ सुकुमाया”- साहुनी बज्येया नँ न्याःगु सः 
तायेदत । 

“ज्यौ बज्ये, सःतादिया ला !”- सुकुमायां हथासं धाल । 

“अँ, वास्या वास्या सनाच्वनेगु मखु । थौं न्हापां बेलि थु, लिबाका 
च्वने मज्यू, बाबु तापलय्‌ वंगु ।” 

“हस्‌ बज्ये, थुइत्यल, लः मवया च्वन का ।”- सुकुमायाया म्हतुं 
नायूगु सः पिज्वल । सुकुमाया थःगु हे सुरय्‌ । सुयागुं वास्ता मदु । थौं व 
अथे अथें हे मुसुमुसु काः | च॑ च॑ धाः। मनय्‌ स्वां ह्वः । यक्व ज्या 
यायेमानिगु दनिसां छतिं हे कुमचाः; फय्‌ थें हे म्ह नं याउँसे, सिचुसे 
च्वं । भारी क्वब्यूसां हे झ्यातुइ थें मच्चं का । भुतू सुचुकुचु यात। 
बेलि थुइगु ज्वलं फुकक पायूछि यात। न्हापासा सुकुमाया भुतुलिइ 
याकःबाकः च्वने हे ग्या: । न्ह्याबलें म्हयू हे ज्यू मदयेक जुइमाः । अथे 
ला सुकुमायाया अन च्वने मं दुगु ला ख हे मखु। छु याये ! मच्वने 
धाःसां ज्यूगु मखु, मामं ख्वाख्वा त्याइ । हानं थःगु ल्हाः-म्हुतु चूलाका 
तयेमाःगु । अले न्ह्याःसां म्हाःसां च्वने हे माल । 

'पहः हे स्व ले, हिसि मदु । न्ह्याबलें नये थें स्वयाच्चनीगु, आः 
ला सोर्‍हयू सत्र का छ॑ ला ।'- याकःचा भुनुभुनु हालाः, थुकथं मनयू खँ 
वायेकु वायेकुं सुकुमायां छता छता यायां ज्या सिधयेकल । जाकि हाल । 


पला: - ४३ 


कसःरिइ तल । भुतुलिइ मि च्याकल । मि नं छक्वलं ह्वानाह्वाना च्यात । 


काचाकाचां कसःरि देछुइत स्वत । 'छे ..... जाकि हे मसिलानि का, 
गज्यःम्ह ल्याः जि'- सुकुमायाया म्हुतुं मचायेक पिज्वल । काचाकाचां 
घलं लः प्वंकल । घः ला सुख्खा हे । 'हरे ...... छप्ति हे लः मदु का, छु 


हिसि ल्याः जि नं, लःमदु-घलं लः प्वंकाच्वन का ।'- व भचा दिक्क 
चाल । अले मि भचा सालाः काचाकाचां घः कयाः दुररर क्वहाँ वन । 
छेलिइ लः नं वयाच्वने धुंकल । खिउँगु छेलि । चिकिचापाःगु 
तिकिझ्याः छपाः अप्वः झ्या: मदु ! सँ हाऽहू धायेधुंकल | उकिसं थौं 
भचा चिकुसे हे च्व॑ । न्हिच्छिं निभाः मत्वः । उकि छेलि भचा अप्वः हे 
खिउँ । काचाक्क सुं दुहां वःसा म्हसीके हे थाकुइ थें च्वं । हिति छधाः 
त्वारर हायाच्चन । स्वये हे ग्यानापुसे च्वं । वातावरण नं झिजांमिजां 
द॑ । थःगु सासलं थः हे थारान्हू । छक्वलं हे हयूकाः वइ थें च्व॑ । 
सुकुमायाया छझाः म्ह चिंक वन ! हसंमसं धायावल ! छाती भाराभारा 
मिनावल । सुनानं लिखतं ह्वस्त्यंक सालाकाइ थें च्वनावल । पलाः 
न्ह्यज्याके हे मफुत ! न्हापा छकः नं सुकुमायायात अन हे छेलिइ ल्हाः 
ज्वनाः सालाकाःगु । सुकुमाया भचा हारांम्ह जुयाः ला खः, नत्र सुकुमाया 
अथे हे फुइगु का | ख्वा: खंगु ला ख हे मखु । व ला झातापाता यानाः 
घ्वानाधिनाः दुरररं तलय्‌ थहां वन | लिपा धकाः सिल, छेलिया सुलुप्या 
थ्व धकाः । खने मदयेकाः सुयागुं हि त्वनीम्ह । उकिं अबलयूनिसें 
सुकुमाया थर्कमान का । पचिपचि यानाः टुपिन लुइकल ! धायेबं छेलि 
दन्न च्वन | खिउँ गन वं गन व॑ जुइक तनावन । जःखः छकः मिखा 
ब्वल, सुं खने मदु । छकः याउँक ताःहाकयेक झसुकाः तल । अले 
धिकि हितिपाखे पला: च्वयेकल | घः च्वल । हिति-धालय्‌ घः फल । 
हितिइ ल्हाः तयाः सुकुमाया इवातां दन । हितिं लः क्वज्वया च्व॑ थें 
वयागु मनय्‌ लयूता भय्‌ भय्‌ बियावल ! अले फिसिक्क छकः न्हिल । 
थौं सुकुमायाया स्वतन्त्रता दिवस । बन्धनं मुक्त जूगु दिन । तर सुकुमायाया 
न्ह्यःने इवातां दंवल- स्वये मत्यःगु ख्वाःपाःचा, लुमंके मत्यःम्ह बेइमान, 

विश्‍वास याये मत्यःम्ह बेवकूफ- व हे साहु धायेका च्वंम्ह काजी । 
सुकुमायां लुमंके मात्रं हे थःत पापी भाःपिल। व हे ख्वाःपाःचां 
सुकुमायायात झन्‌ हिस्याना च्वन ! अले सुकुमायां मिखा तिस्सित । 

तर गर्ने वः गनं वः, काजी वल! “सुकुमाया छ गुलि बांलाः, हिसि 
दु, छंगु मिखां जितः ला छक्वल हे क्वाप्लाक्क नयाछ्वइ थें च्व॑ का ! 
सुकुमाया धात्थें छ तस्सक हे बांलाः- अप्सरा थें । द्यवं नं धात्थें मखु 
थें हे यात का, छ थें ज्याःम्ह देवीयात थ्व मनुष्य-लोकयू छूवयाहयाः । 
अँ, त्वःताछ्व थ्व खँ, सुकुमाया छायू छाय्‌ जितः न्हिच्छिं छन्त हे जक 
स्वयाच्वने मास्तेवः । न्ह्याथाय्‌ व॑सां छंगु हे ख्वा: जक झलझल लुमना 
च्वनी ! धात्थें सुकुमाया, छं छकः क्यलेहें मिखा कनीबलयू सु ल्यायूम्ह 
जक लाता मजुइ। उकिं ...... उकि सुकुमाया छं जितः ...... |” 

काजीं खँ पूवंके मलाव॑ सुकुमायां हथासं धाल- “यमां, छु खँ 
ल्हानादियागु व काजी, व नं जुइ ला, जि ला छम्ह भ्वातिं ... भ्वातिं, 
जि छुं हे मखु, सिर्फ छम्ह भ्वातिं । उकिं काजी बिन्ती- जि थज्याःम्ह 
छम्ह हाःनाः मदुह भ्वातिंया उपरय्‌ थज्याःगु दृष्टिं छता स्वयादी मते । 
जिगु नां काये मात्रं हे पाप ।” 

सुकुमायाया सलयू गाक्क नम्रता व ग्याःपहः खनेदु ! वया छु 
याये छु याये जुल । थहे स्वये मछाल। वयात थःगु जायावःगु यौवनं 
थःततुं हिस्याना च्वन, उइँयात जिस्कयू याये थें ! सराः बी फक्व सराः 
बियाच्वन ! वयागु यौवनं धयाच्वन- धिक्कार छंगु जीवन, छ थें 
जाःम्हसित लःल्हानाः सितिं थः नापं फुकाच्चना ।' 

सुकुमायाया हवाँयू ह्वाँयू ख्वये मास्तेवल ! छाती तज्याइ थें 
च्वनावल । ज्यूसा तुरुन्त हे गः किया: सी मास्तेवल ! 

“मखु मखु सुकुमाया, छ थें जाःम्हस्या म्हुतुं थ्व खँ ल्हाये मल्वः । 
छंगु म्हुतुं थथे धाइगु जिं न्यने मफु । छंगु नं छगू जीवन खः। छु छं 
अमूल्यगु जोभनयात अथें हे स्यानाछूवयेगु ला ? बिन्ती सुकुमाया, जिं 
धयागु खँ न्यँ । अथे छता धाये मते । आम जायावःगु जोभनं छन्त सराः 


पला: - ४४ 


बियाच्वन जुइ । छ खनाः गुलि त॑ पिकया च्वन जुइ ? तर छं अथें हे 
स्यानाछ्वत धाःसा सुयातं स्यायेगु बराबर खः । उकि सुकुमामा बिन्ती 
का ” धाधां काजी वपाखे घुसुहुं न्ह्याःवल । गुजुं काःगु मिखा, सुयागुं 
जोभन खनाः दिगिदिगि खानाच्वंगु म्ह । सुकुमाया ग्यात । लिलिचिल । 
थी थें थी थें काजी झन्‌ झन्‌ लिक्क थ्यन | काजी रण-क्षेत्रय्‌ त्याकाः 
वःम्ह थें ! हररर ...... हररर न्हिल । सुकुमाया चिल्लायू दनाः हाल । व 
झसंग वन ! काचाकाचां मिखा कन । चःति भुसु भुसु वयाच्वन ! सें सें 
मिं । गनं तापाक्क निभालय्‌ न्यासि वनावःम्ह थें का । 'छे छु जूगु 
जितः थौं ।'- सुकुमायाया म्हुतुं ताये मदुगु सः पिहां वल । छेलिया 
छचाःखेरं छकः मिखा ब्वल । सुं नं मदु । अथेसां ग्याःगु क्वलाःगु मखु । 
वं थःत उई ला मजू ला धया थें बिचाः यात । थौं वं थःत थम्हं हे 
म्हसीके मफुत ! छेलिइ छु याःवःगु धयागु हे ल्वःमन । न्हापनयू दुहां 
वन- 'इवाररर' हितिया सः | झस्स लुमन- लः काः वइगु, भुतुलिइ मि 
च्याका थकूगु । जाकि सिलेत लः हथाय्‌ । न्हापां बेलि थुइमाःगु । 
काचाकाचां घलय्‌ मिखा ब्बल । घः जायाः नं भय्‌ भयू बियाच्वने 
धुंकल । 

“अय्‌ चण्डालनी सुकुमायाचा, भुतुलिइ मि च्याकाः गन गारय्‌ 
जूवना च्वनागु”- साहुनी बज्ये लसि खानाहल । सुकुमायां जनी 
क्वातुकल, अले काचाकाचा हिति तिनाः घः ब्यकुं च्यायेत्यन । 
उथायूलाक्क छेलिइ सुं दुहां वःगु सः तायेदत । खने दुगु ला मखु, हिति 
भचा दुनेथ्यंक हे लाः । वःम्ह मनू सु खः मस्यू, सुरुसुरु वल । सुरुसुरु हे 
तलयू थहां वन । 

“वने धकाः वंम्ह, हाकनं लिहां वल, छ ला गयू ?”- साहुनी 
बज्येया आश्चर्यजनक न्ह्यसः । 

“अँ वने धकाः ला वनागु खः; ग्व, वने मखन का, मौसम खराब 
जुयाः प्लेन वनी मखु हँ । छुं मजू, थौं मखुसा कन्हय्‌ ला वँ हे वने 
नि !”- सुकुमायाया न्हायूपनय्‌ चिरपरिचित सः दुहां वन । 

“अयूनं का, साइतयू पिहां वनेधुंका: ...... ।”- बज्येनं धाल । 

“कन्हय्‌ वनेबलय्‌ नं साइतय्‌ हे पिहां वने का ।”- काजीं न्हिलाः 
धाल । तलयू उखें थुखें खापा खंगु सः न॑ तायेदत । सुं माला च्वं थें । 
तलय्‌ बैगलयू नं थहां वन । सुकुमायाया न्हायूपं तिं स्वानावल, खराचिया 
न्हायूपं थें । ब्यकुं च्यायेधुंकूगु घः हानं दिकल । म्ह छेलिइसां मन तलयू, 
सल॑ म्हसीका काल- काजी । मर्सय्‌ झाःम्ह काजी । 'अथेसा सु ले ? 
मेपिं हे, मखु मखु थ्व ला खास काजीया हे सः खः ।'- मनय्‌ वःगु 
न्ह्यसलय्‌ सुकुमायां थम्हंतुं लिसः बिल । सुकुमायाया छकः तं पिहां 
वल । ज्यूसा द्यःनाप छकः नं ल्वाये मास्तेवल । याउँक च्वत्यंक वांछूवये 
धुंकूगु कॅथं हानं छकः धस्सय्‌ याःवः थें सुकुमाया वाथा वाथा कन। 
तुति फ्यारर खानावल । मिखां छुं मखन । जायाच्वंगु घः न॑ मजा: थें, घः 
ल्ह्वने मफु थें । व॑ छुं हे याये मफुत, सुनान॑ वयाः थःगु शक्ति फुक्क 
लाकाकाः थें । सुनानं वयाः तुतिइ स्वत्ताकक चिनाब्यू थें वया तुति नं 
मन्ह्यात । हालेत सः पिहां मवल, सुनानं भ्वाथःग्वारा ल्वसुकातः थें । 

तल॑ ताये मदयेक सुं कुहां वल । मूलुखाय्‌ चुकू तल । सुकुमायां 
लिफः तक्क नं स्वये मफुत । वयात ला ल्यूने धुँ दु ला धया थें जुल । 
थःत सुनानं स्याःवइगु स्यूसां बिस्युं वने मफुत । अन हे इकिधिकि मसंसे 
दनाच्चन । नायूनं चुपि ल्हवंगु खंसां ख्वये मसःम्ह, अले नवाये मसःम्ह 
मेय्‌ थें । अबलयू हे सुकुमायायात जनी ज्वनाः हवासाक्क सालाकाल | 
इवाराक्क करेन्ट दुब्वांवः थें वया म्ह छम्हं इन्न मिन । सुकुमायां अज्ज 
न॑ थःत पत्याः याके मफुनि । व व हे काजी खः । “छि का ...... काजी 
2५53 ”- सुकुमायाया म्हुतुं पूमवंगु न्ह्यसः पिज्वल । 

“खः”, सुकुमाया जि हे खः छंम्ह काजी ।”- काजीया सः तायेवं 
सुनानं चब्बुक्क सालायंका तयेधुंकूगु बल हान गर्ने वः गर्ने वः । 
सुकुमायायाके अनं थनं मदयेक बल वल । व॑ झातापाता याना: काजीयात 
हुँथ्यंक घ्वानाः बिस्युं वनेत स्वल । वासनां मि जुयाच्वने धुंकूम्ह काजी 
गन सुम्क च्वनी, छूयं प्वाःगंसां च्यूताः मदु । वनाः सुकुमायायात गा 

ज्वनाः सालाकाल । सुकुमायां क्वातुक्क गा ज्वनातल गा छपु 
तानातान । गा झ्यारररं गुत । सुकुमायां काजीयात न्यताले छत्थु चाराक्क 
नक्काबिल । उखें थुखें छकः मिखा ब्वल । थःत ग्वहालि बीपिं सुं खने 
मदु । राक्षस दुब्वां वयेकाच्वंम्ह काजीं झन्‌ सुकुमायायात प्रतिशोधया 
भावं छकः स्वत । सुकुमाया तलयू बिस्युँ वनेत स्वयाच्वन । अले वाक्कु 
छिनाः काजीं सुकुमायायात लिखतं तुं साल । अले ल्हाः निपां क्वातुक्क 
ज्वनाः उइँकुइँ हे सने मफयेक कस्सिक घयूसुत । लः मदु पुखुलिइ च्वंम्ह 
न्या थें सुकुमाया छटपटयू जुल । विवशतां वयात क्वातुक्क चित । अथेसां 
फत्ति फत्तले थःत छुटयू यायेगु स्वल । वयाके हिंसात्मक भाव दनावल । 
अले वं काजीया ल्हातिइ छकः न्याक्क वांन्याना बिल, वाया बान्कि हे 
दयेक । तर सुयागुं च्यानावःगु जोभनय्‌ थःत न्हंकाच्वंम्ह काजीं छु चाइ ! 
थुकथं सुकुमाया काजीया न्ह्यःने दनाच्वंम्ह मेय्‌ थें जक जुल । भचालं 
सुकुमायां छुँ हे याये मफुत । व याग्लाप्याग्ला वन, लाति थें पातां च्वनावन । 

अबलयू हे सुं आवेशय्‌ वयाः काजीयात यांकयाः छत्थु दाल । 
अले गःतां ज्वनाः ह्वासाक्क सालाकाल । काजी रन्थनय्‌ जुया: अंगलय्‌ 
न्याःवन, छूयं हे इनिमिनि धायेक | मिखां फुतिफुतिगेरा खन । थम्हं 
थःयात वशयू कायेधुंकाः तीजक थस्वत । इवातां दनाच्वंम्ह छम्ह मिसा । 
खिउँइ भचा म्हसीके थाकु । थ्वथीक स्वत- सुकुमायाया बुरिम्ह मां 
आशामाया तमं मि जुयाच्वन । वा किरर किरर न्ह्यल । म्हछम्हं दिगिदिगि 
खानाच्वन- हि फयेत्यंम्ह भैरव थें ! काजीं छकः छकः सुकुमायायात, 
छकः छक: आशामायायात स्वयाच्वन । नये पित्याःम्ह फ्वागनं थें, 
ल्हातिइ लायेधुंकूम्ह न्या न॑ सुनानं बिसिके छ्वः थें वया छकः तं नं पिहां 
वल । व आशां द्यात, तर आशामायाया ग्यानापुगु ख्वा: खना: व म्हुतुइ 
धौ फिनाः सुंक च्वन । बं आशामायाया ख्वालय्‌ तुंक स्वयाच्वन | 
छझाः ला व अजू चाल । तमं मि जुयाच्व॑म्ह बुरिया ख्वालयू छक्वलं 
न्हिसू पिदन | तर बुरिया ख्वालयू घृणाया भाव नं उलि हे खनेदु। व 
छकः हरर न्हिल । वयागु म्हुतुं पिज्वया च्वन- “काजी- छम्ह साहु । 

सुकुमाया सु ? छम्ह भ्वातिं, लवः ला ? आकाश व पाताल का । भ्वातिं 
व जि भ्वातिं, अले जिमि म्ह्याय्‌ भ्वातिं, मखु मखु जिमि म्ह्याय्‌ 
साहुनी अथेसां सुकुमाया भ्वातिं । छि थज्याःम्ह काजीया केहेँ भ्वातिं, 
छिमि भ्वातिं, समाजया छम्ह कतांमरि, छुं मखु सुकुमाया सुयां भ्वातिं 
मखु, प्वाः छगःया भ्वातिं”- थुलि धयाः व प्वाः त्युत्यु न्हिल । तर 
गजब, व छक्वलं हिहिलं ख्वयाहल । काजी छखे, सुकुमाया छखे, वया 
मां आशामाया छखे । स्वम्ह स्वखे । सुकुमायां मांम्हेसित छगू उत्सुकता 
ज्वनाः स्वयाच्वन । मांम्हेसिगु ख्वालय्‌ व॑ छुँ मालाच्वन । थःथम्हं 
म्हसीकेगु कुतः यात । वयागु मनय्‌ लिसः मदुगु न्ह्यसः वयाच्वन, “जि 
सु?बौसु? काजी सु ? बाखं छु ?' 

काजी सालिक | खँ छु ? बाखं छु ? छुं हे मस्यू छुं हे मथू- 
आशामायाया म्हुतुं पिदनाच्वंगु उईँपहःगु खँ, छगू रहस्यमय खँ । काजी 
हीमी चाल । खँ छु ? थुइकेत स्वल- मथू। 

फुक्कसित भाराभुरु, मारामुरु याये मास्तेवल । व॑ आशामायायात 
छकः हिस्याये थें धाल- “छु छं थन नाटक ला कयना मच्चना ला ?” 

काजीया थ्व न्ह्यसलं आशामायाया मनयू झन्‌ थुँदित । आशामायां 
धाल- “खः ...... खः काजी, जिं थन नाटक क्यनाच्वना, अले छिकापिं 
थज्याःपिं साहुपिन्त नाटक क्यनाच्चना नाटक, हुँ ...... । नाटक दयेकीपिं 
नं इपिं हे, स्वइपिं न॑ इपिं हे ला खः नि अथे ला काजी जिमिगु जीवन 
हे छगू नाटक, अले व हे नाटक पिद॑म्ह जि म्ह्याय्‌ सुकुमाया । उकिं 
सुकुमाया छुं मखु, सुं मखु; नाटककारया छम्ह ख्यालं ख्यालंया प्याख॑म्बः । 
तर काजी, छिं मखुथे यानादिल । सुकुमायाया उपरयू छिं मखुगु व्यवहार 
यानादिल । छु धाये ग्व ! हा भिंसा धकाः हः भिनी । छि सु ? व हे अबुया 
कायू । अले सुकुमाया- जिमि म्ह्याय्‌ । मखु वया नं म्ह्याय्‌ । जिकुन्हु 
थुगु गतिइ लात, म्वाःल, सुकुमायां दुःख स्यूगु जिं स्वये मफु । काजी, 
छिं सुकुमायायात म्हमस्यूनि | सुकुमाया सुं मखु, व छुं मखु सिवाय 
छिम्ह केहेँ ...... |” 

आशामायाया थ्व खँ न्यनाः काजी एक्कासि झस्कय्‌ जुल । वयात 
छु जू छु जू । मिखा भ्वय्‌ भ्वयू कन । मिखां छुं मखन । व॑ खनाच्वन, व 
हे सुकुमायाया इलिलिलि ख्वाःपाःचा । फुक्कस्याँ काजीयात थुकलं 
बियाच्वन,- स्व ख्वा: स्वये मत्यःम्ह अलछिना:' धकाः फर्फाहलाः 
वन । काजीया सें सें फुं फु मिनावल । इक्कुसे ग्वःतुली थें च्वन । अनायास 
वयागु म्हुतुं पिज्वया च्वन- “सुकुमाया जिमि केहेँ, छम्ह भ्वातिं- जिमि 
केहँ ।” अले न्हायूपं-पिलि गुइ थें च्वंक सुकुमायाया सः दिप्पाः मदयेक 
थ्वयाच्वन- “हा हा हा ...... भ्वातिं खः जि, भ्वातिं छिमि केहँ 
भ्वातिं ...... ॥ 


(पल्पसा' निलापौ, दँ २, ल्या: १०, ने.स॑. १०९४ कछलापाखे) 

खबरदार ! 


ग्वःतुला च्वंम्ह बागःचा खनाः मांम्ह छझाः थाराक्क न्हुल । न्हिथं 
थें थौं न॑ बागःचां तइतिनिगु न्ह्यसः ...... ? ...... उफ्‌ ...... | 
लुमंकां लुमंके मयल वया । धात्थें मांया नुगःघाः थूम्ह मचा व, मांया 
नुगःचु व। भुतुलिइ मि मच्याइगु सिलकि ल्वःमंगु न॑ लुमंकाः न्यनीगु 
वं- “छुस्यामुस्या घारांघुरुं यायेगु ग्वःन्हु मानि मां ?” नुगः तयां तये 
मफुत बं, छाती तज्याइ थें च्वनावल । माँया आश्वासन न्यनाः मुसुकाःगु 
बागःचिया ख्वा: ...... । मांनं गुरुजु क्यर्नाक याकनं लाइगु सिया: 
लयूलय्‌ तातां न्यंगु बागःचां- “अले छु मां, जिं छुस्यामुस्या घाराघुरु 
या:वने फइ हला ?” 

वःन्हुमछि दयेधुंकल ज्वर वःगु क्वला:गु मखुनि, न छकः क्यना हे 
स्वये फत । थौं व॑ मखयेक नं कायूयात ध्वं लानाच्वन | थःत थम्हं ध्वं 
लानाच्वन व॑ । थुकथं हे कायूया ख्वालयू थःत सुलाकासा म्हितकाच्व॑म्ह 
व मां, मांया ख्वालय्‌ छुँ मालाच्वंम्ह व आशावादी बाग:चा, अले ...... 
अले दथुइ ...... निम्हं थारान्हुक्क थानाहःगु व क्वंचाखिंया सः । 
मांम्हसिया मिखाय्‌ मचायेक हे ख्वाब जायावल । नासःद्यः हे न्ह्यैपुक्क 
प्याखं हुइगु व बाजंया सः नं थौं लाखयू-लसिंतसें झ्याइँ झ्याइँ यानाः 
हायेकः वयाच्वंगु थें ताल वं । अले थः कायूयात काचाक्क घयूसुया 
काल, फक्वभनं माया यात | छझाः वातावरण हे कुप्प । 

अबलयू हे म्हछम्हं वाइइँया मिंक बाग:चां न्यन- “यः मां, बाजं 
थाःगु सः तायेदत, छुस्यामुस्या घारांघुरुं याइगु न॑ थौं हे मखु ला ? जिनं 
वनाः अबलय्‌ थें यकव दयेक कःनिमुस्या कयाहये न्हैं !” 

धात्थें अबलय्‌ बागःचां कःनिमुस्या हयाः, भुतुलिइ मि मच्याःसां 
छन्हु निन्हुसां प्वाः द्यां मलाः इमि । आः नं छुसा छुं मदुसां छछाः निछाःया 
ध्यबा ला बचयू जुइ । न्ह्याथेसां छु याये ....... वनीम्ह मचा हे मफुसा 
छु लगय्‌ जू। व नं मांया याकःकाय व, संसारय्‌ सुं नं थः धयाम्ह दुसा व 
हे छम्ह । 'छुं गथे जुयाः, छुं जूसा ...... ' थज्याःगु बिचाः याये मात्र हे 
म्ह चिंक व॑ वया । काय्‌ तःधं ला, जाबा व कःनिमुस्या ...... । छूवये 
ययाः नं बं मछवयेगु क्वःछित । मिखा तिस्सिनाः हे बागःचित हानं छकः 
ध्वंलात वं- “मखु मखु पुता, थौं छुस्यामुस्या घारांघुरुं याइगु दिन मखु, 
अबलय्‌ ला छ बः हे लाईन, थौं ला अथें पूजा याःगु जुइ का ।” 
मांम्हसिगु खँ पत्याः मजू थें बागःचां छकः त्वालाहां स्वत । मांम्हस्यां 
छ्यनय्‌ उसि उसि यानाः थ्यनेगु कुतः यात । कायूयात थ्यँथ्यं मांम्ह थः 
नं न्ह्यः वयेका छूवत । 

थुकथं बँयू सुना वनी थें च्वंगु, क्वँय्‌ थें छाःगु लासाय्‌ निगू प्राण । 
मांम्ह फसफस द्यनाच्चन । धात्थें थ्व संसार त्वःताः मेगु हे छगू न्ह्यैपुगु 
संसारय्‌ थःत थ्य॑काच्व॑म्ह व । चिकीचा प्वायेक च्यानाच्चंगु पिलिपिलि 
लाल्टिनया न॑ आः ला न्ह्यः वल ला मस्यु, झन्‌ झन्‌ चीप्वाः जुयावन । 
तर बागःचिया धाःसा न्ह्यः वःगु हे मखु । माम्हसिगु खँ पत्याः यानाः नं 
थःत पत्याः याके मफुत व॑ । बाज॑या सः वया न्हायूपनय्‌ मदिक्क थ्वया 
हे च्वन। बागःचा लागिमिगि चाल- झ्यालिंचां जिस्कयू याकाः 
वँयूचा:म्ह लाखयूचा थें । छुस्यामुस्या घारांघुरुं यायेगु दिन । लच्छि 
न्ह्यव॑निसें ल्याःखानाच्चंगु दिन । मयः मयः मिखा तिस्सिनाः नं न्ह्यलं 
घयूसुया मकाःम्ह बागः, मांम्हनाप प्यप्पुनाः द्यनाच्वन । च्वंच्वं थें च्वने 
मछू। वाला वाला जक सनाच्चन । ज्यान वनी न्ह्यः मव: । लासां न्वः 
थें, छुकि न्वः थें, बागःचा सुंक च्वने मछुल । फिसलय्‌ लाःम्ह न्या थें, 

बागःचा फाताफाता पुलाच्वन । न्हापा लिपासा मामं छकः कसिक्क 
घयूसुयाः मायां छकः च्वाक्क चुप्पा नइबलय्‌ थःत स्वर्गय्‌ ब्वयेकीम्ह 
बागःचा थौं मिं पूम्ह थें । मामं मखु धकाः ह्ययेकूसां बाज॑या सलं खः 
हे धयाच्चन । वंगु लुमन्तिं वयात कयूकयू च्याःवल । 'अबलय्‌ भयूरःचां 
लड्डु हे काःगु, गपायूमछि ग्वःगु लड्डु का ...... , न्याःवंसा झिरकां नं 
बी मखु ।' मिखाय्‌ झल्ल लड्डु वल । लड्डु लुमंलुमं बागःचिया म्हुतुइ 
ई बुयावल । 'जिं काये हे धुंगु लड्डु का ...... काचाक्क व हे भयूरःचां 
लाकाकाल का, आः जक अथे याःसा स्यू का जिं इमित यायेगु ...... 
जिगु जक पाः मवइ ला क ...... , अबलय्‌ ला जि भचा चीधिकः 
जुयाः का, नत्रसा ला ...... ' बागःचां फुइँ यात । 

'आः ला जिं लड्डु हे मकासें त्वःते मखु का, मखुसा लाखामरि 
जूसां काये का, व छुस्यामुस्या छुं नं काये मखु, काःसां यक्व काये मखु 
का ...... थुगुसी ला झन्‌ भखारी साहु नं थन हे दु छु, म्हिगःतिनि मर्स 
लिहां वःगु हँ । लाःसा व॑ नं मेगु छु छु तइतिनि जुइ।' बागःचा मूपुल । 
बिचाः नं मेखे फातापुल- 'अबलयू ला कलश च्वःगु, थुगुसी छु च्वइगु 
जुइ, कलश, नारांद्यः, भवानृद्यः, गणेद्यः, छु जुइ ...... मखु गणेद्यः हे 
च्वःसा ज्यू दः ला, गणेद्यः हे बांलाः ।' बागःचां गणेद्यः हे यः तायेकल । 

“हय्‌ मस्त ! हय्‌, आसे आसे”- धकाः हाःगु हकमां बाज्याया सलं 
बागःचिया बिचाःया खिपः धुस्स चब्बुत । बाजं थाःगु न॑ तच्वः जुयावन | 
मे नं हालाच्चन । मस्त न॑ न्यनां न्यने मजीक हाल । बागःचिया हंसं थाय्‌ 
त्वःतल । थः लासाय्‌ तिनि। 'लाःसा सिधल ला’ थःगु बिचाः खनाः 
बागःचा थः हे थारा न्हुल। चःति भुसुभुसु वल । तीजक मांम्हसिगु 
ख्वालय्‌ छकः मिखा ब्वल- मांम्ह ला मस्त का । बागःचा लासां उसिहिं 
दन । खुँ-पलाखं लुखाय्‌ थ्यंकल | छकः थयूक लिफः स्वत । माम्हसिगु 
ख्वा: खनेवं छझाः थारा न्हुल । बागःचा ग्यात। वयागु तुति मन्ह्यात- 
सुनानं वयाः स्वताक्क खिपतं चिनाब्यू थें । बागःचा दोधारय्‌ लात- 
वने ला, मवने ला । छेलिया छचाःलिं छक: मिखा ब्वल । छता छता 


पला: - 98 


वस्तुं थःत हिस्याना च्वं थें ताल वं । इमिसं धयाच्वन- 'पँयूताःखलः 
बागः, छ॑ ला छुँ नं कायेखनी मखु, फुक्कस्यां थः यःयःगु कायेधुंकल ।' 
बाग:चा छता छता वस्तु खनाः झस्कय्‌ जुल । ज्वर वःम्ह जूसां बल गर्न 
बः गर्ने वः, बागःचा अनंतुं तिंन्हुया वन । 

पिने थ्यन । बहनिइ जूसां खिउँसे मच्वं । पुन्ही । वंवंथायू तिमिला- 
मयूजु पासा दु । बागःचा सें सें फु फुं मिंक चुकय्‌ थ्यंकः वन । मस्त 
फुक्क छचाःलिं च्वनाः घाराघुरु यायेत तयार जुयाच्वन । छम्ह छम्हस्यां 
छगू ताख यानाच्वन- भतिं छुँ ताकयू यानाच्वं थें । गुम्हस्यां लड्डुइ 
मिखा, गुम्हस्यां लाखामरिइ सा, गुम्हस्यां छुकी । फुक्कसित चीकाः 
बागःचिया मिखा अन हे दथ्थुइ जूवन | तःधिकःम्ह गणेद्यः- म्हुतुइ 
तग्वःगु लड्डु । बाग:चा छकः लड्डुइ हे तनावन । छकः वास्याहां न्हिल । 
व मचायेक हे न्ह्यःने घुसुं न्ह्याःवन। तर वयात न्ह्यःने थाय्‌ मन्त । 
ल्यूने लात । गन च्वने, गन स्वये, छु काये जुयाः बागःचा इतिमिति 
कन । वयागु न्ह्यैपुगु म्हगस न॑ छझाः घाराघुरु जुल । मस्त धाःसा पुलिं 
पुलिं चुयाः घाराघुरु यायेत सन । आरति यानाच्वॉर्पान धाःसा सिधःगु 
मखुनि । हक्माँ बाज्या छम्ह न्ह्यःनेलाक्क दनाः मिखा तिस्सिनाः बिन्ती 
यानाच्वन । मस्त धाःसा धिसिलाक्क च्वने हे सिधःगु मखुनि । मस्त 
धाःसा धिसिलाक्क च्वने हे मछुल । ज्यूसा ला व बुरायात नं हुंथ्यंक हे 
घ्वानाछूबये मास्तिवः इमि । छु याये छु याये जुयाच्वंम्ह बागःचिया 
मिखा झ्वास्स भखारी साहुयाके जूवन, व॑ न्यातका वंगु न्हूगु नोट छपाः 
क्यनाः मस्त फुकसिगु ध्यान थःपाखे सालाच्वन । मस्तयूगु मिखा नं 
मचायेक हे लड्डु, लाखामरि त्वःताः भखारी साहुया ल्हातिइ जूवन । 
“का का तये न्हैँ मस्त” धाधां ल्हाः छपा हुस्लु चुइकाः मस्तयूत तिं तिं 
न्हुइका च्वन । छकः ला तये थें यानाः ल्हाः जक भायू यात । मस्त 
आशां द्यात । चुक छकः न्हिलां थ्वल। ख्या: यायां धात्थें साहुँ नोट 
कुरका हे बिल । अले छु मानि, हक्मां बाज्यां मिखा हे कने मलाः- 'हयू 
हय्‌ धकाः हालाच्वंगु सः न॑ किसिया न्हायूपनय्‌ पति हाले थें जक का । 

धायेवं मस्त दथुइ तिंन्हू वन | बागःचा जक गन सुंक च्वनेफइ | व नं 
दथुइ हे तिन्हुल । व॑ वयागु म्हयू न्हुल, व॑ वयागु तुतिइ न्हुल । गणेद्यः 
स्यन। लड्डु चुं चुं दन । मस्तय्‌गु ह्वाँय्‌ च्वाँय्‌ ख्वःसः नं पिज्वल । 
छखे मस्तयूगु तमाशा स्वयाच्वापि इतिइति न्हिलाच्वन । 

छुस्यामुस्या घाराघुरु न॑ याये सिधल । फुफुम्हसिनं फुफुगु काल । 
गुम्हं चिनियाम्ह किसिचा छम्ह ज्वनाः लयूताया च्वन, गुम्हं बाग: 
दलेधुंकूगु लड्डु ज्वनाः फुइँ यानाच्वन । बागःचा नं न्यातका वंगु नोट 
ज्वनाः फुरुङ्ग जुयाच्वन । थुकथं मस्त सकलें लयूताः । 

बागःचा न्यातका वंगु नोट छपाः खंबलय्‌ इतिमिति कन । छु याये 
छु याये जुल । मन॑ मन॑ उलि थुलि हे मदयेक लयूताल व । 'जिं काये 
मखु थ्व, जिमि मांयात हे बी, अथे ला छु जितः हे बुरसत सुयाबी थें 
जिमि माम॑'- बागःचिया मनयू खँ ल्हात । 'मखु मखु, जितः छम्वः दां नं 
काये का, धनभाजुचित उकुन्हु गुच्चा मिहताबलयूयागु छसुका न॑ बीमानि ।' 
थुकथं मनयू खँ वायेकु वायेकुं बागःचां पला: न्ह्याकल । निपलाः हे छी 
मलाःनि पकाःचां लिखतं वयाः “छ बागःचित जिं ...... ” धाधां वाक्कु 
वाक्कु छिनाः म्हय्‌ धुंगु धुंगु दाल । बागःचा वाताहां । थय्‌ अय्‌ हे धाये 
मफुत। व ला लाता हे जुल का । अले बागःचिया नं त॑ पिहां बल । 
“स्वः पकाःचा, छं अप्वः फुइँ यानाच्चनी, जिं लातकि अले ...... ,छुं 
न॑ मयायेक मयायेक नं दायाच्चनी का, छु यानागु दु जिं छन्त ।” बागःचां 
न॑ पकाःचित मुडूकी क्यनाः ख्यात । “छु यानागु दु ...... हा 

“छु यानागु दु धयागु ला अज्ज, बी कि मबी छं, हिँ झट्ट जिमिगु 

धात्थें पकाःचा बागःचा खनाः ग्या नं ग्यात। मिखाय्‌ ख्वबि दंक 
तल । धायेव॑ मस्त फुक्क छचाःलिं भुंबल । ल्वाःगु स्वस्वं कुरुं कुरु 
छुस्यामुस्या नयाच्वन । छम्ह निम्ह पासापिंसं- “अयू पकाःचा छु छु, 
छाय ल्वानागु हं ...... ” धकाः न्यंवल । पकाःचां थः भिं जुयाः धाल- 
“अँ, स्व ले, जिगु ध्यबा कयाः ला मन्यू का व बाग: भागःचां।” 

“छंगु ध्यबा काःगु ला वं, गन्याःम्ह खुँ जुइ व- हेक्साद्यः, ब्यु 
झट्ट”- पासापिंसं न॑ पका:चापट्टि लित । 

“उकुन्हु नं जिगु गुच्चा कयाः बि हे मब्यू का ...... 7- पोस्तिकं 
बौचां धाल । छम्ह छम्हसिनं बाग:चित ह्वय्‌ ह्वयू च्यात । छम्ह निम्हसिनं 
ला मौकायू लाकाः ल्यूनें छत्थु नित्थु पारापुरु न॑ दाल । पकाःचा झन्‌ 
झन्‌ तिं तिं न्हुल। बागःचा ज्यः जुल। थःत खुँ पाः याःगु खनाः 
बागःचिया हि क्वानावल । सह यानां सह याये मफुत । मिखां छुं मखन । 
अले नायः जुयाच्वंम्ह पकाःचित गःतां ज्वनाः झवा इवा यात । मेपिं 
मस्त ग्यानाः छखे लित । निम्ह ल्वाकाः थःपिं तमाशा स्वयाच्वन- 
रङ्गशालाय्‌ दारासिंह व किङ्गकङ्ग ल्वाःगु स्वये थें। पकाःचिया आछु 
आछु कन। बागःचिया न्ह्यःने थः छुं मखया वन। व ह्वाँय्‌ ह्वाँय्‌ 
ख्वल । पकाःचिया ख्वःसः तायेवं अबुम्ह भखारी साहु नं न्ह्यःने थ्यन । 
पकाःचा तःले, बागःचा द्यःने। खनेवं साहुं बागःचित लप्पु ज्वनाः 
थनाखतं न्यतालयू कि न्यतालय्‌ मुइकल । व॑ बागःचित हक्कल- 
“बदमाश मचा, छाय्‌ ल्वानागु ? ” अथे नं बागःचा मग्याः । थःगु निर्दोषता 
क्यनाः- “छाय्‌ मखुगु मखुगु खँ ल्हाये माल ले सा, खःसां मखुसां 
वयागु ध्यबा काल हैं| जिं कयागु दु ला वयागु ध्यबा, अथें खुँ धायेदइ 
ला जिमित ।”- ख्वख्वमख्व धाःगु सल बागःचां धाल । मिखाय्‌ नं 
ख्वबि जायावल वया । अमुम्ह न्ह्यःने दुगुलिं पकाःचिया धाःसा हानं 
फुइँ पिहां वल- “मखु ला ले सा, जिगु ध्यबा नि खः आम, जिं कायेधुंगु 
लाकाकयाः ला, अज्ज मखु धयाच्चनी का ।” 

“खः हँ, जिमि न्हाप॑ ला गय्‌ गयू यानाः कया, छंगु ल्हातिइ कयागु 
दु ला जिं, छिमिथाय्‌ छँयू काःवयागु दु ला, अन तल कया का जिमि छु 
8250 ”- ध्यबा बीमाली थें बागःचां खल्ती क्वातिक्क ज्वनाः धाल । 
पकाःचां अबुम्हेसित ख्वया क्यन । अबुम्हं छकः ह्ययेकल- “म्वाःल 
का, ख्वयेमा: ला लाता, जिं बी का नु, गुलि ध्यबा छंगु !” ह्ययेकल नं 

मह्यःम्ह पकाःचा, झन्‌ तस्सलं ख्वल- “मयः ...... , हिँ झट्ट जिगु 
ध्यबा ...... ।” पका:चां हानं बागःचिगु गःतां ज्वंवन | 

“का का ब्यु झट्ट वयागु ध्यबा, व॑ कयागु ध्यबा हँ ...... ”- धाधां 
भखारी साहुं बागःचिया लप्पा ज्वन | 

“बी मखु ..... जिं कयागु, जिगु थ्व ...... ”- लाका काइगु 
सिया: बागःचा ख्वल । 

“स्व जक स्वये का सयू ...... ” - धाधां साहुं बागःचिया खल्ती 
वात्तुवालाः नोट पिकयाः कायूम्हेसित बिल । “आः जक छुं या ले, छन्त 
यायेगु स्यू का” धकाः बागःचित ख्याना नं थकल । 

ध्यबा कायेव॑ पकाःचा न्यासि न्यासि चाल । ख्वा: बेबेक्वयेकाः वं 
बागःचित स्वल । मस्त फुक्कसिनं “गय्‌ च्व॑ बागःचा, गय्‌ च्वं” धाधां 
लायूबुल । असहाय बागःचा ल्वहंयागु सालिक थें थिंग्रिं दनाच्चन । सुं 
सहारा दइ ला धकाः छचाःलिं छकः मिखा ब्वल । सुं हे मदु। उखेसं 
हक्मां बाज्यापिंसं धाःगु न॑ वं ताल- “साप हारां थ्व बागःचा, झेल्लाः नं 
उलि हे हानं ...... |” 

बागःचिया नुगः तयां तये मफुत। याये जक ज्यूसा बुरायात नं 
म्हुतुप्वालय्‌ नकःवने मास्तिवल वया । तर बाम्हयू काःम्ह बागःचा । खुँ 
मखयेक न॑ खुँ जुयाच्चने माःगु खनाः हीमी चाल । पासापिन्त नं छम्ह 
छम्हसित अप्पां दारय्‌ याये मास्तेवल वया । फुसा थ्व चुक, थ्व थाय्‌ हे 
वाराक्वारा संकाबी मास्तेवः वया । तर बागःचा, मात्र छम्ह भ्वातिया 
कायू । वया मिखां ख्वबि बाः बाः वल । नोट कायेधुन धया थें लयूताया 
च्व॑म्ह पकाःचा । बागःचां पकाःचिया ल्हातिइ च्वंगु नोटय्‌ पुलुपुलु स्वल, 
छम्ह नये पित्याःम्ह फ्वगिंनं नसा स्वये थें । नुगः चेचे तुल वया । मानो 
ल्हातिइ लायेधुंकूम्ह न्या चुलुंबियाः बिस्युंबं थें- लाकाकाः थें । धात्थें 
ला बागःचा त्याना: नं बुत । झेल्लाः यानाःसां बुकल वयात । बागःचां 
छक: चाकःलिं मिखा ब्वल । छचाःखेरं थःत हिस्यानाच्व॑पिं मस्त, मानो 
छम्ह मर्स्यां प्याखं हुइकेहःम्ह माकःचिया तमाशा स्वयाच्व॑ थें । भचा 


पला: - ४७ 


उखेसं च्वनाच्वंम्ह व पकाःचा अले व हे नोट । बाग:चां सह यानां सह 
याये मफुत। व॑ छुं मखन । वया ख्वा: ह्याउँसे तम॑ मि जुल । वा कुररर 
0. कुररर न्ह्यल । ल्हाः म्हू चिनाकथं व पकाःचिथायू ब्वाँयू वन । 
तर लँपुइसं दुगु छगः ल्वहँतय्‌ हाना: व अनसं भागराक्क पछरय्‌ जुल । 

अन दुपिं फुक्कं झन्‌ लाय्‌ लायू बुबुं न्हिल । तर छेंय्‌ बिस्युं व॑म्ह 
पकाःचां धाःसा लिफः हे मस्वः । 

बागःचा दन । ल्वहँतय्‌ हाःगुलिं कपाः नं तज्यात खनिं वया । 

“अय्‌ बागःचा, छंगु कपालं हि वल स्व” बागःचिया मिलय्‌ 
जूम्ह छम्ह पासां सहानुभूतिया छसः तल । 

तर बागःचित घाःपाःया थौं छुं च्यूताः मदु । ल्हाः अथे हे म्हू 
चिनातल तिनि व॑ । फुं फुं सासः ल्हानाच्वंगु नं स्पष्ट तायेदु । पासाम्हस्यां 
म्हयू म्हयू थियाः निकः स्वकः धाल नं घाः जूगु मखं वं । व॑ खनाच्चन 
व हे, बस्‌ व हे तखागु, भखारी साहुया छे, पकाःचा नोट ज्वनाः थहां वंगु 
छैँ। बागःचां मिखा फुति हे मयासे व छँयात स्वयाच्चन, मानो आः 
तुरुन्त हे घ्वाराररर थुनाछ्वइम्ह थें ...... | 


('जः', दँपौ; ल्याः ६, ने.स. १०९४ पाखें) 

दाजुया पलाखय 


धौ क्वबिया वःम्ह दाजु धौ स्वस्वं छकः मुसुकाइ । ख्वपंनिसें 
न्यासि वःसाँ थौं दाजुं त्यानु मचा: । बरु झन्‌ पला: च्वः | ख्वालय्‌ 
इच्छा व आकांक्षाया अनगिन्ती किचः खनेदु, नापं आशाया चिं नं उलि 
हे धस्वाना च्वंगु दु । धात्थें ला थौं दाजु थःके थः हे मदु । वया मनमनं 
खँँ वायेकल- 'थौं धौग्व: नं तः हे ग्वः | ख्व नं बांलाक हे ख्वः, छगःया 
न्यातका हे कायेगु । अथे ला छु, धौ खनीबलयू हे पुले मखु धाये छाली 
मखु | धौ नं झिंग: हे दु । न्ययूतका ला मिखा तिसिनाः हे दइगु जुल 
का । थौं जि मस्तय्‌ भाग्य खोलय्‌ जुल का छु ! वःन्हुमछि दत मचा 
सिलौट न्यानाब्यु धकाः हालाच्वंगु, न्यानाबी फुगु मखु । गबलें छूवालु, 
गबलें पाउँ धयाः धौ चुइगु हे मखु । बल्ल वंसा स्वंगः प्यंग:, व नं दंक 
ब्यूसा तिनि का । थौं ला मनसें सां जिजुजुयात सिलौट छपाः न्यानायंके । 
ब्वनेमाःम्ह मचायात छायू पने ! थःगुकुन्हु थन थुगु गति जुयाच्चन ।' 

दाजुं छकः याउँक सासः ल्हात । धौकु छकः लँँयूसं दिकाः गाखि 
क्वातुकल । देशयू नं थ्यँ हे थ्यन । दाजुया मन झन्‌ च॑ च॑ धाल । बं हानं 
बिचाः यात- 'बिस्काः नं त्यल। लतमायाचिया नं पतासि सिनेगु हे 
मन्त । जात्रा, न्ह्याथेसां सकस्यां झः झः धायेका वइ । व छम्हसित जक 
गय्‌ भ्वाथःउईँ थें यानातये ! झिंन्यातका, नीतका वंगुसाँ पतासि छत्वाः 
न्यानाः य॑केमाली । बाउचित व दः ला थगुनेयागु हे दनि ...... 


बिचाः यायां ब्वानाच्वंम्ह दाजु साइकल हःगु मखं । बेतोडं 
ब्वाकेहःगु साइकल दाजुया म्हय्‌ न्याःवन । दाजु थस्सः पाःवन । 
धौ फुक्क तज्यानाः लँय्‌ चिच्चाः दन । साइकल गयावःम्ह नं थारा 
न्हुल । दाजु तीजक दन । छूयनं हि वःगु नं च्यूताः मदु वया । दनाखतं 
साइकल-वालायात ज्वन । साइकल-वाला बिस्युं वनेत स्वत । दाजु 
मत्वःतू । निम्हिसया कचकच जुल । ज्यूसा दाजुया गःतां ज्वनाः छ्वावाये 
मास्तेवल । धायेवं सतकयू मनू मुन, पुलिस नं थ्यन । 

'जिं घण्टी बियां हे लिमच्यू दथुदथुं वयाच्वन; क्यल का छु 
याये ? जिं द्वंकागु मखु थें ।'- धाधाँ साइकल-वालां सकस्यां न्ह्यःने 
थःगु दोष सुचुकाः निर्दोषता क्यन । सकस्यां दाजु हे दोषी खन । अथे नं 
दाजु फक्व हाल । तर अन सुनां न्यनी दाजुया सः, हूलय्‌ तनावन । 
पुलिसं नं दाजुयात हे ब्वः बिल । साइकल-वालायात छूबयाबिल । 
दाजु वाताहां । सकस्यां थःथःगु लँ लित । धौ चिच्चाः दंगु खनाः दाजुयात 
छकः ह्वाँय्‌ ह्वाँय्‌ ख्वये मास्तेवल । वयागु म्हगस नं धौलिस्सें चिच्चाः 
दन। मिखां ख्वाब स्वः स्वः वल । स्वस्वं चिच्चाः दनाच्वंगु धौ व 
धौभ्यगः कुचा कुचाय्‌ कायूया ख्वा: लुयावल । दाजुं अन हे जक 
स्वयाच्चन- मिखा फुति हे मयासें । तर ...... तर ...... मचा ला हर॑ 
हर न्हिलाहः थें च्वन । व न्हिला-सलय्‌ दाजु 'धिक्कार ...... धिक्कार 
FO अन्याः सह याइम्ह अन्यायी, ग्वाज्यः, ह्वाज्यः, मनू मखुम्ह, 
गुलि सह यायेफुगु, गुलि सह यायेफुगु ...... ' लुइकल । 

दाजु काचाकिचिं दन । चातु वानाच्वंगु खःमू व न्वः ज्वन । पुलिस 
बंगु लँय्‌ छकः यांमिखां स्वत । व ततःपलाः छ्युछ्यु वन । वयागु पलाखं 
लँ हे दिनिदिनि मिन । 


('वातावरण” निलापौ, दूँ ४ ल्या: १०, ने. स. १०९४ थिलापाखे) 

सर्ग:-सुपॉय्‌-ल: 


“अय्‌ नानि, छ छकः थौं पसलयू च्वना ब्यु रे हुँ, छिमि ब्वा नं ग्व, 
गन वं, गन व॑, धाःसा मानय्‌ जूगु मखु, पसलय्‌ च्वनीपिं सुं दुगु मखु, छु 
पहः, छु पहः का । ग्व, बुरा जुइधुंकल, अयूनं ... ... ... । जि धाःसा 
छूयं स्याना: धस्वाये हे मास्तिवःगु मखु ।”- मामं नवाय्‌ मं मदु म॑ मदु 
नवाना हल । जिगु न्हायूपनयू मखुथे च्वंक मांयागु खँ सुल्ल दुहां बन । 
जि भचा अकमकयू जुल । छझाः पक्क । छाय्‌ कि जि गुबलें हे पसलय्‌ 
च्वने मन॑नि । च्वने न॑ मसः । मी नं मसः । अज्ज पसः हे वने मन॑म्ह 


जि । अले जिगु म्हुतुं झ्यातु-पहःगु सः पिज्वल- “घऽ ...... दः पसलय्‌ 
च्वंहुँ धयागु ला ?” 
“$ है... ५ छिपिं धाःसा अति हे मछाले माः, छिमि पासा खं 


ला ताराचा न्ह्याबलें धया थें पसलय्‌- छु यायेत मछाले मा.गु दु, खुया 
नयेमाःगु मखु, ह्ययेकाः नये माःगु मखु ।” 

मां दिक्क चाल । जि खुसिया दथुइ लात । वने ला, मवने ला। 
झस्स लुमन- असनय्‌ छम्ह ल्यासेम्ह पसल्यानीयात न्ह्याबलें धया थें 
ल्यायूम्हतसें हायेका च्वनीगु । चाकुइ भुजिं भुं थें भुनाच्चनीगु | छन्हु 
ला बहनिइ घाराघुरु हे जुइक ल्वापु जुल धाःगु । म्ह चिंक मिन । ग्याः थें 
च्वनावल । लुमंसे वल- जि नं छम्ह मिसा, छम्ह ...... ख्वा: ह्याउँसे 
च्वन । जितः छकः जिमि मां उईँ ला मजू ला धया थें च्वनावल । नत्रसा 

स्वस्वखंक ल्यासेम्ह म्ह्यायूयात न॑ पसलयू च्वंहुँ धाइ ला । लाःसा 
जिमि मांया जि ल्यासेम्ह म्ह्यायू धयागु जक ल्वःमन ला ! जिमि मांया 
उइँपहः खनाः छकः तं पिहां वल । जि जित्ति जित्तले मवनेगु स्वया- 
“मखु मां, जि पसलय्‌ ..... ८ 

“खः खः हुँ, अप्वः हालाच्वने मते, छ सुम्क फ्यतुनाः ध्यबा जक 
कयाच्वँ ले हुँ”- जिगु खँ त्वाःथलाः मां हालाहल । म्हुतुं हानं सः 
पिमज्वल । थःगु ल्हाः-म्हुतु चूलाका च्वंगु पसः । जीवन खनेगु लजगाः, 
जि मवँसें मगात । तीजक मं मदु म॑ मदु जिगु पला: पसःपाखे न्ह्यात । 

ताथय्‌ सुं मदु। जि सुरुसुरु वनाः खालीगु थासय्‌ फ्यतुना। पसलय्‌ 
च्वंपिं ब्बाईत फुक्क पक्क- न्हूम्ह साहुनी खनाः । अपिं लयूलय्‌ ताः । 
थःथःगु ज्याय्‌ मग्न । सुयागुं सुयातं वास्ता मदु । च्या त्वंवःपिं म्वः म्बः । जि 
ला लाति थें। जितः खनाः गाहात सकलें पक्क । सकसिनं जितः भ्वाना 
भ्वाना स्वल । गुलि बिल उलि फयाकाल । फछ्या । फुक्कस्यां मिखा ततःग्वः । 
जि धाःसा बालाक मिखा ब्वयाः स्वये ग्या: । जि थौं साहुनी जूसां, थःगु 
कर्तव्य पूरा यानाच्चना सां, सुलिमय्‌ सुलाः सुलाः बनय्‌ ज्याना च्वनाम्ह 
सुलिं-मयूजु थें च्वन । सुनानं खनी थें जितः मछाला वल । 

“नानि, जिँ च्या छगू कप व पाउरोटी छपा नयागु ...... ॥”- 
सुयागुं दीनहीनगु सः जिगु न्हायूपनय्‌ ठक्कर नःवन । जिं काचाक्क 
थस्वया । छम्ह बाज्यः ति वंम्ह मनू । बुरा मजूनिसां बुरा खनेदु । ख्वालय्‌ 
निराशाया चिं यक्व खनेदु । नाप्पं आशाया चिं नं उलि हे खनेदु । केरमेर 
केरमेर । वयागु सासलय्‌ असन्तुष्टिया सः तायेदुसा मिखां सुं तंम्हेसित 
मालाच्वंगु थें च्वं | व॑ जितः क्वथीक स्वल- मानो पुलांम्ह त॑म्ह थःम्ह 
थें । खाना मतःगु दारि। लं नं फुक्क झिरिझिरि गू, ज्यूथायू तक्क 
पर्कातःगु- स्वये हे फ्वग्गि थें । जिगु मिखा दिनाच्वन टक्क, वया हे 
ख्वालय्‌ । वया भचा छु याये छु याये जुल । गन स्वये गन स्वये । व॑ 
ग्याःचिकु-पहः वयेक न्ववाना हल- “च्या व पाउरोटी नयागु, ध्यबा बरु 
लिपा हे जक ...... ग 

खँ हे पूवंके मलाःनि, पसलयू न्ह्यःनेसं च्वंम्ह मचा छम्हसिनं नर्थक्क 
हक्काः- “मज्यू मज्यू बाकि बिकि यानाः, उकुन्हुयागु नं बाकि दनि, ह्ययेकल, 
नल, वन- झंगः।” धायेव॑ वयागु मनय्‌ थुं दित । मिखा तिस्सित | व॑ जितः 
पत्याः याके थें धाल,- “मखु नानि, जिं अथे याये मखु, जिं पुले ध्यबा, बरु 
भचा लिपा लाइ का । झंगः छता ला लाये मखु जिं।” 

थुलि धायेधुंकाः बं छकः ता:हाकयेक झसुकाः तल । छकः थस्वत । 
शून्य आकाश । खः थें मखु थें वया म्हुतुं पिज्वल- “म्वायेगु धयागु हे 
ग्वःन्हु दनि धकाः; बेइमानी ला छाय्‌ याये, छु याये प्वाथयू ल्वहँमां 
त्ययेकाः नं गुलि च्वंच्वने । नानि, धाये धाःसा छु धाये, जिँ मनयागु हे 
निन्हु दत, म्हीग थन हे च्या छगू कप व बाज चकंछि नया वनागु 
तिनि । अबलयूयागु झ्याःना न॑ बाकि हे तिनि। थन साहु, साहुनीपिं नं 
धात्थें द्यः हे का द्यः हे । गरीबतयूगु नुगःघाः स्यू ।” 

वयागु खँँ न्यनाः जि अजू चाल, छखें माया न॑ वन । जिके वप्रति 
ख्वातुगु माया उसिहिं दनावल । वयागु खँ न्यनाः जिगु मिखा भयूबिया 
वल । जिं बिचाः याना- “अहो गज्याःगु समाज थ्व, गुम्हस्यां वांछ्वयेत 
दुसा गुम्हस्यां छप्यय्‌ तकं हे नयेत मदु ।' जिगु थ्व पहः खनाः पसलय्‌ 
च्व॑म्ह मचा ला वाताहां का | व मनुखं न॑ दः तुंक स्वयाच्चन । जिके 
सहानुभूतिया चिं खनेदयेबं वयाके न॑ आशाया किपा खने दयावल । 
अनायास व वास्याहां न्हिल । 

जिं धया- “म्वाःल का ध्यबा मदुसा, अँ, बरु नयेमानिसा नया हुँ 
मेगु नं, मरि यः ला, छु यः ।” 

जिगु थ्व दयाया सः तायाः वं सन्तुष्टिया सासः ल्हात, थःत गौरव 
तायेकल, ख्वालय्‌ न्हिला भय्‌ भयू बिल। जि ला लाति हे जुल का 
वयागु थ्व पहः खनाः । जिं न्यना- “मखु आः थौंकन्हय्‌ छि गन च्वना 
दियागु ले ? छुं ज्या नं यानाच्चना दियागु दु लाकि ?” 

जिगु थ्व न्ह्यसलं वयागु ख्वालय्‌ गाक्कं हे परिवर्तन वल । म्हुतुइ 
घृणाया न्हिलासू, अले ख्वालयू गम्भीरताया भाव पिज्वल । लिसलय्‌ व॑ 

धाल- “जि थज्याःम्ह गरीबया लागि थ्व संसारयू गन जक थायू दइ! 
थायूबायू, ठेकाना मदुम्हेसित विश्वास हे सुनां याइ, अले छुँ थम्हं फुगु 
ज्या याये धकाः वंसा सुनानं जिपाखे मिखा तक हे ब्वइ मखु । अले छु, 
थौंतक ल्हाः हुसुलुं जुयाः च्वनातिनि का ।” थुलि धयाः वं मुसु तल । 
तर मुसु वःगु दि हे मदी । ख्वा: ह्याउँसे राकय्‌ जुयावल । अले अनायास 
वं थःगु ल्हातिं छातीइ ब्वयू ब्वयू स्याःवन | जिं काचाकाचां मेच छगू 
तयाः फ्यतुका । छुं भतीचा जायेकाः मुसु वःगु म्हो जुर्सेलि व मफु मफु 
धेधे चुइक पिने वनाः खइ फाःवन- ह्याउँसे हि छपातः । जि ग्यात । 
थारा न्हुल । म्ह हे चिंक वन । जिगु म्हुतुसि थरर खानावल । जिं ग्याग्यां 
न्यना- “छि ...... छि ...... ५ 

व थुखे वयाः छकः मुसुक्क न्हिलाः धाल- 'खः नानि, जि छम्ह 
टी.बी. ल्वचं भ्वाभः जुयाच्व॑म्ह ल्वाग, जिगु स्वँ फुक्क भ्वाभः 
जुइधुंकल । जि आः ला केवल निन्हु प्यन्हु जक म्वाइतिनि । अथे ला 
नानि, जि व॑ हे यानाः टी.बी. जूगु । बं हे जितः थ्व छगू उपहारया रूपय्‌ 
द्यछाया थकूगु खः ।” थुलि धयाः व॑ ख्वा: सुचुकाः ख्बबि हुल । हानं 
छक्वलं वयागु ख्वालय्‌ न्हिलासू पिदन। छझाः ला जि पक्क । जितः 
थ्व मनू वँय्‌ ला मखु ला धया थें च्वनावल | छकः मुसुक्क न्हिलाकथं 
वं हानं खँ स्वाना यंकल- “तर ... तर नानि थुकी हे जितः आनन्द दु, 
थुकी हे जिगु जीवन दु, थ्व मिखां सुखी जूगु स्वये दयेमा, अले बंथाय्‌ 
च्वंथायू न्ह्याबलें भिनेमा, थ्व हे जिगु भिंतुना ।” 

वयागु थ्व खँ न्यनाः जि वाताहां । जिं वयागु ख्वालय्‌ तुक 
स्वयाच्चना, मानो जँ आ:तले छुं हे मथू । लिपा बं जिपाखे छूयं थस्वकल, 
छकः ताःहाकयेक झसुकाः तल । खः थें मखु थें वयागु म्हुतुं पिदनां 
च्वन- “छु याये नानि ! थुकियागु छपु ताःहाकःगु बाखं दु, बाखं गुलि दु 
गुलि, जि हे छपु बाखं खः बाखं । जि जि मखु सिर्फ छपु बाखं । अथे 
ला छु थ्व संसारय्‌ छम्ह छम्हेसिया छपु छपु बाखं द हे दइ । तर नानि, व 
जिगु बाखं जूसां जितः उकि जिगु छातीइ न्ह्याबलें झवा झवा सूवइ । जिं 

उकियात न ल्वःमंके फु, न सुयातं प्वंके हे फु ।” थुलि धयाः व हिहिलं 
ख्वल । अले व छुंछां मधासे सुरुसुरु वन । 

व मनू वन । जितः भचा गर्खेसे च्वंच्वन । वयागु ख्वाः जक झस्‌झस्‌ 
लुमना च्वन । वयागु छता छता खँ जिगु न्हायूपनय्‌ हुन्न थ्वयाच्वन । 
जितः न्हि वंके हे आयूबुया वल । सुयांनाप खँ नं ल्हाये मास्ति मवल । 
झन्‌ उकिसं सुपाँचं द्यः नं झ्वाम्म हे त्वपू वल । द्यः नं बुलुसे च्वनावल । 
स्वये हे वातावरण झिजांमिजां द॑, ग्यानापुसे च्वं । न्ह्याथाय्‌ स्व शून्य- 
दिप थें । सुयातं नुनाछ्वइ थें च्वंक द्यः नं ततःसलं न्यानाच्वन, खिचां 
ह्वय्‌ ह्वय्‌ च्याये थें । 

बल्लं द्यः खिउँल । वा नं झ्वाम झ्वाम हे वयाच्वने धुंकल । नःवःपिं 
नं सुंसां दन । अले जिं ध्यबाधाबा ज्वना | पसलयू च्वंगु छपाः कुसा 
कयाः जि छँपाखे स्वयाः वया । पला: थःगु सुरय्‌ न्ह्यज्याना च्वन । 
बिचयू थ्यंकाः प्वालाक्क पल्पसा त्वल, मिखा हे इनिमिनि धायेक । 
उथायू लाक्क हे जिगु मिखा झ्वास्स जूवन, छगू कुंचाय्‌ च्वंगु फल्चायू । 
छप्वः भ्वाथःग्वारा । व भ्वाथःग्वारा थें ला मच्वं । सुँ छम्ह चिकु पुनाः 
ग्वारा चिनाच्वंगु थें च्वं । अबलय्‌ जिके छगू उत्सुकता बुयावल- 'व 
सु ?' जितः व उत्सुकतां कय्‌ कय्‌ च्याःवल । जिं उकियात स्यानाछ्वये 
मफुत । अले मचायेक हे जिगु पलाः व फल्चापाखे न्ह्याःवन । फल्चा 
न्ह्यःने थ्यन । छक्वलं थाराक्क न्हुल । व भ्वाथःग्वारा मखु । व छम्ह 
मनू। व व हे मनू । अपरिचित जूसां छम्ह परिचितम्ह मनू । छुँ सम्बन्ध 
मदुसां सम्बन्ध क्यंका थकूम्ह मनू । न्हाचः सुथय्‌ च्या त्वंव:म्ह मनू । 
नाप्पं पाउरोटी छपा चातवाना च्वन | जिं कर यानाः बिया हयागु छपा 
पाउरोटी । तर ........ तर व मनू न्ह्यः वयेका च्वन, सदां सदांया 
लागि । जिगु छाती तज्याइ थें च्वनावल । छकः हवाँयू ह्वाँयू ख्वये 
मास्तिवल । जिगु मिखां ख्वबि बाः बाः वल । 

छँय्‌ थ्यन । मन भाराभारा मिं, वा वयाच्वंसां हसंमसं धाः । मिखाय्‌ 
व हे परिचित ख्वाःपाः जक लुया वयाच्वन । मिखाय्‌ ख्वाब मत॑नि । मां 

क्वथायू हे दु । मांयात ध्यबा लःल्हाना । माम॑ जिगु ख्वालयू तुंक 
स्वयाच्वन । न्यन- “छायू, छु जुल छन्त ? कपाः स्यात ला छन्हु पसलय्‌ 
च्वंबलय्‌ ?” 

“मखु छुं मजू”, जिं धया- “अँ, बरु थौं न्हाचः सुथय्‌ छम्ह मनू 
च्या त्वंवःगु । तस्सकं हे गजब का ।” 

“मनू छम्ह च्या त्वंवयेवं गजब का छन्त”- मां झर्कय्‌ जुल । 

“मखु मां, तसक हे दुःखीम्ह मनू व। बिचरा- च्च ! सु जुइ व 
बेइमानम्ह पशुनी, गुम्हस्या वयात उगु अवस्थायू थ्यंकाबिल । तर व 
अज्याःगु अवस्थायू नं थःगु दुःख-पीडा फुक्क सुचुकाः न्हिलाच्वन, 
म्वानाः म्वानाः नं थःत थम्हं तुं स्यानाच्वन- केवल वया हे निंतिं ।” 

आः ला मांया नं न्यने मास्तिवल ला मस्यु, न्यन- “सु ले व, 
गज्याःम्ह मनू ?” 

“मांनं नं खं जुइ, म्हीग नं झीथायू पसलय्‌ हे च्या त्वंवःगु धाःगु ।” 

जिगु थ्व खँ न्यनाः मां छक्‍कल॑ झस्कय्‌ जुल । जिं पसलय्‌ जूगु खँ 

फुक्कं बांलाक मांयात कनायंका । जिं खँ कंक वना, मांया ख्वाःया रूप 

पानावन । बिचय्‌ बिचयू झस्कयू नं जुल । ख्वा: ह्याउँसे, हि तिकि ननी 

थें च्चनावल । मिखायू ख्वाब ललःमलः धायावल । चिकुज्वर वःम्ह थें 
म्हछम्हं थुर खाकाहल । 

“तर ...... तर मां व सुथय्‌ खनाम्ह मनू आः बहनिइ जूबलय्‌ फल्चाय्‌ 
याउँक मिखा तिस्सिना: ...... ” जिगु खँ हे पूवंके मलाःनि मां ल्हातिं निपा 
न्हायूपं नं प्वाःतिनाः चिल्लाय्‌ दने थें सन- मानो व हे छम्ह हत्यारानी थें 
च्वंक । वयागु म्हुतुं पिज्वइ च्वन- “मखु ... मखु व सी मर्खुनि ।” 

निपा ल्हातं थःगु ख्वा: त्वपुयाः मां हिहिलं ख्वयाहल । मांया थ्व 
उइँसू खनाः जि वाताहां । जिं थय्‌ अय्‌ हे धाये मफुत- बाखं छु खः ? 
छु खः, गयू खः, व सु, जि सु, मां सु ? 

नुगलय इललल न्ह्यसः मुन- थः सु? कतः सु? लिसः छू छु! 
लिसः लुइकेत स्वःलिसे न्ह्यसः झन्‌ झन्‌ उप्वः खानावल । फुक्क ख्यालं 

ख्यालंयागु थें, ख्यालं ख्यालंयापिं थें । मिखा चायेकाः स्वये मयल दः । 
बः बः भुनातःगु देगलय्‌ द्यः हे सू सु ! थ्व जः स्वये मयल दः । झ्यालं 
थस्वया । सर्गः बिलकुल खिउँसे- मस्यु सुपाँय्‌ ग्वःतँ तँतँ चिनाच्चंगु दु 
थें अन ! जि छगू घच्चायापुगु सृष्टि, सुपाँच॑ तिकिनंगु लःफुति थें ! 


('पल्पसा”, दँ २, ल्या: ४, ने.स. १०९३ कछलापाखें) 

स्व:तिपाँय्‌ 


थौं नासःपूजा । नासःद्यः पुज्यानाः भ्वय्‌ न्यायेकेगु । मस्त सकस्यां 
लिमलाः । मिखाप्वाः चायेवं न्हायूपनयू दुहां वन- व हे क्वंचाखिंया 
सः । नासःद्यः लयूतायेकाः प्याखं हुइगु । बाजंया सलं मस्त फुकसित 
सालायन- चुम्बक साले थें । मिखा ग्यलेग्यले यायां मस्त फुक्क अन हे 
दाफा थानाच्वंथाय्‌ छचा:लिं भुवन । बाजं थानाच्वापिं थःगु हे तालयू, 
नापं बलं फक्व सः पिकयाः मे नं हालाच्वन । छम्ह निम्हसिया ला मिखा 
हे तिस्यू | तालय्‌ छूयं नं सं, थायेत छुँ ज्याभः मदुपिनि नं ल्हाः निपासां 
सं । बाजंया तालय्‌ मस्त सकलें मख्ख । फुक्क थःथःगु हे तालयू । 
गुम्हस्याँ बाजंया तालय्‌ छूयं संकाच्वंगु दुसा गुम्हस्यां तुति संकाच्वन । 
“गयू यानाः थायेगु जुइ हला व बाजं ?”- छम्हस्यां धयाच्वंसा मेम्हसिया 
म्हुतुं पिज्वया च्वन- “छु थाकु धकाः व बाजं थायेगु धैगु, जिं नं थायेफु- 
'िंनां धिं धिंनां' यायेगु ला खः नि, छु मा: धकाः व ।” म्हुतुया नापं 
थःगु ल्हातं खम्पाय्‌ नं दायाच्वन | वयागु माकःफुइँ खनाः छम्हस्या 
कुन्न त॑ पिहां वल । अले व॑ धाल- “धायेबलय्‌ अःपु धरःग्वारा तःपु स्यू 
ला बाबु, छु फुइँ याना छं. झी गुच्चा कयेके थें ला व |” 

थुकथं मस्त हाहां ई बिनावं वन | आः ला धायेगु नं छुँ न॑ मदु थें 
च्वन । मस्त हे मखा । ताउत जुलकि न्ह्यागुं द्वालुया वइ । आः ला मस्त 
फुक्कसिगु म्हुतुइ नं पाकां सुयाबिल ला मस्यु । छझाः सकलें कुप्प । 

सुनानं तिरिक्क हे नमवाः । द्यःया न्ह्यःने च्वंगु मण्डप सुच्चुसे च्वॉन । 
सकस्यां च्वाप्वःचा कायेगुली ध्यान । मेय्‌ धाःसा थ्यंगु मखुनि । हइ थे 
हइ थे हःगु मखु, थ्यनी थे थ्यनी थे थ्यंगु मखु । सकस्यां मिखा ततःहाकः । 
न्ह्याये दुथाय्‌ तक हे इमिगु मिखा थ्यनाच्वन । मेयूयागु धाःसा किपालु 
हे खने मदुनि । मस्त ला उसि हे चायेधुंकल । अयूनं थ्यंकेह:गु मखुनि । 
आः ला दाफा थानाच्वंपिनि नं त्यानुल ला मस्यु, न्हापा थें फूर्ति प्याहां 
मवल । सः नं सू थें च्वन | नये न॑ पित्या: थें च्वन । अयूनं भोग बीगु 
थ्यंके महःनि । नासःद्यः पुज्यानाच्वंम्ह हाकु बाज्याया नं पुज्याये सिधइन । 
अयूनं अष्टचा मर्थ्यौन । न अष्टचा थ्यं न मेयू हे । सकस्याँ आयूबुल । 

छथ्व: मस्तय्‌ ला सुम्क नं च्वने मयल थें । थःथवय्‌ च्वाप्वःचा 
कायेगुली गनथन जुल । छम्हस्यां धाल- “थौं ला च्वाप्वःचा जिं हे 
कायेगु बा; ...... |” 

पुचलय्‌ हाकु बाज्याया छय्‌ चाकुचा नं दुगु जुयाच्चन । बाज्याम्ह 
थें हे चाकुचा नं मस्तय्‌ पुचलय्‌ नायः हे । च्वाप्वःचा मेम्हस्यां हे ताकयू 
याःगु खनाः व भचा थारा न्हुल । ज्यूसा वयात छकः छेकि तयाः बस्वाये 
मास्तिवल वया । अयूनं फक्वभनं थःगु फूर्ति क्यनाः धाल- “थाकुइ का 
छं च्वाप्वःचा कायेत ला, छ॑ काये धकाः ला वाक्काः नं तयेम्वाः बाबु 
koran छं स्वये छु धकाः च्वना । जिमि बाज्यां ला जितः हे बी धायेधुंकल, 
छु फुइँ याना छं !” 

थुकथं व॑ फक्व व॑, वं फक्व वं कायेगु खँ ल्हानाच्चन । उबलय्‌ हे 
पुचलय्‌ दथुइ मथुइलाक्क वयाः अष्टचिया काय्‌ बसुचां धाल- “छिंपिं 
छु धकाः हालाच्वनागु व, च्वाप्वःचा लाइबलय्‌ जिगु ल्हातिइ लाइ, 
जिमिगु हे पाः ला खः नि, अँ ...... रै 

“पाः धयां ज्यू ला व, सुनां न्हापा कायेफइ वयात हे का । अथेसा 
उकुन्हु जिमिगु पाःबलय्‌ छं छायू कयागु ले ? हानं पाः धकाः फुईं 
यायेमाः, ग्व आःतक्कं मेय्‌ मह:नि”- पुसचिया तं पिहाँ वल । 

“म्वाःल का म्वाल, न्ह्याम्हस्याँ काःसाँ झी फुक्कस्याँ पालंपाः 
यानाः म्हिते का ।”- द्यां च्वय्‌ च्वनाः न्या बच्छि काइम्ह केसचां धाल । 

मस्तयू ल्वानाः न॑ मिलय्‌ जुइधुंकल । अयूनं मेय्‌ थ्यंकेहःगु मखु । 
छम्ह निम्ह मस्त ला म्हाल बाः जि ला वनेत्यल, काये नं मखु व 
च्वाप्वःचा, छु यायेत व ...... ' धाधां थःथःगु छँपाखे न॑ स्वया वन । 

थुखे दाफाखलःतय्‌ न॑ थःथवय्‌ न्हायूपनयू स्वां पुइगु ज्या शुरू 
जुयांच्चन । भालु दाइन॑ धाल- “अय्‌ ! गय्‌ थ्व छूयाकःचा, खइ ला हाई 
PR , जितः ला ठीक नइ पहः मव: का, आःतलें नं मेय्‌ थ्यंकेहःगु 
मखुनि, गबलयू स्याइगु, गुइलय्‌ समय्‌ नयेगु, गुइलय्‌ छु यायेगु, गुइलय्‌ 
भ्वय्‌ नयेगु मस्यु बाः जिं ला ।” 

“अं ! ग्व, जितः नं अथे हे जुइ ताल । आःतलें नं छु नि छु तिनि, 
न मेयू थ्य॑ न मेयू स्वःवंम्ह मनू हे । मनू ठीक नःम्ह मखु धया व अष्टचा, 
जिं ला न्हापा हे धया नि जितः ला मिखा बागलं हे स्वये मयः । छँय्‌ 
बंसा हापु छप्यय्‌ चूलाकेत थाकु, पिने धाःसा माकःफुईं यायेमाः, व थें 
बल्लाःम्ह सुं हे मदु थें का, वयातं ह्ययेकल क्वाप्प, वयातं ख्यात 
च्वात, उलिं का वयागु लजगाः ...... [i 

ह॑’ याःम्ह भालु दाइया लिसलय्‌ छ्याकःचां 'अं' यानाबिल । नापं 
च्वंम्ह धनचां नं म्हुतुइ थ्यंक वयेधुंकूगु खँ छाय्‌ घुतुका छूवइ, प्वँ हे 
प्बंकल- “मेपिनि पालय्‌ तुति इवःलंकाः माकुक्क भ्वयू च्वायेधुंकल, 
आः थःगु पाः वल- आफ्वःस्वां ह्वल का अष्टचिया, न्हासं चुयाः 
भ्वय्‌ न्यायेकेमाः का, मन्यायेकिसा, वयात ...... ” धनचां वाक्कु छित । 

पाल॑पाः भाषण बी थें अष्टचिया विषययू खँ ल्हायेगु ज्या छम्ह 
छम्ह यानाः जुयांच्चन । गुलिस्यां अष्टचिया न्हाय्‌ त्वःधृगु स्वये मास्ति 
वयाच्वन । अष्टचित क्वःथलेगु मौका पियाच्व॑पिं इपिं । मौका वइ थे 
वइ थे- यक्व दत, वःगु हे मखु । बल्ल थौं वल । उकि  पुर्नाचया ख्वालय्‌ 
न॑ मचायेक हे लयूताःया भाव पिदन। पुनचिया लुमंलुम॑ त॑ न॑ पिहां 
वल । ब मनं मनं भुनुभुनु हाल- 'गपायूधंम्ह जु व। वया कलाः नं 

ओहो ...... महारानी थें का, छुँ हे धाये मज्यू थें का, धयागु नं छु हे दु 
धकाः । जिं यानागु नं छुँ हे मखु, बुँइ वःबलय्‌- 'गय्‌ किसमायाचा छ 
ला सर्गतं कुहां वःम्ह अप्सरा थें च्व’ धकाः छकः हायेकागु का, उलिं 
का, मेगु छु हे धयागु दु धकाः अपायूसक॑ ! उलि हे धाये मज्यू ला, उलि 
खँय्‌ हे गय्‌ च्व॑ का व अष्टचा ...... ' पुनचिया ख्वा: ह्याउँसे राकय्‌ 
जुयाः मि च्यानावल । झन्‌ किसमायाचिया मुसुकाःगु ख्वा: । हिसिं भय्‌ 
बियाच्वंगु जोभन वयागु न्ह्यःने इवाताहां दंवल । अले पुनचिके अनं 
थनं मदयेक अष्टचाप्रति प्रतिशोधया भाव पिदन । व॑ वा किरर॑ न्ह्ययाः 
धाल- “जि जक ज्यूसा ला व अष्टचित ......, हरे शिव ...... दुगःक्वँय्‌ 
हे त्वःथुले मास्तिवः का, उकुन्हु छकः ला म्वाःल धकाः का, या नं छु 
यायेगु धया, स्वःसा थः हे दाजुकिजा, नत्रसा ला जात्रा न्यायेकेत 
पियाच्व॑पिं फुक्कसिया थौं तःधंगु मौका । उकि इमिसं वयात सितिं नं 
गन छ्वइ धकाः ।” 

“हाले मते म्वाःल, सुंक च्वँ पुनचा, स्वये द हे दइन नि थौं अष्टचिया 
फुइँया जात्रा ।”- छ्याकःचां हानं छकः धाल । उखे हाकु बाज्या नं 
तिंतिं न्हुयाच्चन- “मवःनि ला हाइँ व अष्टचा, गज्यःम्ह बेइमान ल्या५, 
मयासें गाइ ला, न्हासं चुयाः यायेमाली सिल ला, लतमांका ।” पुनचिया 
सः नं ततःसः हे जुयावल । 

“मेय्‌ हल ......, मेय्‌ हल”- धकाः मस्त फुक्क छपाखं हार हुरर॑ 
यानाः हाःगु सः सकस्यां न्हायूपनय्‌ सुल्लं दुहां वन । अयूनं इपिं पत्याः 
जुइ थें मजुइ थें । मेय्‌ हःगु खः ला मखु ला छझाः सकलें पक्क । 
काचाक्क फुक्कस्यां लँयू छकः मिखा ब्वल- धात्थें हे खः मेय्‌ छम्ह 
न्ह्यः न्ह्यः ख्याकाः ल्यू ल्यू मुसुकायाः वयाच्व॑म्ह अष्टचा । पुनचां 
मिखा छकः ग्यले ग्यले यानाः स्वत- अयूनं व हे । छुं हे मपाः । अष्टचा 
झन्‌ झन्‌ न्ह्यःने थ्यन । लतमांकाया ख्वालयू मचायेक हे न्हिलासू पिदन । 
फुक्कस्यां म्हुतुइ भ्वाथःग्वारा ल्बसुत । व॑ वयागु ख्वा: स्वत, वं वयागु, 
त्वहः हे मखा । हाकु बाज्यां छक: निं नर्थक्क हक्कल- “जिमि ला मेय्‌ 

न्याःवंम्हसित मेयूनं हे क्वःथल ला धका: च्वनागु का ।” अष्टचां न्हिलाः 
तरयू यात । अथे ला उलिमछिसिया न्ह्यःने ख्वाः भचा ला ह्याउँकल । 

“म्वाःल का आः लिबाःगु लिबाये हे धुंकल, ज्या निं याकनं 
सिधयेकेगु स्वयेमाल का ।”- लतंमांकां खँ दिकाछवयेगु स्वत । 

“खः: खः का, याकनं सिधयेका छवयेमाल का ।”- सकस्यां छप्वाः 
म्हुतुं थें धाल । क्वँय्‌ मदुगु मे ला खः नि न्ह्याखे छवःसां छूवयेफु । 

“भतीचा लिबा:सां अष्टचां मेय्‌ ला खासाम्ह हे ल्यया हल का ।”- 
फुक्कस्याँ थःथःगु त॑ सुचुकाः धाल । द्यःया न्ह्यःने झ्वातां थनातःम्ह 
मेयूनं सकसितं पुलु पुलु स्वयाच्वन | धायेवं खिपतं चिनाः घ्वाराक्क 
क्वःथल । बिचरा मेयू, न न्ववाये सः न छुँ याये सः, मिखां ख्वबि स्वः 
स्वः वयेकल । वाथावाथा कंक नायूनं चुपिं झ्वास्स गःपतय्‌ सुल । मेय्‌ 
स्याना: नासःद्यः लयूतायेकल । 


+++ 


अष्टचिया चुकयू थौं भ्वय्‌ | मनूतय्‌ लिमलाः थें, चुकया नं 
लिमलाः । स्वयेबलय्‌ वातावरण न्ह्यैपुसे च्व॑ । न्हापा लिपा थें म्हाइपु 
छतिं हे खने मदु | छखे कुनय्‌ भ्वय्‌ ज्वरय्‌ यानाच्चन, त्याः त्याः कुँ थहां 
वनाच्वन । अष्टचा न॑ लयूताः । अथें अथें हे मुसुकाः । तर छाय्‌ छाय्‌ 
बिचयू छकः निकः अष्टचा अथे अथें वाताहां च्वनी । मेपिनि धाःसा 
न्हि बंगु हे मचा: । त्वन, नल, न्हिल उलिं हे ई फुनाच्चन । 

सँ हा5हू धाल । सकलें भ्वय्‌ नयेगु तनखनय्‌ । आः ला भ्वयू वःपिं 
न॑ सकलें हे थ्यन । धायेवं सकलें भ्वय्‌ इवःछुत । तःजूपिनि ततं लिमलाः, 
अयूला:-थ्वँ लूपिनि नं उलि हे लिमलाः । सकस्यां यत्तले नल, यत्तले 
त्वन- आहा गुलि न्ह्यैपु ! अष्टचां गुकथं भ्वय्‌ न्यायेकल, बिचाः तक 
न॑ याःगु मखु इमिसं । बिचाः नं छाय्‌ याइ धकाः इमिसं । इमित छुकिया 
वास्ता, अष्टचां गयू यानाः भ्वयू न्यायेकल ? गन कयाः न्यायेकल ? 
सुयाके त्यानाहल ? ह्ययेकाः हल ला ? छु यानाहल ? न्ह्यागु यानाः 

न्यायेकूसां छाय्‌ माल ? इमित ला छु, साक्क-भिंक नये दयेव ला गा हे 
गाः नि। भ्वरि तग्वः मजूतले नल । सिं सिं मधाःतले त्वन। छम्ह 
निम्हसिया ला थाकाथुकु नं चलय्‌ जुल । नापं अष्टचां न॑ त्वन, नल । 
सकस्यांनाप ख्यालिन्हिलि यानाच्वन । “अष्ट, भ्वयू ला तसकं हे जमय्‌ 
जू का । थुलि ग्यंक भ्वयू ला सुयागुं पालय्‌ हे मन्याःनि । गबलें छु मगाः, 
गबलें छु मसा:सा, गबलें अयूला: मसा: जुइगु, थौं ला छं धात्थें हे भ्वय्‌ 
न्यायेकल का- पत्याः मयाःगु खुसिचां चुइके यंकी धयागु थ्व हे का 
अष्टचा । मेगु छु, मुख्य अयूला:-थ्वँ हे मखा- सदां थथे हे च्वंक न्यायेके 
फयेमा अष्टचा ।”- भ्वय्‌ ननं धक्का: ततं अष्टचित फक्वभनं च्वछाया 
च्वन । नापं सुवा: नं बियाच्वन । थुकथं अर्ष्टाचया थःत सुवाः फफं 
मला: । थःत च्वछाःगु खँ न्यन्यं फचित का । सकलें थःथःगु तालयू, 
थःथःगु हे सुरय्‌ । दुइमदु सुइमदु खँ सयेकाः नये सिधयेकाः नं उजुंसुजुं 
दंगु मखु । 

थःगु नां कयाः “अष्टचा ग्व ? अष्टचा ...... ” धकाः न्यंगु छगू 
चिरपरिचित न्ह्यसः अष्टचिया न्हायूपनय्‌ ग्यानापुक्क थ्वःवल । काचाक्क 
लिफः स्वत- तमं मि जुयाच्वंम्ह हरि साहु, हूलय्‌ छचाःलिं सुयातं 
मालाच्वंगु ग्यानापुगु मिखां अष्टचिया छाती भाराभारा मिनावल । 
नुगःद्यःया नापं म्ह छम्हं थुर खानावल । थःके थः हे मदया वन । मिखां 
छुं मखन । न्ह्यपुं ज्या मबिल- छु यायेगु ? गय्‌ यायेगु ? न्ह्यसःया 
लिसें छगू लिसः नं लुल- 'आःतक लाःनि बिस्युं वनेगु ।' खँ क्वःछी 
मलावं अष्टचा काचाकाचां ततःपलाः यानाः ल्यूनेया गल्लिपाखे स्वयाः 
वन । पलाः छ्यूम्हसिया ततःमतः क्यं- स्वःतिपाँचय्‌ तक्य॑म्ह थें । उकिसं 
झन्‌ त्वना नं तयेधुंकूम्ह । तपलाः छूयूसां झन्‌ झन्‌ चीपलाः जूवन । 
न्ह्यज्याः वंसाँ सुनानं खिपतं चिनाः सालाकाः थें लिहांतुं वः थें च्वन । 
अष्टचिया अयू याये थयू याये मन्त । म्ह छम्हं निधुक्क जुइक अनं थनं 
मदयेक भुयूचःति पिहां वल । मिखा इनिमिनि धायावल । इक्कुसे ग्वःतुली 
थें च्चन । अष्टचिया थ्व पहः सुयां होश दुगु मखु । वयात हे मालाच्वंगु 

हरि साहुया मिखां गल्लिपाखे स्वया: वनाच्वन, अष्टचित खंकल । अले 
हुर्र ब्वाँय्‌ वनाखतं अष्टचित लिखत॑ तु गःतां ज्वनाः ह्वासाक्क 
सालाकाल । छझाः ला अष्टचा पक्क । न्ववाये नं मफु । हरि साहुया 
ख्वालय्‌ जक त्वालाहां स्वयाच्वन । अले काचाकाचां फक्वभनं ग्याःपहः 
सुचुकाः वास्याहां न्हिलाः धाल- “ए, सा ...... साहुजी ला, झासँ 
झासँ, भाग्य हे का थौं ला, साहु नापं दुथ्याके दत ।” अष्टचिया थ्व 
'लखय्‌ मिखा कंकेगु खँ' न्यनाः हरि साहुया त॑ झन्‌ अप्वः जुल । सह 
यानां सह याये मफुत । “अँ बेइमान खुँ, अज्ज भिंमनू जुइत स्वइगु का 
मखु ला ?”- धयाकथं न्यतालय्‌ च्याराक्क च्याराक्क यांकया: नित्थु 
नकल । लाकामं नं छत्थु भ्वाक्क प्यंकल । त्वनातये धुंकूगु जिवयू छु 
माः धकाः, आड छुं दुगु मखु । थि जक थ्यूसां क्व:दइगुली झन्‌ प्यंकूबलय्‌ 
ला अष्टचा लिखतं तुं थस्सः पाःवन | भ्वय्‌ नयार्च्वोपं न॑ सकलें “छायू 
... छायू ? छु जुल ?” धाधां अन हुल्ल भुंवल । छायू खः ? गथे खः ? 
सुनानं मस्यू । लतमांका नं न्ह्यःने थ्यन, अष्टचित ल्हाः ज्वनाः थन । 
सकस्यां न्ह्यसः दुबिना च्वंगु मिखां साहुयात स्वयाच्वन | अष्टचित 
दाःगु ला 'ह5 आः धकाः पिहां वल जात्रा' धकाः मनं मनं ला इपिं उलि 
थुलि हे मदयेक लयूता: । लतमांकां थँ जक थन, धस्वाये मलाःनि साहुं 
हानं सँ पुयाः झातापाता यानाः धाल- “का लिका झट्ट, बी लाकि मबी 
छं, थुलि तक ग्यनेधुंकूगु का मखु ला छ खुँ । गुलि जक मग्याःम्ह जुइ 
ओहो, का लिकायेसा लिका तुरून्त, गन दु धा, मखुसा छन्त थथें 
७० ”- साहुया थ्व खँँ अज्ज नं थू थें मथू थें जुयाच्वन । बांलाक 
सुनानं थुइके मफुनि । लतमांकां बिचाः यात- 'दां-दिं त्यानातःगु जुइ, 
उकि थथे याःवःगु का । छि गुलि जक निर्दयी, नुगलय्‌ हि मदुम्ह साहु । 
भ्वयू छकः हे सिधयेके लाःगु मखु का ।' थुलि बिचाः यानाः लतमांकां 
छक्वः ख्वाउँक सासः ल्हात। अले भचा नायू-पहलं धाल- “पुलेहइ 
का साहु बुलुहुं, अथे हालादी माः ला, झन्‌ वया हे भ्वयू पाः लात छु 
याये ...... 

“अँ पुलेहइ, सुनानं मखंक सुइँकय्‌ यायेधुंकूगु नं पुलेहइ ला, माक्कुक 
भ्वय्‌ च्वायेधुंकूगु नं गनं पुलेहइ, उलिमछि वंगु, हेराया अंगू का, न्याद्वः 
न्याद्व:मछि वंगु । हानं ध्यबाया छु खँ, म्वाःल धाये का। जिमि वया 
दक्कय्‌ यःगु अंगू, थःगु हे प्राण भाःपीगु अंगू ।” 

साहुया लुमं लुमं नुगः हिइया वल थें, लिपा जूलिसे झन्‌ जागय्‌ 
जुयाहल- “सह याये ज्यूगु खेँ ला अयू; मखु धया, व हे अंगू छाय्‌ 
ताकय्‌ यायेमाःगु व, मेमेगु हे यंकूसा ला ज्यू नि । हानं, जितः हथाय्‌ 
जुल, दां भचा ति धाःसा जिं छु मबी ला ? खुया कायेमाः ला ? 
बेवकूफ, त्वःते मखु जिं थ्वयात ...... ”- फुक्कसितं स्वयाः साहु जागयू 
जुयाच्वन । साहुया खँ न्यनाः सकस्यां भिंसकाः जुयाः च्वाक्क छकः मे 
वांन्यात । सकस्यां असूचित हे दोषी ठहरय्‌ यात | साहुया खँयू सही ततं 
थाकुलि हाकु बाज्यां धाल- “खः नि, अज्याःगु ज्या न॑ यायेगु ला छ 
असूचां, बरु छं फ्वंसा छु मबीम्ह मखु थें साहु, द्यः थें ज्याःम्ह साहु, हानं 
मदुसा जिमित छकः धाये, छु छन्त जिमिसं मदु धायेकं नं जबरजस्तीं 
भ्वयू न्यायेके बी ला ? जिमिसं हे व॑ भचा व॑ भचा तयाः टरयू यानाबी 
नि, थज्याःगु खुँज्या धयागु न॑ यायेगु ला ? धिक्कार का छ असूचा, 
ख्वा: हे स्वये मत्यःम्ह”- धाधां असूचित ख्वाख्वा त्यात। गुम्हस्यां 
म्हुतु पिचु, नुगः वँचुगु खँ न्यनाः अष्टचा ज्यः जुल । 

अष्टचा पत्याः मजुल । थ्व हाकु बाज्यां न्ववानाच्चंगु खः ला मखु 
ला । म्हिगःयाम्ह हाकु बाज्या खः ला मखु ला । अष्टचिया लुमन- व 
हे ग्वःफसं संके मफुगु हाकु बाज्याया वाक्य । अष्टचां धाःगु ला खः- 
'हाकु बाज्या, थुगुसीया नासःपूजाय्‌ छक्वः निगाहा तयादी माल, बरु 
आकिवं जिं न्ह्याथे यानाःसां पुले ।' हाकु बाज्यां तप्यंक हे धयाहल- 
'थ्व खँ ल्हाये हे म्वा: असूचा, जिगुपाखें थ्व ज्या जुइ धकाः वाक्काः नं 
तये म्वाः । छंगु पाः खः, न्यायेके हे माः । बरु पाः सिधयेकाः छं यत्थे 
या, न्ह्याःसा दुहां वा म्हाःसा वये म्वाः ।' असूचा लाता जुयाः लुरुलुरु 
लिहां वल । असूचा चि नःम्ह खा थें भुग्लुं च्वन । मनयू धौर्बाज वाल- 

गयू यानाः नासःपूजा-भ्वय्‌ न्यायेकेगु ?' छखें ला असूचिया द्यः खनाः 
मुरुमुरु त॑ पिहाँ वल । मजीबलयू द्यवं नं मिखा तिस्यू खनिं । 

'अयूसा छु यायेगु ले ?'- थ्व हे छगू न्ह्यसलं असूचित लीगु 
मत्वःतू । चच्छि न्ह्यः मवः, फाताफाता पुलाच्वन- फिसलयू लाःम्ह 
न्या थें। थःत ग्वहालि बी फुगु वस्तु छुँ दु ला धकाः असूचां थयूक 
छक्वः लुमंकल । थःत बः बीफुगु छुँ वस्तु मखन । किसमायाचिया दुंग्री 
छज्वः नं उकुन्हु तिनि दां हथाय्‌ जुयाः बच्ह: तयेयंके धुंकल। आः 
दनिसा व हे उखें ज्वःगु थुखें चा कुतुंवःगु सुपौचिया छँ छखा दनि। 
असूचां बिचा: यात- हरि साहुयात थ्व हे सां बच्ह: तयेमाली ला ! 
असूचा थःगु थ्व बिचा: खनाः थः हे छक्वः थारा न्हुल । म्ह चिंक वन । 
अले व॑ मनं मनं धाल- 'मखु मखु, थ्व छै छखा ला फुके मज्यू जिं । मेगु 
छुँ मखुसां जिं जि मस्तयूत फल्चाबाय्‌ ला यानाथके मज्यू । जँ थथे 
याना थकल धाःसा जि मस्तयूसं जितः सराः बी, थुकलं बी, अले जि 
सिना: नं सी फइ मखु, अगति जुयाः म्वाना च्वनेमाली । उकि ...... 
उकि जिं जि मस्तयूत फल्चाबाय्‌ लाके मखु ।'- थुलिं हे चा फपुल । 
धाधामधां द्यः नं तुझ्या वल । छुं ठीक जूगु मखुनि । उखें थुखें यानाः 
बल्ल पूजा-सारजाम भचा ठीक यात । असूचित झन्‌ झन्‌ मिं पुनावल । 
च्वना च्वना थे च्वने मछुल । अले सरासर थः हे त्वाःयाम्ह साहु हरि 
साहुयाथाय्‌ वन । दां त्याःवःम्ह धकाः हरि साहुं स्यू ला छु थें, असूचा 
खनेवं ख्वाः खिउँक तयाः तंम्वःपहः यात । असूचां नं वनेवं हे झिपतिं 
ज्वरय्‌ यानाः धाल- “साहु, थौं नासःपूजा ...... उकि ...... ” खँँ हे 
पूवंके मलाःनि हरि साहुं बुझ पचय्‌ यानाः धाल- “ए ! भ्वयू न्याः का 
मखु ला अयूसा ! न रे आः मोजं ।” 

“मखु साहु, भ्वय्‌ ला थौं खः । ग्व, आःतले नं छुं ठीक मजूनि, 
जिगु हे पाः, उकि साहुयाके भचा भचा दां फ्वने ला धकाः छकः बिन्ती 
याःवयागु, सकलें गुथियारत वयेधुंकल साहु, मेय्‌ स्वःवने मानि ......”- 
अष्टचां वास्याहां न्हिलाः ल्हाः ब्वब्वस्यानाः धाल । 

“गन सुथंनिसें दां काःवःगु- वल वल व हे फसिक्वाः । मदु थन 
दां-दिं हुँ।”- साहुं भचा गम्कय्‌ जुयाः धाल । बजां त्वनाच्व॑म्ह साहु 
अष्टचापाखे मिखा छकः तक नं ब्वःगु मखु | साहुया थ्व खँ न्यनाः 
अष्टचा झसंग वन । म्ह छम्हं क्वाःलखं लू थें च्वन | ख्वालयू निराशां 
भुतुभुन । 

“मखु साहु, हथाय्‌ जुयाः का, याकनं हे पुले हये । बिन्ती साहु, 
अथे धयादी मते । थुलि छकः धर्म तयादी माल ।” 

साहुं टेरय्‌ मयाः । मताःपहःछू यानाः सुम्क 'क्वार्रर क्वार्रर' सः 
वयेक बजां सालाच्वन । अष्टचा धाःसा भःभः न्हुल | अले वयागु म्हुतुं 
झ्वाट्ट पिज्वल- “अथेसा साहु, छँ हे बरु ...... 7- अष्टचिया सलय्‌ 
गाक्कं नम्रता दु, नापं विवशताया सः नं पिज्वः । अष्टचिया खं साहु 
दिक्क चाल । अले क्वथां पिहां वँवं साहुँ खिचायात हक्के थें हक्कल- 
“बजां छकः त्वनागु हे सुख मदयेक, माःगु मदु जितः छंगु छॅ-ठिं । हुँ 
सुम्क ।” 

अष्टचा खिचाया ल्याखय्‌ हे मन्त । जिल्ल जुयाः याकःचा क्वथाय्‌ 
इवातां दनाच्चन । वसांनिसें दनाच्व॑म्हं क्वथाया छचाःखेरं छकः मिखा 
ब्बल, टेबुलया द्यःने ज्वाल्ल थिनाच्चंगु अंगू, साहुनीया ख्वा: स्यूवनेत 
त्वःता थकूगु अंगू, अष्टचिया मिखा तिरिमिरि धाल । अनायास वयागु 
तुति टेबुलपाखे घुसुहुं न्ह्याःवन । वयागु आत्मां धाल- 'अष्टचा, थ्व हे 
खः मौका, प्वःच्यु आःबलय्‌ झट्ट ।' अष्टचा थारा न्हुल । वयागु न्ह्यःने 
इवातां दंवल- उकुन्हु खुँ छम्हसित पुलिसं लँधुच्छि थ्वात्तु थ्वानाः यंकूगु; 
व ग्यात, लिलिचिल । तर छगू विवशता, छगू बाध्यता अष्टचित 
घ्वात्तुघ्वात । अले अष्टचिया ल्हाः तीजक अंगूपाखे न्ह्याःवन । छाती 
न॑ भाराभारा मिं, नापं ल्हाः नं थरथर खाः, चःति भुसुभुसु पिहां वल । 
अंगू ज्वनाखतं अष्टचा अनं लिफः मस्वसे तिन्हुयाः ब्वाँयू वन । थुकथं 
अष्टचिया न्ह्यःने वनेधुंकूगु दृश्य फुक्क छता छता यायां इवातां दंवल । 
आः वयाः थज्याःगु खँ ल्हाःगु खनाः अष्टचिया ख्वालय्‌ अनं थनं मदयेक 

हिंसाया किचः उसिहिं दनावल । छम्ह छम्हसित मारामुरु याये मास्तेवल 
वया । ज्यूसा थत्थें छम्ह छम्हसित गःतां ज्वनाः थाथामाथा याये मास्तेबल 
वया । म्ह छम्हं मूहाल । 'ब्यक्वय्‌ वा दुपिं मनूत' अष्टचां वा किर 
किर न्ह्यल, छम्ह छम्हसित ज्वयूपिया: स्वत । तर छु याये असूचा 
वो उको विवश । विवशतां वयात क्वात्तुक चिनातल । हतर्पातं ख्वाब 
पिहां मवइगु असूचिया मिखां ख्वबि स्वः स्वः वल । समाजया छम्ह 
छम्ह स्वार्थी मनूतयूगु ख्वा: खँखं वाक्को वल वया । थ्व समाज, अले 
थन ख्वाःपालं पुयाः नायः जुयाच्व॑पिं छम्ह छम्ह सुल्प्या थज्याःपिं मनूतय्‌गु 
ज्याखँँ लुमंलुमं दक्वसित म्वय्‌ म्वय्‌ थ्याये मास्तेवल । वयागु ख्वालय्‌ 
घृणात्मक न्हिलासू पिदन । ख्वये थें न्हिले थें, मानो गर्न स्वःतिपाँचयू 
ततःक्य॑म्ह थें व चिल्लाय्‌ दनाः हाल- “खः खः जि खुँ, जि खुँ, जि खुँ 


*******«***** 


('सिसाबुसा' ने.स॑. १०९४ बछलापाखें) 

सिरपा: 


जिगु स्वयंवर । व दिन, गुलि न्ह्यैपुसे च्वंगु दिन | गुगु दिन गबलें 
हे लिहां मवंसां गुलि ज्यू । थौं जितः व तसक हे बांलाः ताल । न्हापा 
न्हापा स्वयाः नं थौं यक्वं हे बांलाः । वयागु ख्वालं अनं थनं मदयेक 
न्हिला पिज्वया च्वन । हानं थौं व॑ न्हापा न्हापा थें सूट फिनातःगु मखु, 
तप्पाःलं-सुरुवाः हे फिनातःगु, द्यःने हाकुगु कश्मीराया कोट फिनातःगु, 
उकेया द्यःने लाक्क जिं थम्हं हे, थःगु हे ल्हातिं जरी हिनातःगु सितुमाः 
क्वखायेका बियागु । छि ... कर्पिसं छु जक धाः थें, सुनानं ज्वना न॑ बी 
म्वाः, जिं तु सुंक स्वांमाः क्वखायेका बिया । म्वायूसे धाःसा धाल का, 
मछाले माःगु नं छाय्‌ हे धकाः, क्वखायेके माःगु क्वखायेका बिया का 
सुंक । छु यायेत न्याकु कयाच्वने माःगु व । अथे धकाः हानं व म्हमस्यूम्ह 
नं ला मखु नि । जिमिगु मतिनाया खिपः नं न्हापा हे फ्यनां फ्यने मफयेक 
गथि चिनेधुंकल । उकि व नं छतिं हे मछाः मजुसे सुंक छूयं क्वछुकल । 
मानो वं धयाच्वं थें ताल- 'थौं झीगु जनम जनमया प्रतिज्ञा सफल 
जुल । आः झीगु प्रेम-मिलनया लँपुइ सुं हे लँपंख्याः जुयाः दंवये फइ 
मखुत । झीसं मतिनाया जगतयू ल्वानाः त्याकेधुन, अले झीत द्यवं सिरपा: 
न॑ बि हे बिल ।' 

जिगु म्हय्‌ न॑ थौं हाकुगु, तुयूगु, बँचुगु रङ्गया सारी मखु, हयाउँगु 
दोपत्तायागु हे सारी । जिं थःत थम्हंतुं हे बांलाःया तारीफ यानाच्वना । 

वयात ला झन्‌ गुलि बांलाः जुइ, स्वस्वं हे मगाः थें च्वं जुइ । सुनानं 
खनीभनं तीजक तीजक वयागु मिखा जिपाखे क्वसायेका च्वन। वं 
अथे यानाः स्वइबलय्‌ छाय्‌ छायू जितः भचा मछाः थें च्वनीगु, अले 
अनायास जिगु छूयं क्वछुइगु । थथे यानाः जिपिं निम्ह सुलाकासा 
म्हिताच्वना । व॑ जितः लुँया हिसिचा दुगु सिखः क्वखायेकाः, अंगू नं 
न्ह्याकूगु । सिख: नं छ्यनं क्वखायेगु मखु, ल्यूने हूक तयाच्वने माःगुलिं 
गबायूत माःगु का । छि ... मछाःसे हे च्वं का । जिपिं निम्ह गबलें हे 
बाये म्वाःलेमा धयागु मतिइ तयाः निम्ह नाप्पं ल्हाः ज्वनाः द्यः 
चाःहिलागु ।' 

एक्कासि जि मांयागु सलं झसंग न्ह्यलं चाल । मां क्वथायू दुहां 
बबं जागय्‌ जुल- “छु धयाम्ह ल्या; छ ला ! आःईतक नं द्यनाच्वने 
धयागु दु ला व, मिसा जात जुयाः थथे लिबाक्कतक न॑ द्यने त्यः ला व, 
कर्पिनिथाय्‌ वनेमानिपिं मस्त । छिमि केहँँया दनाः नं च्या दायेके धुंकल, 
छ लासाय्‌ हे तिनि ।” 

जिं मिखा कना: थयूक छकः थःगु म्हयू मिखा ब्वयास्वयां अथें 
द्यने-वसतं पुनाः द्यनाच्वनागु । जिं अयू थयू हे धाये मफुत । न्ह्यलय्‌ 
ला ज्वलय्‌ ला । छे! गपायूच्वः धात्थें थें च्वंक म्हनाच्वंगु, गुलि न्ह्यैपुसे 
च्वंगु म्हगस ! मां हाःम्हसित हायेकाः हे हानं छक: न्ह्यः वयेके मास्तेवल । 
हानं छकः न्हापा थें हे म्हंके मास्तेवल । व हे न्ह्यैपुगु म्हगसया खिपतं 
छकः क्वातुक्क चिके मास्तेवल- गुबलसं मन्यंक | छकः न्याक्क मिखा 
तिसिना। तर गनं न्ह्यः वइ धकाः | जिगु म्हसया खिपः चफ्फुना 
ब्यूम्ह मां खना: छकः तसकं त॑ पिहां वल । मेयूमिखां छकः थयूक 
मांयात स्वया । मामं जिगु बानी स्यू । व सुरुसुरु क्वथां पिहां वन । मां 
खनाः जितः भचा मछाःसे नं च्वनावल । जि थजाःम्ह ल्यासेम्ह म्ह्याय्‌ 
अथें तयाः थम्ह॑तुं वसिबँ पुनाः लः कयाः, गणेद्यः पुज्याना वयेधुंकल । 
अझ व हे मांयात हे मेयूमिखां स्वइम्ह जि पापीनी खनाः थःत थम्हंतुं 

ब्वः बी मास्तेवल । मांप्रति जिगु सालुगु तंया पर्दा गुनाः क्वातुगु माया 
दनावल । 

न्ह्यः वयेके मास्तेवःनिसां इलं मबी धुंकूगुलिं जि मयः मयः थःगु 
लासां दना | लिबाये धुंकूगुलिं लः नं चीधाः जुइधुंकल । काचाकाचां 
ख्वा: सिले सिधयेकाः तलयू च्या त्वनेत थहां वना । केहँँ मयूजुं कपय्‌ 
च्या तयाबिल । कया । छघुतु निघुतु ति त्वनेधुंकाः केहँ मयूजुं खँ थ्वकल- 
“विनय दाइचिया ला ब्याहा न्याः हैँ, मखु ला दिदि- भ्वयू सःती ला 
मसःती ला स्वये का- म्हीग बिहिवारकुन्हु लाखा तयेयंकूगु हँ- मिसा 
नं बालाः जू हैँ, विनय दाइचित ल्वःम्ह हे खः हँ- अथेसां नं ब्वना ला 
तःगु मदु हँ- छु साहु धाःम्ह मस्यु, नां नं ल्वःमन, वया याकःम्ह्यायू हँ । 
उकिं क्वसः यक्व दइ धकाः त्वालय्‌ हल्ला का । विनय दाइचिया मांबौ 
नं कां हे का । विनय दाइ उलिमछि ब्वनातःम्हसित अन्याःम्ह 'न' छगः 
धाये मसःम्ह मिसा । ध्यबा दयां ज्यू ला । थौंकन्हयूया कालयू ला आखः 
मसःपिं धयापिं ला मिखा दयाः नं कां का कां। ध्यबा धयागु ला छु, 
ल्हाःया खिति का । विनय दाइचां ला ब्याहा याये मखु धकाः थी हे मदु 
हँ, वया मांबौया जित्तिं जक यायेत्यंगु हैँ ।”- थथे यानाः केहँ मयूजुं छगू 
हे सासलं व बेइमानम्ह विनय दाइचिगु छता छता खँ फुक्क पूवंक कने 
सिधयेकल । थुलि खँ नयने मात्रं हे जि लाति थें पाग्रां च्वनावन । जिं छुं 
हे धाये मफुत । जिगु मनयू तःधंगु वज्रं कल । जिके खँ ल्हायेगु शक्ति 
मन्त । जिगु कथु गन। जि थःके थः हे मदया वन। जिगु म्ह हरन्त 
जुयावन । इक्कुसे च्वनाः ग्वःतुली थें च्वन । जिमि केहँ जितः तुंक 
सवयाः वाताहां च्वंच्वन । खः थें मखु थें जिगु म्हुतुं चीसःगु सः पिज्वल- 
“छन्त सुनां धाःगु ? ” लिसलय्‌ व॑ धाल- “विनय दाइचिया केहेँ बिभाचां 
धाःगु।” 

काचाकाचां च्या त्वने सिधयेकाः जि थःगु क्वथाय्‌ वया । दनाच्चने 
हे मफुत। वनेवं लासायू ग्वाराङ्ग ग्वारतुला । अले ...अले ...जिगु 
मिखां मचायेक हे ख्वबि पिज्वल । जिं थःत थम्हंतु हे विश्वास याये 

मफुत- विनय दाइनं उलि धोखा बी धकाः । जं गुबलें हे बिचाः मयाना- 
विनय दाइ थुलि धोखेबाज जुइ धकाः । जिं म्हगसय्‌ मखना व उलि 
विश्वासघाती जुइ धकाः । जितः विनय दाइया फुस्कुलुगु मतिना खनाः 
घच्चाया वल । जितः विनय दाइया ख्वा:दंक छकः थुकलं बी मास्तेवल 
लुधंक फुदंक । 

जिगु बिचाः हानं मेखे फातापुल | विनय दाइनं ब्याहा यायेत्यंगु 
खः ला मखु ला। व॑ जिगु मतिनायात वांछूबया ब्यूगु हे खः ला मखु 
ला। खःसा वं छायू जितः मकन । क ...गथे कने छाली जितः वं- 
जिगु ब्याहा न्याः धकाः । छु न्हासं धाये छाली ? वयात ला जिगु सच्चा 
प्रेमया किपां कयेधुंकल । खइ, छाय्‌ मखइ धकाः, वया हे केहँनं धाःगु, 
अज्ज लाखा बी य॑काः ब्याहाया दिन नापं पक्का यायेधुंकूगु । उकि हे 
ला जुइ नि व न्ह्याबलें जिं खनीभनं सुला: सुलाः जुइगु । न्हापा जूसा 
न्ह्याबलें- 'छंगु ख्वा: छकः मखंक नया थें मच्च? धकाः न्हिं छकः धया 
थें छगू छगू त्वहः ज्वनाः जिथाय्‌ वइगु । अले धाइगु- “अनु, गबलय्‌ 
जक जि थयू वये म्वाःलीगु जुइ ।' जिं धायेगु- 'हथाय्‌ चायां छु याये, 
आयूबुयां काय्‌ बुझ ला व, झीसं ला उगु ईयात धैर्यपूर्वक पियाच्चने 
मानि, गुगु ईया लागि झीसं थ्व क्वपुंगु ध्वग्गीगु समाजलिसे संघर्ष 
यायेमानि ।' 

तर वयागु व फुक्क खँ बकफुस्लुगु खँ जुयाच्चन । थौं छकः जक 
छाय्‌ थें मस्यु, अमिथायू ज्या याइम्ह खयूनीचित- 'स्वयम्भूइ गःचाकयू 
छकः नापलाये' धयागु छत्वाःचा खँ च्वयाः बियाहल । थौं छकः जक 
छाय्‌ नापलाये माःगु व । छु व कतांमरि म्हिते थें ला। वयात ला छु नि 
छु का कर्पिनिगु जिन्दगी फुकाबीत। उकि ला धयातःगु 'मिज॑ धयापिं 
भम्बः का भम्बः ।' अले जिं बिचाः याना- थौं छाय्‌ जितः नापलाये 
त्यंगु जुइ । छु न्हापा थें म्हाइपु छयायेत खः ला । खइ मखु, खइ मखु- 
अथे खइ मखु । थौं ला बं जितः वयागु ब्याहाया खँ न्ह्यथनेत सःतूगु 
जुइ । ब्याहा याःसा ला जि हे ज्यू नि, जितः छुकिया वास्ता माःगु दु 

धकाः- व समाज खनाः ग्याःम्हसिया, इज्जत दुम्हसिया । हानं जि 
छकः वँ हे वने ला, छु धाइ धकाः छकः स्वये का धयागु बिचाः याना । 
तर ... तर वयागु म्हुतुं हे 'जिगु ब्याहा न्या:' धाइगु वाक्य जिं गथे यानाः 
न्यनेगु ! मफु मफु, जिं वयागु म्हुतु हे थथे धाइगु न्यने मफु । उकिया 
लागि जिके शक्ति मदु । हानं व ख्वा: स्वयेत्यःम्ह मनू नं मखु व ला 
छम्ह पापी, नीच अले मनू जुयाः नं मनूयात हे नइम्ह छम्ह ग्यानापुम्ह 
राक्षस । उकि ...उकि जि ग्या: । व॑ जितः न्ह्यःने वनेसाथं म्वाःम्वाकं 
क्वाप्लाक्क नयाबी का । वयात नाप मलायेगु हे क्वःछिना । अझ वं ला 
जिगु सच्चा प्रेमयात त्वाकलय्‌ तयाः छ्या छ्या यानाः पालाबी धुंकल । 
अले ... जिगु सच्चा नारीत्वयात नं बं हुयाबिल । आः जिगु नारीत्वया 
मू मन्त। आः ला जि चुचुप्यानाः वांछ्वये धुंकूगु छपु अंपु थें। व॑ ला 
आत्मीय विश्वासयात स्यात | थथे विनय दाइन॑ जिप्रति याःगु अन्याय 
खनाः जि छकः क्वथा थ्वक्क अझ त्वा: हे थ्वक्क ह्वाँयूहवाँय्‌ ख्वये 
मास्तेवल । जिगु थौं चान्हयूया न्ह्यैपुगु म्हासया विपरीत थौं हे थन्याःगु 
खँ न्यनेमाली धकाः जिं बिचाः हे मयानागु । ब्याहा ला ब्याहा हे खः, 


जिं पनां पने मफुत । जिगु मिखां अथें अथें हे ख्वबिधा: हायाच्वन । 
जिगु जीवनयू तसक' भ्वखायू ब्वल । भविष्य-जीवनया छँ हे लिगिलिगि 
संक । जिगु मनय्‌ नं तःधंगु द्वन्द्व मच्चय्‌ जुल । जि थन आः गय्‌ यानाः 
म्वानाच्वनेगु ! जिँ बिचाः याना छपु अःपुगु लँपु- आः ... आत्महत्या । 
जि ग्यात, थाराक्क न्हुल, म्ह हे चिंक वन | जिगु पहः खनाः क्वथाय्‌ 
च्वंगु छगू छगू वस्तु इति इति न्हिलाच्चन, क्वथा हे थ्वक्क । न्यनां न्यने 
मफुत । जिं काचाकाचां निपा न्हायूपनं प्वाः तिना त्याप्प। अयूसां नं 
जिगु न्हायूपंया पिलि हे गुइ थें च्वंक सः थ्वया हे च्वन- “अनु, छ नामर्द 
खः नामर्द । छु छ ग्यानागु ला अन्याःम्ह ग्यानापुम्ह ज्यानमाराया प्रेमया 
सिख: चब्बुत धकाः | छिमिगु मतिनाया सिख: चब्बुत, जिल- झन्‌ 
जिल । नत्रसा ... नत्रसा छन्त व॑ स्यानाबीगु । स्या जक स्याइ ला, वं 

ला छंगु ला छकू छकू नं बाकी तइ मखु । बचय्‌ जुल छ- बचय्‌ जुल । 
छं ला वयात ब्वला सायेमाः ब्वला ।' अले जि थः खनाः थःतुं मछाला 
वल । अन्याःम्ह छम्ह गुन्डाया लागि सीत्यंम्ह जि ग्याफरा खनाः छकः 
सिक्क न्हिले मास्तेवल । हा ... हा ... हा ... ख नं खः नि, अन्याःम्ह 
खनाः जि अले जि थः खनाः थःतुं मछाला वल । अन्याःम्ह जितः दयां 
छु, मदयां छु । व ज्यानमारायात जि ल्व नं मल्वः । ज्यानमारा ... जि 
फुक्कस्यां छकः तायेक न्हिले मास्तिवः- विनय दाइ ज्यानमारा । होश 
या ... होश या, व ज्यानमारां छिपिं छम्ह छम्हसित नं स्यानाबी । वयात 
बाकी तये मज्यू | व मनूया नामयू राक्षसयात चन्नंक पालाबी माः । व 
छम्हसित स्यानां छुं पाप नं लाइ मखु, व छम्हसित स्यानां फुक्कसित 
म्वाके फइगु खःसा । आः वइम्ह नं सु मिसा जुइ व ! गन्याःम्ह अभागीम्ह 
मिसा जुइ व ! बिचरा मिसां छु स्यू, वया भाःत जुइम्ह अन्याःम्ह ज्यानमारा, 
गुन्डा, लोफर धकाः । प्रेमयात म्हमस्यूम्ह धकाः | उकि व बिचरा 
मिसायात अन्याःम्ह ज्यानमाराया ल्हातिइ लःल्हाके मज्यू | व॑ ला व छुं 
मस्यूम्ह मिसायात न॑ अनलाः थनलाः मदयेक वांछ्वयाबी का । थुकिया 
उत्तरदायी जि हे खः । थुकी जिगु ल्हाः दु । जिं स्यू व धर्म म्हमस्यूम्ह 
अधर्मी मनुख॑ व अज्ञानी मिसायात नं जितः थें हे हुँथ्यंक वांछूबयाबी । 
जितः ला वांछवत म्वाःल, जितः स्यात म्वाःल, वयात अथे वांछ्वयेके 
बी मज्यू । वयात ला छगू न्हूगु जीवन न्ह्यच्याका बीमानि। आःतक 
लाःनि, जि छम्ह सिनाःसां जिं वयात म्वाकेगु स्वयेमाः ।' थुकथं जिगु 
मनयात क्वातुक्क चिना । 

अले जि तीजक थःगु लासां दना । क्वथाया छचाःखेरं छकः थयूक 
मिखा ब्वया । दराजय्‌ च्चंगु अल्बम जितः स्वयाः इति इति न्हिलाच्वन । 
जितः भचा तं नं पिहां वल । थन्याःगु जीव मदुगु वस्तुं हे जितः हिस्याना 
च्वंगु खनाः । तर ... तर ... व॑ ला जिगु दृढतायात बः बियाच्वंगु 
जुयाच्चन । व॑ जिपाखे स्वयाः हे धयाच्चन- “अनु ! ... अनु! ... व 
ज्यानमारायात जिं ज्वना तयेधुन, गुम्हस्यां छंगु विश्वासयात छ॑ मसीकं 

हे स्यानाबिल । वयात बल्लाःगु खिपतं क्वात्तिक्क चिना तयेधुन । बिस्युं 
वनां वने मफयेक । अथे ला व बिस्युँ न॑ गन वनी ! व न्ह्याथाय्‌ वंसां 
वयात छंगु आत्मां कयूकय्‌ च्याःवना हे च्वनी । व सुनानं मखनीथायू, 
तापाक्क बिस्युँ वंसाँ वयागु न्हायूपनय्‌ छंगु आत्माया ख्वःसः थ्वया हे 
च्वनी । अले सुनानं लिलाकीभनं ग्यानाः हथासं न्ह्यानाच्वंगु वयागु 
पलाःया गति अथें हे दिनावनी, टक्क । व अनं इकिधिकि हे सनेफइ 
मखु । बल्लाःगु सिखलं चिनातः थें ।' जिगु साहसयात, धैर्ययात बः 
बियाच्वंम्ह व दयावान्‌ अल्बमयात फक्वभनं छकः सुवा: बिया । 

अले जिं दराज चायेकाः अल्बम लिकया । पुइकेत स्वया । भचा 
ग्याः थें, चिकु थें च्वन | छाय्‌ कि अन ज्यानामारा च्वनाच्वंगु दु । मखु 
मखु, अन ला वयागु किपा जक दु। अयूसां नं जितः व ज्यानमाराया 
किपां तक नं कयेके मयः । मज्यू मज्यू व किपायात ला लिकयाः मसानय्‌ 
यंकाः ह्वाराहवारा छूवयेका बीमा: | मखुसा ... मखुसा व किपां 
फुक्कसित अगति जुयाः नं सास्ति याःवया च्वनी। तीजक अल्बम 
पुइका । स्वस्व॑ यंका । जिगु ल्हाः टक्क दित | वयागु किपा। खः थें 
मखु थें न्हिलाच्वंगु म्हुतुसि । गुजुं काःगु मिखा। स्वस्वं हे व किपां 
जितः हयूकाःवइ थें च्वन । ल्यूने वयाः न्याक्क गःपः तियाः स्याइ थें 
च्वन वायू वायू हायेक । जिं काचाकाचां व किपा झ्वाट्ट खुनाकया । 
अले ... अले जिं सलाई छपु झ्वाइँक च्याकाकथं व किपायू तयाबिया । 
जितः स्वस्व॑ हे व किपा मिइ लाना: वाथावाथा कन । व॑ जिपाखे स्वयाः 
क्षमा फ्वन । जिगु ख्वालं अनं थनं मदयेक न्हिलासू पिदन । जिगु मिखाय्‌ 
प्रसन्नताया किच: खनेदत । जिगु ज्ञानेन्द्रियया लयूता जिगु म्हुतुं पिज्वल- 
हा ... हा ... हा ... । जिं धया- “विनय दाइ, छ आ: न्ह्याक्व हे 
ख्वःसां हाःसां नं आः ला छं जिगु ख्वःनुगःयात नायेके फइ मखुत । 
आः ला छ वाथावाथा कना: ख्वयाच्वंगु न॑ जि न्हिलाः न्हिलाः 
स्वयाच्चनेत तैयार जुयाच्चनागु दु ।' जितः भचा सन्तोष जुल । छायू कि 

जिं छम्ह ज्यानमारायात कायल यायेत तःधंगु सजाय बियाच्वना । विनय 
दाइ नौ जुल, झौ जुल । 
तर ...तर व छुं मखये धुंकूगु नौ हे जितः स्वस्वं न्हिलाहल- हरर 
. हरर .... । स्वस्वं अथें वाताहां च्वंच्वना । व झन्‌ झन्‌ ततःसलं 
न्हिलाहल- हा ... हा ... हा ... । जिके अनं थन॑ मदयेक तंया भाव 
पिदन । जिं मचायेक हे वा न्ह्यल- कुरर ... कुरर ... । अले व हाकुसे 
च्वनाः धू जुइधुंकूगु किपायात जिगु जवगु ल्हातं थानाबिया धू धू जुइक । 
अले जि भचा धुक्क जुल । मन नं याउँसे च्वन । जितः व वचनहीन 
मनूयात स्याना ति हे ग्यन । आः ला जितः व॑ हिस्याः वयेफइ मखुत । व 
ला हाकुक च्यानाः न॑ धू धू जुइधुंकल | जि गौरवान्वित जुयाः व 
आकाशयू ब्वया वनेत्यंगु सी नवःगु नौ स्वयाच्चना । न्ह्युन्ह्युं अले 
लापा थाना तार ...तारर॑ ...स्वस्वं व हे ब्वया वनाच्वंगु नौया दथुइ 
लाक्क नं व हे विनय दाइ इवातां दंवल । व हानं न्हिल- हा ... हा ... 
हा ... । वयागु व न्हिलासलं क्वथा हे थ्वयाच्चन दिन्न दिन्न मिंक । 
अले वं थथाय्‌ सल॑ न्ववाना हल- “अनु ! छन्त जिं यानागु अन्यायया 
ब्वला थुलि हे ला ? छु छंगु ब्वला थन हे क्वचाल ला ? थुलिं हे छ 
न्हिलागु ला ? ... हा ... हा ... हा ... । थुली हे छ गौरवान्वित जुयागु 
ला ? अथे खःसा म्वाःल । नत्रसा ला छं तःधं तायेकूगु व ब्वला ला 
जिगु लागि ला सि स्याःगु ति नं मग्यं। छु छं स्वये जि सित धकाः 
च्वनागु ला ? उकिया असर ला आ:तक जितः थपायूकू छकू नं मलाःनि, 
थापायूकू' धाधां व॑ ल्हाः भाय्‌ भाय्‌ याना कयन । 
जितः अय्‌ याये थय्‌ याये मन्त, वयात गःपः तियाः स्याये धकाः 
काचाकाचां जिं वयात ज्वंवना । जि अंगलय्‌ न्याःवन ध्वाक्क । न्ह्यूसः 
हानं मेगु कुनं थ्वल- हा ... हा ... हा ... । बं धयाच्चन- “अनु, छु छं 
छिमि प्रेमीयात गःपः तियाः स्याये धकाः च्वनागु ला- हा ... हा ... 
हा... स्यायेगु ला छु खँ, छं ला जितः थी तक नं फइ मखु । छायू कि जि 

ला व छम्ह खास प्रेमी मखु । जि ला केवल वयागु आत्मा जक खः 
आत्मा । उकिं, उकि छ॑ जितः थीफइ मखु अनु, थीफइ मखु ।' 

जिके अनं थनं मदयेक विवशताया चःति पिहां वल म्हछम्हं निधुक्क 
जुइक । जितः छु याये छु याये जुल । जितः विवशताया खिपत॑ क्वातिक्क 
चित । जि नवाये सयाः नं लाति जुल । जिगु म्हय्‌ गाक्कं शक्ति दयाः नं 
जि शक्तिहीन जुल । जिगु मनय्‌ वपाखे दनावःगु प्रतिक्रियाया भाव फुक्क 
कुचाकुचा जुल । जि याताप्याता वन । जँ छचाःखेरं छकः थयूक मिखा 
ब्वया । जिगु मिखां क्वथाया छगू छगू वस्तुयाके ग्वहालिया भिक्षा पवना । 
छम्ह नये पित्याःम्ह दीनहीनम्ह लँजुवाः फ्वगिनं थें चाःचाः ह्युह्युं जिगु 
मिखा इवास्स धलिं-च्वयू तिया तयागु छुरीइ जूवन । व छुरी पालापाला 
थिनाच्वन । मिखा हे तिल्मिल धायेक । जि तसक॑ लयूताल | जिगु 
दृढताय्‌ न्ह्यज्याका यंकीम्ह छम्ह साहसी पासा लूगुलिं। व ला जितः 
का नु' धकाः जि स्वया: नं न्ह्यः न्ह्यः न्हर्याचला च्वन व ला तसकं 
लयूताल, जि थन्याःम्ह विवशताया खिपतं क्वातिक्क चिकाच्वंम्ह छम्ह 
मिसाया छपु बल्लाःगु तुतां जुयाबी दुगुलिं । जि छुरी स्वयाः छक: न्हिला । 
अले जँ व इवातां दनाच्व॑म्ह विनय दाइचिया आत्मायात धया- 'छं 
जितः आः हेपय्‌ यायेफइ मखुत। जितः ला आः छ स्वयाः नं यक्वं 
बल्लाःम्ह छम्ह पासां ग्वहालि बीत्यंगु दु। छ आः जिगु ल्हातिं चुलुं 
बिया: बिस्युं वनेफइ मखुत, न्या चुलु बी थें ।' 

व छुरी जि थन्याःम्ह छम्ह मामूली मिसायागु थन्याःगु साहस खनाः 
जितः धयाच्वन- 'स्याबास अनु स्याबास ! मनू जन्म जुयाः उलि हे जुइ 
फयेके माः । छंगु आम आकांक्षायात याकनं हे पूवंके माः ! छं उकियात 
अथें हे ल्यंकातल धाःसा छ सिनाः नं सीफइ मखु । उकि ग्याये म्वाः 
अनु ! छ ग्याये म्वाः। ज्वना का जितः याकनं क्वात्तुक ज्वना का । 
अन्याःपिं म्वाःम्वाकं मनूतयूत तुं-गालय्‌ थुनीपिन्त म्वाःम्वाक हे घयूसुया 
कायेत जि न॑ न्ह्याबलें न्हर्याचला च्वनागु दु ।' 

अपायूसक॑ बल्लाःगु, क्वातुगु बः ब्यूम्ह पासायात नं घयूसुया काये 
मसःम्ह जि लाति खनाः, जिगु आत्मा जिगु न्ह्यःनेसं इवाताहां दंवया: 
जितः गिजय्‌ यानाच्वन- 'लाति ! ... छं थन्याःगु अमूल्यगु वर्तमान 
ईयात नं सितिं वांछ्वये त्यना ला ? अनु! छु छ ग्याः ला ? छन्त पाप 
लाइ धकाः ग्या: ला ? ग्याफ्रानी । अथे खःसा छं थ्व पूवंके फइ मखु । 
अन्याःम्ह काथरनी ! छु छं स्वये छंगु आम बिचाः बांमलाःगु धकाः 
ला ? मखु मखु, छं ला खःगु हे बिचाः याःगु खः। छ खःगु हे लँय्‌ 
न्ह्यज्याये त्यंगु खः । छं थःगु लागि मखुसां सुयां लागि वयात स्याये हे 
माः, स्याये हे माः ।' 

अले ... अले ... जि ... जिगु ल्हाः खः थें मखु थें छुरीपाखे 
न्ह्याःवन । न्ह्यःने थ्यनेव जिगु ल्हाः हानं दित टक्क | ... हा ... हा 
... हा ... जिगु आत्मा न्हिल जिगु उईँपहः खनाः । वं धाल- “अनु ! 
छिमि प्रेमी खनाः छं माया वन जुइ का मखु ला ? ग्वःकः धायेमाःगु 
छन्त, व ला ज्यानमारा का ज्यानमारा । अन्याःपिनिगु लागि थ्व संसारय्‌ 
संगूबःछि हे थायू मदु । अमिगु लागि द्यवं अलग्ग हे थाय्‌ दयेकाब्यूगु 
दु । अमिस ला द्यःपिंसं थायू कयाच्वंगु थ्व संसारयात नं नर्कय्‌ थुनाबी । 
उकि अनु ! विस्तार याये मते, का याकनं घयूसुया का जितः ।' 

थुथायूलाक्क जिगु नां कयाः सःतु सःतुं सुं थहां वयाच्वन । जिं 
काचाकाचां छुरी कयाः याक्वप्वालय्‌ स्वथना । अले तीजक खापा खनाः 
सु धकाः स्वःवना । इहिपाःया कार्ड छगू ज्वनाः स्वहानेया भतपञ्जलय्‌ 
वास्याहां न्हिलाः दनाच्च॑म्ह वया हे केहैँ बिभा । जि खनाः व भचा ग्या: 
थें यानाः ख्वा: गथखेसे च्वंकल । व जितः स्वयाः भचा आताहां च्वन | 
अले ब॑ थम्हं ज्वनावःगु कार्ड जिपाखे न्ह्याके हल । अले जिं स्यूसां नं 
बुझ पचय्‌ यानाः न्यना- “जितः छु कोसेली बीहयागु ?” 

बं धाल- “इहिपाःया कार्ड ।” 

जिं हानं हिस्याये थें यानाः न्यना- “सुया इहिपाः ? क्वसः ज्वनाः 
बयेमाःगु लाकि म्बाःगु ?” 

ख्वा: ह्याउँसे च्वनाः हि हे तिकि ननी थें च्वन | व॑ हानं जितःतुं 
हिस्याये थें याना: लिसः बिल- “धन्दा जुल ला अनु दिदीया क्वसः ज्वना: 
झायेमाली धका: ! क्वसः म्वाःगुपत्ती भ्वयू हे खः । दाइचिया इहिपाः 
का । अनु दिदीं मस्यू ला ! दाइनं म्हिगः हे कार्ड छकः ब्यू हुँ धकाः 
धयादीगु, अयूसां नं जि वये मछालाः मवयागु । थौं ला दाइनं जित्ति हे 
यानादिल, मवसें गा हे मगात । वया । बरु हानं दिदी मझाइ खं ला, दाइ 
हाला हयादीगु दु । छि मझाःसा लाखे भ्वयू हे झः झः धाइ मखु हँ ।” 

जितः भचा तं पिहां वल । जिं धया- “जिं गयू यानाः सी छिमि 
दाइया ब्याहा ! बरु छं म्हिगः हे छाय्‌ ब्यू मवयागु ले ? वःसा जिं छन्हु 
न्हापा हे सीगु मखु ला, म्वाःल का । जितः ला थौं तसक॑ हे लयूताः वल 
छिमि दाइचिया ब्याहा न्याःगु खँ न्यनाः । अन्याःगु लयूता-भ्वजय्‌ नं जि 
मवइ ला! जि ला छिमिसं मसःतूसां हायूम्वः पाहां जुयाः भ्वजय्‌ थ्याकः 
वये । थ्या ला जितः नं थ्या हे थ्याकल ।” जिं छकः हरर ... न्हिले थें 
धया- “दाइचिया इहिपाः जूसां जि ला क्वसः मज्वंक भ्वय्‌ वये मखु 
बा; । क्वसः ज्वनाः हे जक वये का मज्यू ला ?” लिसलयू व न्हि जक 
न्हिलाः वन । 

कार्ड ब्वनास्वया । भ्वय्‌ ला थौं बहनिइ हे जुयाच्वन । कार्ड खनाः 
छकः न्हिले मास्तिवल । छकः लुधंक न्हिला । 

जितः बहनिइ जुइके आयू हे बुल। घरि ला जिं सच्छिक्वः हे 
स्वल जुइ। ई धाःसा थःगु हे पहल धिकिं न्ह्यानाच्वन | सुथं न्हिन, 
न्हिनं बहनि । बल्ल द्यः खिउँल | जि तसक तसक॑ लयूताः, जिं छँय्‌ 
च्वंपिं सकसितं कना- "जि थौं भ्वय्‌ वनेमानि । जि थौं भ्वय्‌ वनेत 
तयार जुयाच्वंगु खनाः छँयू च्वपिं फुक्क पक्क । न्हापा लिपा जूसा जि 
अपायूसक गनं हे भ्वजय्‌ मवना । 

वनेगु क्वःछिना । क्वथाय्‌ वना । चुकू तया। दराजं छता छता 
यायां वसः पिल्ह्वया । थःगु म्हय्‌ छायूपिया । न्हायूकनय्‌ छकः थःगु 
छ्वाःपाःचा, थःगु म्ह स्वया । जि भमचा मखुसां भमचा थें च्वन । जिगु 


पला: - ८४ 


म्ह जर्र मिन । दराज चायेकाः जिं तीजक पिकया- व हे छुरी । म्हगसय्‌ 
पुनागु व हे दोपत्तायागु ह्याउँगु सारी हे सिना । गल्लि । सडक । तापाःगु 
लँपु । झ्वःलिं छे । ब्याहा न्याःगु छे खनेदत । मतापय्‌ जि वना | छँ नं 
फक्वभनं बांलाका तःगु दु । माःथाय्‌ तक्क छायूपिया तःगु दु । छेंछखां 
तुइक रंगं पानातःगु दु । छकूचा हे गर्न खरं वंगु खने मदु । बर्खि माःम्ह 
मिसां सिना तइगु बर्खि-पर्सि थें । मत नं दन्न च्याकातःगु दु मिखा हे 
इन्न धायेक । अथेसां नं जितः व थाय्‌ मसां थें झिजां दं। व छे नं 
मसानयू दनाच्व॑म्ह सिक थें च्वं । अन च्याकातःगु मतया तेज वयाच्वंगु 
स्वयेबलयू हे दिपय्‌ सी उना: कूं वयाच्वंगु थें च्वं । अले अन थ्वयाच्वंगु 
बाछाइ बाजाया सः खिचां ह्वय्‌ ह्वय्‌ च्यानाः उयाच्वंगु थें च्व॑ । 
सरासर व हे छँपाखे वना । छँक्वयू थ्यन । जि वनागु भचा लिबाये 
नं धुंकल । उकि फुक्कस्यां भ्वय्‌ नये सिधयेकाः नं लँ स्वःवनेत तयार 
जुयाच्वने धुंकल। अथे ला जि भ्वय्‌ नये धयागु आशं वनागु नं ला 
मखुनि । वनागु ला व हे छगू प्रबल इच्छां । बरु फुक्कसित॑ नकेगु आशं 
वनागु । जि खुनि-पलाखं तीजक तलयू थहां वना । मातनयू थ्यन । 
वयागु क्वथा नं मातनयू हे । क्वथाय्‌ दन्न मत च्यानाच्वंगु दु । खापा नं 
ध्वाखा थें चालाच्वंगु दु । थयूक स्वयेबलयू व जिगु हे प्रतीक्षाय्‌ च्वनाच्वंगु 
थें च्वं | जिँ तीजक क्वथाय्‌ पला: तया । भाग्य हे का । क्वथाय्‌ मेपिं सुं 
च्वनाच्वंगु मदु । सिर्फ व हे छम्ह । अन व टेबुलया द्यःने घुरय्‌ जुयाः छुं 
बिचाः यानाच्वन । व॑ बिचाः यानाच्वन- जिप्रति याःगु पाप व अन्यायया 
लागि गुकथं प्रायश्चित्त यायेगु । व॑ ला मतिइ तल जुइ जि अन भ्वजय्‌ 
वइ मखु धकाः । जिं व थन्याःम्ह अन्यायीयागु ख्वा: स्वःवइ मखु धकाः । 
अले जिं वयात वयागु इहिपाःया लसतायू भिंतुना ब्यूवइ मखु धकाः । 
व थाराक्क न्हुल, जिगु पला:ख्वाँयूया सलं । व॑ तीजक छूयं ल्ह्वनाः 
लिफ: स्वल | व भचा अकमकयू जुल, मनं मख॑म्ह जि वःगु खनाः । व॑ 
थःत थम्हं हे विश्वास याये मफुत, वयागु न्ह्यःने न्ह्यज्याना च्व॑म्ह जि 
खः ला मखु ला। मिखा छकः ग्यले ग्यले यानास्वल। जि जि हे 

जुयाच्वन । वयागु ख्वालय्‌ भचा न्हिलासू पिदन | अले न्यन- “अनु ! 
छ वयेधुन ला ? जिं ला छ वइ मखनागु अनु ! जि छंगु ख्वा: हे स्वये 
मछाः । स्व नं गयू यानाः स्वये हला ? जिं छन्त तःधंगु अन्याय याना । 
तर ...तर अनु ! छं जितः क्षमा बी धकाः जिं आशा यानाच्चना ।” 

थथे धयाः व॑ जिगु ख्वालय्‌ स्वत । व थाराक्क न्हुल । झस्कयू 
जुल, जिगु इकिधिकि मसंगु मूर्ति खनाः । काचाक्क स्वयेबलय्‌ ला 
दयेकातःगु ल्वहंया मूर्ति (सालिक) थें च्वं । जिगु म्हुतुं छगू शब्द हे 
पिमज्वः । जिं गल्लाक खापा ग्वयाः चुकू तयाबिया । झ्याः-झी नं 
फुक्क द्याम्म दिम्म तिनाबिया | जिगु थ्व पहः खनाः व भचा अजुगति 
चाल । अथेसां नं जिगु क्वातुगु मतिनाया किचल॑ लाता जुयाच्वने 
धुंकूगुलिं व॑ जितः छुं हे धाये मफुत । जिगु व्यबहार खनाः व भचा ग्याः 
थें च्वन । अले ग्याःपहः सुचुकेत व॑ जिपाखे स्वया: धाल- “अनु ! छं 
जिगु इहिपाःया लसताय्‌ न्हिलाः न्हिलाः भिंतुना बी धयागु जिगु तःधंगु 
आशा दु।” 

वयागु थ्व खँ न्यनाः जितः न्हिले मास्तिवल । जिगु ख्वालय्‌ घृणाया 
न्हिलासू पिदन। जिं धया- “खः, जि छन्त छंगु न्ह्यैपुगु इहिपाःया 
लसताय्‌ भिंतुना ब्यूवयागु खः | खः, जिं छन्त भिंतुना ब्यूवयागु खः । 

.हा... हा... हा ... । तर ... तर विनय दाइ, जिं बियागु भिंतुना छं 

मिखा तिसिनाः फया कायेमाः, मिखा तिसिनाः ।” 

थुलि धयाखतं जिं जिगु याक्वप्वालं छुरी लिकयाः जवगु ल्हातिं 
क्वातुक्क ज्वनाः वपाखे न्ह्याःवना । व ग्यात । व लिलिचिल । व॑ ग्याग्यां 
अले हथाय्‌ चाचां धाल- “अनु ! छन्त छु जुल अनु ! थ्व छु पहः अनु ! 
छंगु भिंतुना थ्व हे ला अनु । थ्व हे ला ?!” 

जि नमवासे वपाखे न्ह्याःवना हे च्वना । व जिपाखें तापाक्क 
बिस्युँ वनेत स्वस्वं धाल- “अनु! छु छ उईँ ला मजू ला ?” 

'उइँ' शब्द न्यनाः जि छकः क्वथा थ्वक्क न्हिला । “उईँ ... ख 
विनय दाइ, जि उई ... हा ... हा ... हा ... हा ... । खः, थ्व 

वँयू-समाजं स्वयेबलय्‌ जि उईँ हे खः। उईँ ... हुँ ... । खः छम्ह 
प्रेमी चागः वांछवये थें वांछ्वयेकाच्वंम्ह जि उइँ । छम्ह विश्वासीं 
विश्वासघात याकाच्व॑म्ह उँ । उई ... खः ... उईँ, गुम्हस्यां छ थन्याःम्ह 
ज्यानमाराया लागि थःगु नारीत्व तंकाच्वन, हानं छंगु हे ल्हातिं थःगु 
नारीत्वयात स्याकाच्वंम्ह उइँ । व उइँ मजूसा सु उइँ जुइ गुम्हस्यां थःगु 
भयूभय्‌ बियावःगु जोभन छ थन्याःम्ह खिचायात लःल्हात । छ थन्याःम्ह 
मतिना न्याइम्ह ग्राहकयात । अले जि थन्याःम्ह हे छम्ह अबला मिसाया 
लागि सिनाच्च॑म्ह छम्ह उइँ । समाज खनाः ग्याःम्ह छम्ह उईँ, गुम्हस्यां 
थः प्रेमीयात नं जिं थ्वयात प्रेम याना, आ: थ्वयात सुनानं लाकाकाये 
फइ मखु धाये मफुम्ह छम्ह नामर्दम्ह उइँ, अले ... अले हानं व हे क्वपुंगु 
समार्जालसे ल्वाइम्ह उइँ । छम्ह मग्याःम्ह उइँ । थःम्ह प्रेमी हे फुस्कुलुगु 
मतिना क्यनाः उईँपाखें हे ल्वाप्पा नयाच्वंम्ह उइँ ।” 

जिगु थन्याःगु ग्वःफसं न॑ संके मफइगु खँ न्यनाः व झन्‌ तसकं 
ग्यात। तर वं हानं जितः व हे फुस्कुलुगु, अले रस मदुगु मतिनाया 
जालय्‌ क्यंकाः ह्ययेके त्यन, मचातयूत चाकुमरि बिया: ह्ययेके थें । वं 
धाल- “मखु मखु अनु, छ॑ जितः स्यायेदइ मखु । छं जितः स्यायेगु हे 
थःथम्ह॑तुं थःगु हे मतिनायात स्यायेगु जक खः । जि ला छतिं हे दोषी 
मखु । जिं छंगु उपरयू हाम्वःग्वःछि हे अन्याय यानागु मदु । झीगु 
मतिनायात ला सुनान॑ चफ्फुइ फइ मखु। व ला सुनानं फ्यने मफइकथं 
गथि चिनेधुंकल, क्वातुक्क बल्लाक्क अले स्यल्लाक्क । जिं छन्त मतिना 
यानाच्चनागु हे दु । झीगु मतिना ला झी सीसां तबि न॑ अमर जुया हे 
च्वनी । झीगु मतिनाया दथुइलाकक सुनानं न्ह्याक्व हे तग्वःगु ल्वहं 
हयाः तयेहःसां व ल्वहं स्वयाः न॑ बल्लाःगु झीगु मतिनां चीका हे छूवइ । 
उकि अनु! छं थःत थम्हंतुं ल्वःमंके मते, अनु ल्वःमंके मते । छं सुयागु 
खँ न्यनाः थःगु होश त॑के मते अनु ! छ होशयू वा अनु, होशयू ! खः, जिं 
मेम्ह छम्ह मिसानाप इहिपाः यायेत्यनागु, उलि हे मखु ला ! व इहिपाः 
ला खालि व हे कांगु समाजया मिखायू, अले ध्बग्गी नवःगु बुद्धिपिं 

जिमि मांबौया लागि जक खः | अमिसं धयाच्वन, जिमिगु परिवारया 
खानदान छिमिनाप मिलयू मजू हँ । छिमि मां लाखे न्हापा कर्पिनिथाय्‌ 
भारा सिलाः नयावये धुंकूम्ह हँ । उकि छिमिगु लाखे इज्जत मदु हँ ।” 
थुलि धयाः व जिपाखे न्ह्याःवल, अले जिगु ल्हाः क्वातुक्क ज्वनाः 
न्हापा थें हे मतिनाया मिखां स्वयाः व॑ जितः थःपाखे कसिक्क घयूसुया 
काल । 

जि नं हानं वयागु मतिनाय्‌ दुबीत स्वत । वपाखे न्ह्याःवने धुंकूगु 
जिगु छुरी दुगु ल्हाः हानं टक्क दित । जिगु ल्हातं छुरी बँय्‌ कुतुंवन | तर 
... तर जिगु थ्व पह: खनाः क्वथा हे थ्वक्क ततःसल सुं न्हिलाहल- 
'... मूर्ख अनु ... छ ला मूर्ख खनिं ... अनु, छ आम्थे हे च्वंच्वन 
धाःसा छं वयात ब्वला साये हे फइ मखु । अनु! छन्त ला व॑ हानं व हे 
फुस्कुलुगु मतिनाया जालय्‌ क्यंकेत्यन का । वयागु व छगू छगू खँ फुक्क 
हे बकफुस्कुलुगु खँ जक खः । छन्त ला वं हानं चाकुसवाः फ्ययेकाः 
ह्ययेकीन न्हिँ ! अयूसां छ हिले मज्यू । छं स्यू थ्व क्वथाय्‌ ला छ थन्याःम्ह 
हे मेम्ह छम्ह न्हूम्ह मिसां पला: तःवये त्यंगु दु । अनु आःतक लाःनि, 
का व कुतुंवंगु छुरी का, अले कयाकथं वयात धस्सय्‌ यानाछूव ।' 

जि झसंग वन । न्ह्यलं चाःम्ह थें । अले व कुतुंवंगु छुरी त्याप्प 
ज्वनाकथं हानं वपाखे न्ह्यज्याः वना । वं न्हापा थें हे धयाः जितः भुलय्‌ 
यायेत स्वल । तर वं जिगु ल्वहं थें छानाः नग्वारा जुइधुंकूगु हृदययात 
नायेके मफुत । जिं धया- “छ ला थ्व धरतीमांया लागि छागः तग्वःगु 
झ्यातुसे च्वंगु ल्वहंग्वारा जक खः, ल्वहं । छ मनू मखु विनय दाइ, छ मनू 
मखु । उकि ... छ म्वानाच्वनेगु स्वयाः बरु सीगु हे बेश, सीगु ।” 

व तसक लायूलाय्‌ बुयाः हालेत स्वल । फुक्कसिकें ग्वहालि फ्वनेत 
स्वल । तर वयागु सः कथुइ हे थात । वयागु मिखां पुलुपुलुगेरा खनाच्वन । 
व जितः चीकाः लुखाय्‌ चुकू लिकायेत वन । जि नं वपाखे हे न्ह्यब्वां 
वना । अले ...अले मिखा तिसिनाकथं जिगु छुरी दुगु ल्हाः वयागु म्हय्‌ 
जूवन । व भाराक्क ग्वःतुल । भचा वाथावाथा कन । छुँ धायेत्यंम्ह थें 

च्वंक वयागु म्हुतुसि फिरिफिरि सनाच्वन | मिखां नं ख्वबि स्वः स्वः 
वल । तर ... तर वयागु छफुति छफुति ख्वबिं जि इतिइति न्हिलाच्वना । 

जि झसङ्ग वन । म्ह छम्हं चःतिं प्यानाच्वन । ल्हातिइ छुरी धस्वाना 
च्वन । ओहो ! जि ला थःगु क्वथाय्‌ च्वंम्ह क्वथाय्‌ हे तिनि। विनय 
दाइ गन सित ? जि ला थन हे तिनि। प्याहां वनेगु गब्लयू, छु यायेगु 
गब्लय्‌ ? कल्पनां कल्पनां जि छायू वयाथाय्‌ वन ? स्यात ? सित, बेश 
हे जुल । तर व ख्यालं ख्यालं स्याना: थौं चितासू काये मखु जिं । थौं 
थौं सुनानं पनेफइ मखु जितः । जिगु मनय्‌ लूगु कल्पना साकार हे मयासे 
च्वने माःसा जि मनू मखु । म्हुतु दयाः नं ल्वाये मसःम्ह, ल्हा: दयाः नं 
शत्रुयात पाले मसःम्ह पशु जुइ जि । वयात स्याये मफुसा जिगु आत्मा 
सी, जिगु थन्याःगु अल्याख आत्मातयूत ल्वायेत थाय्‌ मदइ। मेगु छुं 
मखु, वयागु हिइ म्वःल्हुइ धुंकाः जितः झ्यालखानाय्‌ थवाये यँ, जिं छुं 
धाये मखु, थौं ... थौं ... जि सुंक च्वने मखु ...... | 

वा किररर मिन । म्ह जिररर खात । छुरी म्हयूसं सुचुकाः जि सुररर 
पिहां वना । 


('मूति’ बाख) 

